
l. 
ŞTIINŢA DEDUCŢIEI 


Sherlock Holmes luă sticluta de pe colţul şemineului şi 
scoase din eleganta cutiuţă de marochin seringa pentru 
injecții subcutanate. Cu degetele sale lungi, albe, nervoase, 
pregăti acul fin şi-şi suflecă manşeta de la mâneca stângă a 
cămâăşii. 

Câteva clipe rămase pe gânduri, privindu-şi antebraţul 
viguros şi încheietura mâinii pe care se vedeau urmele a 
nenumărate înţepături. Apoi introduse vârful ascuţit, apăsă 
pe piston şi, oftând lung şi mulţumit, se lăsă pe spate, în 
fotoliul îmbrăcat în catifea. 

De luni de zile eram de câte trei ori pe zi martor la 
această scenă cu care, totuşi, nu puteam să mă împac. Ba 
dimpotrivă, din zi în zi mă scotea şi mai rău din fire, iar 
noaptea conştiinţa mă dojenea că nu aveam curajul să 
protestez. Jurasem de nenumărate ori, în sinea mea, că-mi 
voi descărca odată şi-odată sufletul; dar aerul rece şi 
nepăsător al tovarăşului meu făcea din el ultimul om faţă 
de care ţi-ai fi putut permite cea mai mică îndrăzneală. 
Forţa lui de pătrundere, atitudinea impunătoare, însuşirile 
lui neobişnuite, de care avusesem prilejul să mă conving, 
toate acestea mă împiedicau să-l înfrunt. Totuşi, în după- 
amiaza aceea, fie datorită sticlei de Beaune pe care o 
băusem la dejun, fie din cauza atitudinii sale trufaşe care 
mă exasperase la culme, am simţit deodată că nu mai pot 
să tac. 

— Astăzi ce mai e? am întrebat. Morfină sau cocaină? 

Şi-a ridicat încet ochii din cartea veche pe care o 
deschisese. 

— Cocaină, a spus. Soluţie concentrată şapte la sută. 
Vrei să încerci? 


— În nici un caz, am răspuns imediat. Încă nu mi-am 
revenit după campania din Afganistan. Nu-mi permit să-mi 
pun şi mai mult constituţia la încercare. 

A râs de vehemenţa mea. 

— Probabil ai dreptate, Watson, a zis el. Presupun că are 
o influenţă proastă asupra fizicului. Totuşi, mi se pare că 
stimulează şi clarifică gândurile într-atât, încât efectele 
secundare sunt neglijabile. 

— Dar bine, omule, gândeşte-te! am izbucnit sincer. Fă 
socoteala! S-ar putea, aşa cum afirmi, ca în creierul 
dumitale să se producă o excitație, o efervescenţă; ea 
reprezintă însă un proces patologic şi morbid, care implică 
o modificare accelerată a ţesuturilor şi care poate, în cele 
din urmă, să ducă la o slăbire permanentă a lor. Şi apoi, ştii 
doar că depresia care urmează te doboară. Merită oare? De 
ce rişti să-ţi pierzi harurile nepreţuite cu care te-a înzestrat 
natura, doar de dragul unei plăceri ucigătoare? Nu uita că-ţi 
vorbesc nu numai ca un prieten, ci şi ca un medic care se 
adresează pacientului de a cărui sănătate este într-o 
oarecare măsură răspunzător. 

Nu părea deloc jignit. Dimpotrivă, îşi împreună vârfurile 
degetelor şi-şi lipi coatele pe braţele fotoliului, ca un om 
care are chef de vorbă. 

— Spiritul meu, spuse el, se răzvrăteşte împotriva 
stagnării. Dă-mi probleme, dă-mi să muncesc, dă-mi cea 
mai dificilă criptogramă sau cea mai complicată analiză, şi 
atunci mă voi simţi în elementul meu. Atunci voi putea să 
renunţ la stimulentele artificiale. Dar rutina plicticoasă mă 
îngrozeşte. Tânjesc după exaltări mintale. De altfel, acesta 
este şi motivul pentru care mi-am ales o profesiune atât de 
bizară, sau mai bine zis mi-am creat-o, căci sunt singurul 
din lume. 

— Singurul detectiv neoficial? am întrebat mirat. 

— Singurul detectiv consultant neoficial, mi-a răspuns. 
Eu sunt ultimul şi cel mai înalt for judecătoresc în materie. 
Când Gregson sau Lestrade, sau Athelney Jones ajung la un 
punct mort - ceea ce, în treacăt fie spus, este un lucru 
normal pentru ei - îmi supun mie problema. Examinez 


datele ca expert şi-mi dau părerea, ca specialist. În 
asemenea cazuri nu pretind nici o recunoaştere oficială a 
meritelor mele. Numele meu nu apare în nici un ziar, dar 
munca şi plăcerea de a găsi un teren care să-mi îngăduie 
să-mi desfăşor posibilităţile neobişnuite constituie pentru 
mine cea mai mare răsplată. De altfel, dumneata te-ai 
putut convinge singur, în cazul lui Jefferson Hope, de 
metodele mele de lucru. 

— Da, într-adevăr, i-am spus pe un ton cordial, în viaţa 
mea n-am fost atât de impresionat. De altminteri, am scris 
despre asta şi o cărticică, cu titlul Un studiu în roşu. 

Dădu trist din cap. 

— M-am uitat prin ea, spuse el. Ca să fiu sincer, nu pot 
să te felicit. Detectivistica este, sau s-ar cuveni să fie, o 
ştiinţă exactă, şi ca atare trebuie tratată în aceeaşi manieră 
rece, lipsită de emotie. Or dumneata ai încercat să-i dai o 
tentă de romantism, ceea ce produce acelaşi efect pe care 
l-am obţine dacă am introduce o poveste de dragoste sau o 
răpire în cea de-a cincea teoremă a lui Euclid. 

— Dar elementul romantic există în însăşi povestea 
aceea, am protestat. Nu puteam să mistific faptele. 

— Trebuia ca unele fapte să fie suprimate sau, în orice 
caz, era necesar să se fi păstrat un just simţ al proporţiilor 
în ceea ce priveşte tratarea lor. Singurul lucru ce merita să 
fie menţionat, din toată această afacere, era raţionamentul 
analitic neobişnuit, de la efect la cauză, prin care am izbutit 
să lămuresc misterul. 

Mărturisesc că mă cam plictisea această critică la adresa 
unei lucrări pe care mă străduisem s-o fac cât mai 
măgulitoare pentru el. Mărturisesc de asemenea că mă cam 
irita egocentrismul lui Holmes, care, pare-se, ar fi vrut ca 
fiecare rând al cărţii să fie consacrat acţiunilor şi realizărilor 
sale extraordinare. În anii petrecuţi împreună în Baker 
Street, observasem de multe ori că atitudinea liniştită şi 
didactică a tovarăşului meu izvora dintr-o oarecare 
vanitate. Totuşi, nu i-am răspuns nimic şi m-am apucat să- 
mi oblojesc piciorul suferind. Un glonte jezail trecuse prin el 


cu câtva timp în urmă şi, deşi nu mă împiedica să umblu, 
îmi provoca dureri ori de câte ori se schimba vremea. 

— Clientela mea a sporit de curând pe continent, spuse 
Holmes după un timp, umplându-şi vechea pipă din 
rădăcină de măceş. Săptămâna trecută am fost consultat 
de Francois le Villard care, după cum probabil ştii, se 
numără de câtva timp printre detectivii francezi de frunte. 
Este înzestrat cu intuiţia fină a celticului, dar mai are lacune 
la vastul capitol al cunoştinţelor exacte, care sunt esenţiale 
pentru a atinge culmile în arta sa. Era vorba despre un 
testament şi cazul prezenta unele aspecte interesante. Am 
fost în măsură să-i indic două cazuri similare,unul petrecut 
la Riga, în 1857, celălalt la St. Louis, în 1871 şi, datorită lor, 
a descoperit soluţia potrivită. lată scrisoarea lui, în care-şi 
exprimă recunoştinţa pentru ajutorul dat; am primit-o azi 
dimineaţă. 

Îmi azvârli o scrisoare mototolită. În timp ce-mi aruncam 
ochii peste ea, am fost izbit de mulţimea superlativelor, ca 
„magnific”, „coup de maitre”! şi „tour de force”?, care 
mărturiseau admiraţia entuziastă a francezului. 

— Parcă ar fi un elev care se adresează profesorului său, 
spusei. 

— O, îmi cam supraestimează ajutorul pe care i l-am dat, 
spuse Sherlock Holmes, amuzat. El însuşi este un tip foarte 
înzestrat. Posedă două din cele trei calităţi necesare 
detectivului ideal. Are spirit de observaţie şi spirit de 
deducție. Îi lipsesc doar cunoştinţele, dar acestea pot veni 
cu timpul. Acum lucrează la tălmăcirea în limba franceză a 
modestelor mele lucrări. 

— Lucrările dumitale? 

— A, nu ştiai? exclamă el râzând. Da, am pe conştiinţă 
câteva monografii. Toate tratează subiecte tehnice. lată, de 
pildă, Despre deosebirea dintre scrumurile de tutun. Inşir 
aici o sută patruzeci de sorturi de ţigări, trabucuri şi 
tutunuri de pipă, cu planşe colorate care ilustrează 
deosebirile dintre scrumuri. Este o problemă care revine, 


1 Lovitură de maestru (fr.) (n. tr.). 
2 Realizare iscusită (fr.) (n. tr.). 


întruna, în procesele criminale şi care uneori are o 
importanţă covârşitoare pentru descoperirea adevărului. De 
pildă, dacă poţi spune cu certitudine că o crimă a fost 
săvârşită de un om care fuma o ţigară din India, detaliul 
acesta îţi limitează câmpul de cercetare. Pentru un ochi 
experimentat, între scrumul negai al unei Trichinopoly şi 
praful alb al unei Bird's Eye este o deosebire tot atât de 
mare ca între o varză şi un cartof. 

— Într-adevăr, ai o înclinație extraordinară pentru 
particularităţi. 

— Ştiu să le preţuiesc însemnătatea. lată monografia 
mea despre detectarea urmelor de paşi, cu câteva 
observaţii privind folosirea ghipsului pentru păstrarea 
amprentelor. lată, aici, o interesantă lucrare despre 
influenţa profesiunii asupra formei mâinilor; gravurile 
înfăţişează mâinile unor lucrători care se ocupă cu 
fabricarea plăcilor de ardezie, mâini de marinari, tăietori de 
dopuri, tipografi, ţesători şi şlefuitori de diamante. Este de 
un mare interes practic pentru detectivul care foloseşte 
metode ştiinţifice - îndeosebi în cazul când are de-a face cu 
cadavre neidentificate sau când trebuie să descopere 
antecedentele criminalilor. Dar am impresia că te plictisesc 
cu hobby-ul meu... 

— Nu, deloc, i-am răspuns convins. Mă interesează în cel 
mai înalt grad, mai ales de când am avut prilejul să văd 
cum aplici toate acestea în practică. Vorbeai adineauri 
despre observaţie şi despre deducție. Desigur că, într-o 
anumită măsură, una o implică pe cealaltă. 

— Nu, nu prea, răspunse el şi se întinse cu voluptate în 
fotoliu, scoțând din pipă rotocoale albastre şi groase. De 
pildă, spiritul de observaţie îmi arată că azi-dimineaţă ai 
fost la oficiul poştal de pe strada Wigmore, în vreme ce 
spiritul de deducție mă informează că, o dată ajuns acolo, 
ai expediat o telegramă. 

— Exact! am răspuns. Corect, în ambele privinţe. Dar 
mărturisesc că nu pricep cum ai ajuns la această 
constatare. A fost o acţiune spontană şi n-am vorbit cu 
nimeni despre ea. 


— Este simplitatea însăşi! remarcă el, râzând de uimirea 
mea. E atât de absurd de simplu, încât o explicaţie mi se 
pare de prisos; şi totuşi, ea ar putea sluji la definirea 
limitelor observaţiei şi ale deducţiei. Observaţia mi-a spus 
că ai urme de pământ roşiatic pe pantofi. Or, exact în faţa 
oficiului poştal de pe strada Wigmore, a fost scos pavajul şi 
s-a răscolit şi împrăştiat pământul, încât nu poţi să intri în 
oficiu fără să calci pe el. Pământul are nuanţa aceea 
roşiatică pe care, după câte ştiu eu, prin preajma locului n-o 
afli nicăieri într-altă parte. Asta ţine de observaţie. Restul 
este deductie. 

— Dar telegrama? Cum ai dedus că am expediat o 
telegramă? 

— O, desigur, am ştiut că n-ai scris nici o scrisoare, de 
vreme ce am fost toată dimineaţa împreună. De asemenea, 
am văzut pe biroul dumitale o coală de mărci şi un pachet 
gros de cărţi poştale. De ce te-ai fi dus la oficiul poştal, 
dacă nu ca să expediezi o telegramă? Elimină toţi ceilalţi 
factori, şi cel care rămâne trebuie să fie cel adevărat. 

— In cazul meu, e adevărat, i-am replicat după o clipă de 
gândire. Da, aşa cum spui, problema era extrem de simplă. 
M-ai socoti impertinent dacă aş îndrăzni să-ţi supun teoriile 
la un test mai dificil? 

— Dimpotrivă, răspunse el. M-ar împiedica să iau o a 
doua doză de cocaină. Aş fi încântat să studiez orice 
problemă pe care mi-ai da-o. 

— Te-am auzit cândva spunând că este greu ca o 
persoană să folosească zilnic un obiect fără să lase asupra 
lui amprenta propriei sale individualităţi, uşor de descifrat 
pentru un observator încercat. Ei bine, am aici un ceas care 
a intrat de curând în posesia mea. Vrei să ai amabilitatea 
de a-mi împărtăşi părerea dumitale în legătură cu 
caracterul sau cu obiceiurile fostului proprietar? 

l-am întins ceasul, şi-n sinea mea mă bucuram puţin, 
căci examenul era, gândeam eu, de netrecut, şi prin el 
urmăream să-i dau o lecţie pentru tonul oarecum dogmatic 
pe care-l folosea uneori. Cântări ceasul în mână, se uită 
atent la cadran, deschise capacul şi examină mecanismul, 


mai întâi cu ochiul liber, apoi cu o lupă convexă puternică. 
Abia mă stăpâneam să nu pufnesc în râs, atât era de 
dezamăgit, când, în cele din urmă, îl închise la loc şi mi-l 
înapoie. 

— Cam puţine indicii, observă el. Ceasul a fost curăţat 
de curând şi acest fapt m-a privat de detaliile cele mai 
sugestive. 

— Într-adevăr, am răspuns. A fost curăţat înainte de a-mi 
fi trimis. În gândul meu îmi învinuiam tovarăşul pentru că 
încerca să-şi ascundă neputinţa folosindu-se de un 
argument care cam şchiopăta şi nu putea convinge. Ce 
indiciu ar fi putut să-i ofere un ceas necurăţat? 

— Deşi nesatisfăcătoare, investigaţiile mele n-au fost cu 
totul zadarnice, observă el holbându-se în tavan cu o privire 
visătoare, ştearsă. Dacă nu mă-nşel, acest ceas a aparţinut 
fratelui dumitale mai mare, care l-a moştenit de la tatăl lui. 

— Fără îndoială, asta ai aflat-o prin inițialele H. W. de pe 
spate? 

— Întocmai. W. indică numele dumitale. Ceasul este 
datat cu cincizeci de ani în urmă, iar inițialele au aceeaşi 
vechime; deci, a fost fabricat pentru ultima generaţie. In 
general, bijuteriile sunt moştenite de fiul cel mai mare, 
care, de obicei, poartă aceeaşi nume ca şi tatăl său. Dacă- 
mi aduc bine aminte, tatăl dumitale a murit cu mulţi ani în 
urmă. De aceea, ceasul s-a aflat în mâinile fratelui dumitale 
mai mare. 

— Până aici, e-n regulă, i-am spus. Altceva? 

— Era un om neglijent, foarte neglijent şi nepăsător. La 
început a avut perspective frumoase, dar şi-a bătut joc de 
ele; a trăit un timp în sărăcie, cu scurte perioade de 
prosperitate şi, în cele din urmă, a căzut în patima băuturii 
şi a murit. Asta e tot ce am putut să aflu. 

Am sărit de pe scaun şi am început să mă agit prin 
cameră, copleşit de amărăciune. 

— E nedemn de dumneata, Holmes, i-am spus. Nu te-aş 
fi crezut în stare să te cobori într-atât. Ai iscodit în viaţa 
nefericitului meu frate şi acum vrei să susţii că ai dedus 
toate acestea prin nu ştiu ce mijloace fanteziste. Să nu te 


aştepţi de la mine să cred că tot ce mi-ai spus ai citit în 
ceasul lui! Este un procedeu josnic şi, ca să vorbesc 
deschis, ţine oarecum de şarlatanism. 

— Dragă doctore, spuse el pe un ton blând, te rog să 
primeşti scuzele mele. Privind lucrurile ca pe-o problemă 
abstractă, am uitat că pentru dumneata ele reprezintă o 
chestiune personală şi dureroasă. Totuşi, te asigur că, 
înainte de a-mi fi dat ceasul, habar n-am avut de existenţa 
acestui frate al dumitale. 

— Atunci, pentru numele lui Dumnezeu, cum de-ai 
descoperit toate aceste fapte? Sunt absolut corecte, până 
în cele mai mici amănunte. 

— O, înseamnă că am avut noroc. Aş putea să-ţi spun 
numai care a fost calculul probabilităților. Nu mă aşteptam 
să fie atât de precis. 

— Dar nu cumva a fost mai mult un joc al întâmplării, un 
joc de-a ghicitul? 

— Nu, categoric nu; eu nu ghicesc niciodată. Este un 
procedeu dăunător; distruge facultatea de a raţiona logic. Ti 
se pare ciudat fiindcă nu urmăreşti şirul gândurilor mele şi 
nici nu observi detaliile neînsemnate de care depind uneori 
concluziile hotărâtoare. De pildă, am început prin a trage 
concluzia că fratele dumitale era neglijent. Dacă te uiţi la 
partea de jos a capacului, ai să observi nu numai că e lovit 
în două locuri, dar şi că e tăiat şi zgâriat peste tot, datorită 
obiceiului de a ţine în acelaşi buzunar alte obiecte tari, ca 
de pildă monede sau chei. Desigur, nu e mare scofală să 
deduci că un om care procedează astfel cu un ceas de 
cincizeci de guinee trebuie să fie un om neglijent. De 
asemenea, nu e cine ştie ce să afirmi că un om care 
moștenește un obiect de o asemenea valoare trebuie să fi 
avut alte lucruri de preţ. 

Am dat din cap, în semn că-i urmăream raţionamentul. 

— Este un lucru foarte obişnuit pentru cămătarii din 
Anglia, când iau în gaj un ceas, să scrijelească numărul 
tichetului, cu un vârf de ac, în interiorul ceasului. Este mai 
la îndemână decât o etichetă şi nu există nici un risc ca 
numărul să se piardă sau să fie mutat pe un alt obiect. 


Când m-am uitat cu lupa, am văzut nu mai puţin de patru 
asemenea numere în interior. O primă deducție: fratele 
dumitale era adesea la ananghie. A doua deducție: avea, 
din când în când, perioade de prosperitate, căci altminteri 
n-ar fi putut să-şi răscumpere amanetul. În sfârşit, te rog să 
priveşti capacul dinăuntru, care conţine orificiul unde se 
introduce cheiţa. Un om cumpătat nu l-ar fi zgâriat astfel. 
Dar n-ai să vezi niciodată un ceas aparţinând unui alcoolic 
care să nu aibă astfel de zgârieturi. Ei îl învârtesc, de 
obicei, noaptea, şi mâna lor nesigură lasă aceste urme. Ce 
găseşti misterios în tot ce ţi-am spus? 

— E clar ca lumina zilei, i-am răspuns. Îmi pare rău că 
am fost nedrept cu dumneata. Ar fi trebuit să am mai multă 
încredere în facultăţile minunate pe care le posezi. Pot să te 
întreb dacă, în momentul de faţă, ai vreo anchetă 
profesională în curs? 

— Nici una. Vino aici, la fereastră. A mai existat vreodată 
o lume atât de tristă, de nenorocită şi de inutilă? Priveşte 
ceața gălbuie care se învolburează de-a lungul străzilor şi 
se năpusteşte asupra acestor case mohorâte. Poate exista 
ceva mai deznădăjduit, mai prozaic, mai puţin înălţător? La 
ce bun să ai forţe, doctore, dacă nu ţi se oferă prilejul să le 
foloseşti? Crima este banală, viaţa este banală şi numai 
calităţile banale îşi găsesc o utilizare în această lume. 

Tocmai deschisesem gura ca să răspund acestei tirade, 
când proprietăreasa noastră, după ce bătu tare în uşă, intră 
aducând o carte de vizită pe o tavă de aramă. 

— Vă caută o tânără, domnule, spuse ea adresându-se 
tovarăşului meu. 

— Domnişoara Mary Morstan, citi el. Hm! Nu-mi 
amintesc de acest nume. Spuneţi-i, vă rog, să poftească, 
doamnă Hudson. Nu pleca, doctore. Aş prefera să fii de 
faţă. 


Il. 
PREZENTAREA CAZULUI 


Domnişoara Morstan intră în cameră cu paşi hotărâți şi 
cu un aer care ar fi vrut să pară calm. Era o tânără blondă, 
scundă, delicată, cu mănuşi şi îmbrăcată cu un gust 
desăvârşit. Infăţişarea ei avea însă o simplitate care sugera 
mijloace modeste. Rochia era de un gri-bej închis, fără 
garnituri sau zorzoane, iar pe cap purta un turban mic în 
aceeaşi nuanţă sobră, înviorată doar de o minusculă pană 
albă, aşezată într-o parte. Trăsăturile feţei nu erau regulate, 
nici de o frumuseţe desăvârşită, dar expresia figurii era 
blândă şi plăcută, iar ochii mari, albaştri, aveau o strălucire 
deosebit de simpatică şi de spirituală. Experienţa mea în 
materie de femei, care se extinde asupra mai multor ţări de 
pe trei continente diferite, nu-mi oferise până atunci prilejul 
să întâlnesc o figură în stare să arate atât de limpede o fire 
distinsă şi de o mare sensibilitate. Când se aşezase pe 
scaunul pe care i-l oferise Sherlock Holmes, am observat un 
tremur al buzelor, o crispare a mâinii şi toate celelalte 
semne ale unei intense frământări lăuntrice. 

— Am venit la dumneavoastră, domnule Holmes, spuse 
ea, pentru că într-o vreme aţi ajutat-o pe doamna Cecil 
Forrester, a cărei angajată sunt, să se descurce într-o mică 
problemă cu caracter intim. A fost foarte impresionată de 
iscusinţa şi de amabilitatea dumneavoastră. 

— Doamna Cecil Forrester, repetă el, reflectând. Cred că 
n-am făcut mare lucru pentru ea. Da, după câte îmi 
amintesc, cazul era foarte simplu. 

— Dar nu şi pentru ea. Şi, oricum, nu se poate spune 
acelaşi lucru despre cazul meu. Nu-mi pot imagina ceva 
mai straniu, mai inexplicabil ca situaţia în care mă găsesc 
acum. 


Holmes îşi frecă mâinile; ochii săi străluceau de 
satisfacţie. Se aplecă înainte în fotoliu, şi pe chipul lui 
pătrunzător, cu trăsături acviline, se ivi o expresie de 
extraordinară concentrare. 

— Expuneţi-vă cazul, spuse el pe un ton vioi, de om de 
afaceri. 

Simţeam că prezenţa mea începe să stingherească. 

— Pe mine vă rog să mă iertaţi, am spus, ridicându-mă 
de pe scaun. 

Spre surprinderea mea, tânăra mă reţinu printr-un gest 
cu mâna ei înmănuşată. 

— Dacă prietenul dumneavoastră, spuse ea, ar avea 
amabilitatea de a rămâne, mi-ar putea face un serviciu 
nepreţuit. 

M-am aşezat la loc pe scaun. 

— Pe scurt, continuă ea, iată faptele: tatăl meu a fost 
ofiţer într-un regiment din India şi, pe vremea când eram 
abia un copil, m-a trimis acasă. Mama murise şi nu aveam 
nici o rudă în Anglia. Am fost dată la un pension din 
Edinburgh, unde am rămas până la vârsta de şaptesprezece 
ani. In anul 1878, tatăl meu, care era pe atunci căpitan, a 
obţinut un concediu de douăsprezece luni şi a venit în ţară. 
Mi-a telegrafiat de la Londra că a ajuns cu bine şi mi-a cerut 
să vin numaidecât la el, dându-mi adresa hotelului 
Langham. După câte îmi aduc aminte, mesajul lui era plin 
de căldură şi de afecţiune. De îndată ce am ajuns la Londra, 
m-am dus la Langham, unde am fost informată că într- 
adevăr căpitanul Morstan locuia acolo, dar că părăsise 
hotelul în seara precedentă şi încă nu se înapoiase. Am 
aşteptat zadarnic toată ziua vreo veste din partea lui. 
Noaptea, sfătuită de directorul hotelului, am luat legătura 
cu poliţia şi, a doua zi dimineaţa, toate ziarele anunțau 
dispariţia tatălui meu. Cercetările noastre au rămas fără 
nici un rezultat; şi, din ziua aceea şi până azi, nu s-a mai 
auzit niciodată nimic despre nefericitul meu tată. Se 
întorsese acasă cu inima plină de speranţa că se va bucura 
de puţină linişte, de puţin confort şi, în loc de toate 
acestea... 


Îşi duse mâna la gât şi un hohot de plâns îi întrerupse 
fraza. 

— Ce dată era? întrebă Holmes, deschizându-şi carnetul 
de însemnări. 

— A dispărut la 3 decembrie 1878, acum aproape zece 
ani. 

— Bagajele lui? 

— Au rămas la hotel. Nu s-a găsit în ele nimic care să 
ofere vreun indiciu - câteva costume, câteva cărţi şi 
numeroase obiecte rare din insulele Andaman. Fusese unul 
dintre ofiţerii însărcinaţi cu paza condamnaților deţinuţi 
acolo. 

— Avea vreun prieten în oraş? 

— Unul singur de care se ştie - maiorul Sholto, din 
regimentul său, al 34-lea de infanterie din Bombay. Maiorul 
se retrăsese cu puţin timp înainte şi locuia la Upper 
Norwood. Fireşte, am luat legătura cu el, dar nu ştia nici 
măcar că prietenul său se aflase în Anglia. 

— Ciudată poveste! remarcă Holmes. 

— Incă nu v-am descris partea cea mai stranie. Acum 
vreo şase ani - mai precis, la 4 mai 1882 - în ziarul Times a 
apărut un anunţ prin care domnişoara Mary Morstan era 
rugată să-şi dea adresa, menţionându-se că interesul ei îi 
cerea să răspundă acestei solicitări. Nu se dădea nici un 
nume, nici o adresă. In vremea aceea, tocmai mă 
angajasem ca guvernantă la familia doamnei Cecil 
Forrester. Sfătuită de ea, mi-am publicat adresa la rubrica 
de anunţuri. In aceeaşi zi, am primit prin poştă o cutiuţă de 
carton care conţinea o perlă foarte mare şi strălucitoare. 
Nimic altceva. De atunci, în fiecare an, la aceeaşi dată, 
apărea o cutie asemănătoare, conţinând o perlă similară, 
fără nici un semn din partea expeditorului. Un expert a 
stabilit că este vorba de o perlă foarte rară şi de mare 
valoare. Puteţi să vă convingeţi singuri că sunt foarte 
frumoase. 

Spunând acestea, deschise o cutiuţă plată şi ne arătă 
şase perle, dintre cele mai frumoase pe care le-am văzut 
vreodată. 


— Povestea dumneavoastră este extrem de interesantă. 
Vi s-a mai întâmplat şi altceva? 

— Da, chiar astăzi. De aceea am şi venit la 
dumneavoastră. Azi dimineaţă, am primit această scrisoare 
pe care poate vreţi s-o citiţi singur. 

— Mulţumesc, spuse Holmes. Vă rog, şi plicul. Ştampila 
poştei: Londra, S. PW. Data: 7 iulie. Hm! În colţ, o amprentă 
a degetului gros. Probabil a poştaşului. Hârtie de cea mai 
bună calitate. Plic de şase penny pachetul. Papetărie de lux. 
Nici o adresă. „Astă-seară, la orele 19, să fiţi în dreptul celui 
de-al treilea stâlp din stânga, la ieşirea din teatrul Lyceum. 
Dacă n-aveţi încredere, puteţi veni cu doi prieteni. Aţi fost 
nedreptăţită şi vi se va face dreptate. Nu aduceţi poliţia. 
Dacă o anunţaţi, totul va fi zădărnicit. Prietenul 
dumneavoastră necunoscut.” Într-adevăr, iată un mister 
foarte nostim! Ce aveţi de gând să faceţi, domnişoară 
Morstan? 

— Tocmai asta voiam eu să vă întreb. 

— n cazul acesta, fireşte că vom merge - 
dumneavoastră, eu şi... da, sigur, doctorul Watson este 
omul cel mai potrivit. Corespondentul dumneavoastră a 
spus doi prieteni. Noi doi am mai lucrat împreună. 

— Dar dumnealui este de acord să meargă? întrebă ea, 
iar ochii şi glasul ei implorau. 

— Aş fi mândru şi fericit, am spus cu căldură, să pot da o 
mână de ajutor. 

— Sunteţi amândoi foarte amabili, răspunse ea. Am dus 
o viaţă foarte retrasă şi nu am nici un prieten la care să pot 
apela. Dacă voi fi aici la şase, cred că e bine, nu? 

— Da, dar nu mai târziu, spuse Holmes. Încă ceva. 
Scrisul acesta este identic cu cel de pe adresele care 
însoțeau cutiile cu perle? 

— Le am la mine, răspunse ea, scoțând şase bucăţi de 
hârtie. 

— Sunteţi, fără doar şi poate, o clientă model. Aveţi o 
intuiţie excelentă. Şi acum, să ne uităm puţin la ele. Risipi 
hârtiile pe masă şi trecu repede cu privirea de la una la 
alta. In afară de scrisoare, toate celelalte scrieri sunt 


simulate, spuse el fără să stea pe gânduri, dar nu există 
nici un dubiu asupra autorului. Uitaţi-vă cum iese în 
evidenţă e-ul grec şi cum e răsucit s-ul final. Neîndoielnic, 
sunt opera aceleiaşi persoane. N-aş vrea să vă dau 
speranţe deşarte, domnişoară Morstan, dar ce părere aveţi, 
există vreo asemănare între acest scris şi cel al tatălui 
dumneavoastră? 

— Absolut nici una. 

— Mă aşteptam să aud asta. Atunci, rămâne pe diseară, 
la şase. Vă rog să-mi daţi voie să păstrez hârtiile. Poate 
până atunci mai arunc o privire peste ele. E abia trei şi 
jumătate. Au revoir. 

— Au revoir, spuse vizitatoarea; şi, aruncându-ne câte o 
privire luminoasă, binevoitoare, îşi puse la loc în sân cutia 
cu perle şi plecă grăbită. 

Am urmărit-o cu privirea de la fereastră; mergea cu un 
pas sprinten pe stradă, până ce turbanul gri cu pană albă 
deveni un simplu punct în mulţimea cenușie. 

— Foarte atrăgătoare femeie! am exclamat, întorcându- 
mă spre prietenul meu. Îşi aprinsese din nou pipa şi şedea 
tolănit pe spate, cu pleoapele lăsate. 

— Oare? spuse el pe un ton leneş; n-am observat. 

— Eşti într-adevăr un robot - o maşină de calculat, am 
strigat. Uneori, ai în dumneata ceva de-a dreptul inuman. 

Zâmbi amabil. 

— Este un lucru de primă importanţă, spuse el, să nu 
permiţi raţiunii să se lase influenţată de calităţi personale. 
Un client este pentru mine mai degrabă un element, un 
factor într-o problemă, însuşirile emoţionale sunt potrivnice 
judecății limpezi. Te asigur că cea mai atrăgătoare femeie 
pe care am cunoscut-o a fost spânzurată fiindcă a otrăvit 
trei copii mici cu scopul de a pune mâna pe asigurare, iar 
cel mai respingător om din câţi am văzut în viaţa mea era 
un filantrop care a cheltuit aproape un sfert de milion 
pentru sărăcimea londoneză. 

— Totuşi, în cazul acesta... 

— Nu fac niciodată excepţii. Excepţia contrazice regula. 
Ai avut vreodată prilejul să analizezi caracterul cuiva prin 


scrisul său? Ce părere ai despre mâzgăliturile acestui 
individ? 

— E un scris lizibil şi ordonat, am răspuns. E al unui om 
de afaceri obişnuit şi cu tărie de caracter. 

Holmes clătină din cap. 

— Priveşte literele lungi, spuse el. Abia se deosebesc de 
celelalte din rând. Acest d ar putea fi un a, iar acest |, une. 
Oamenii de caracter îşi diferenţiază întotdeauna literele 
lungi, oricât de lizibil ar fi scrisul lor. A-urile sale exprimă 
şovăială, iar majusculele - o oarecare vanitate. Acum mă 
duc. Trebuie să mai culeg nişte informaţii. Dă-mi voie să-ţi 
recomand această carte - una dintre cele mai interesante 
care s-au scris vreodată: Martiriul omului de Winwood 
Reade. Mă întorc peste o oră. 

M-am instalat lângă fereastră, cu volumul în mână, dar 
gândurile mele erau departe de îndrăzneţele speculaţii ale 
autorului. Ele se învârteau în jurul ultimei noastre musafire 
- surâsul ei, tonul profund, amplu, al vocii, straniul mister 
care-i învăluia viaţa. Dacă avusese şaptesprezece ani 
atunci când dispăruse tatăl ei, acum trebuia să aibă 
douăzeci şi şapte - o vârstă superbă, când tinereţea şi-a 
pierdut timiditatea şi a fost potolită de experienţă. Am stat 
aşa şi-am meditat, până ce mi-au venit în minte nişte 
gânduri atât de primejdioase, încât m-am repezit spre 
biroul meu şi am cercetat cu înfrigurare ultimul tratat de 
patologie. Cum îmi permiteam eu, un amărât de chirurg 
militar, cu un picior şubred şi cu un cont în bancă şi mai 
şubred, să mă gândesc la asemenea lucruri? Era un 
element, un factor - atât şi nimic mai mult. Dacă viitorul 
meu se contura în linii sumbre, era desigur de preferat să-l 
privesc drept în faţă, ca un bărbat, şi să nu încerc să-l 
înseninez cu fantasme ale imaginaţiei. 


II. 
ÎN CĂUTAREA UNEI SOLUŢII 


Holmes se întoarse abia după ora cinci şi jumătate. Era 
radios, agitat, într-o stare de spirit grozavă, bună dispoziţie 
care, în cazul lui, era adesea urmată de clipe de neagră 
deznădejde. 

— Nu e prea mult mister în povestea asta, spuse el 
luând ceaşca de ceai pe care i-o umplusem; faptele nu 
permit, pare-se, decât o singură interpretare. 

— Cum? Ai şi găsit soluţia? 

— O, asta ar fi prea mult spus. Am descoperit un fapt 
semnificativ, atâta tot. Da, chiar foarte semnificativ. Lipsesc 
doar amănuntele. Cercetând colecţia ziarului Times, am 
descoperit că maiorul Sholto, din Upper Norwood, fost ofiţer 
al regimentului 34 de infanterie din Bombay, a murit la 28 
aprilie 1882. 

— S-ar putea ca eu să fiu foarte tare de cap, Holmes, dar 
nu văd ce semnificaţie are acest amănunt! 

— Nu? Mă uimeşti. Atunci priveşte lucrurile din alt unghi. 
Căpitanul Morstan dispare. Singura persoană din Londra pe 
care ar fi putut s-o viziteze este maiorul Sholto. Maiorul 
Sholto neagă că ar fi aflat că Morstan era la Londra. Patru 
ani mai târziu, Sholto moare. La o săptămână după moartea 
lui, fata căpitanului Morstan primeşte un dar de preţ, fapt 
care se repetă an de an şi acum culminează cu o scrisoare 
care o descrie ca pe o femeie nedreptăţită. Despre ce altă 
nedreptate poate fi vorba, în afară de pierderea tatălui ei? 
Şi de ce au început să sosească darurile imediat după 
moartea lui Sholto, dacă nu datorită faptului că 
moştenitorul lui ştie ceva în legătură cu misterul şi doreşte 
să o despăgubească pentru ce a suferit? Ai vreo altă teorie 
care să se potrivească cu aceste fapte? 


— Ciudată despăgubire! Şi ce mod ciudat de a o oferi! 
Dar de ce să-i fi scris o scrisoare acum, şi nu în urmă cu 
şase ani? Apoi, scrisoarea vorbeşte despre „repararea unei 
nedreptăţi”. Cum? In ce mod? E greu de presupus că tatăl 
ei mai este în viaţă. Or, cel puţin după câte ştiu eu, nu 
există altă nedreptate în cazul ei. 

— Sunt încă neclarităţi, fără îndoială că mai sunt unele 
neclarităţi, spuse Sherlock Holmes cu un aer gânditor; dar 
expediţia noastră de astă-seară le va risipi pe toate. A, iată 
o trăsură şi pe domnişoara Morstan înăuntru. Eşti gata? 
Atunci, hai să coborâm, căci e trecut de şase. 

Mi-am luat pălăria şi bastonul cel mai gros, în vreme ce 
pe Holmes l-am văzut cum îşi scoate revolverul din sertar 
şi-l strecoară în buzunar. Era limpede că prevedea 
posibilitatea ca în cursul acţiunii noastre nocturne să se 
ivească unele împrejurări grave. 

Domnişoara Morstan era înfăşurată într-un mantou 
negru; faţa ei delicată era liniştită, dar palidă. Ar fi trebuit 
să fie mai mult decât o simplă femeie, ca să nu simtă fiori 
de nelinişte la gândul că porneam într-o aventură ciudată, 
dar, cu toate acestea, stăpânirea ei de sine era desăvârşită; 
răspunse foarte clar la cele câteva întrebări suplimentare 
pe care i le puse Sherlock Holmes. 

— Maiorul Sholto era un prieten foarte intim al lui papa, 
spuse ea. In toate scrisorile vorbea despre el. El şi tata 
comandau trapele de pe insulele Andaman, astfel încât 
petreceau foarte mult timp împreună. Apropo, în biroul lui 
papa s-a găsit o hârtie foarte curioasă, pe care nimeni n-a 
putut s-o înţeleagă. Cred că nu are nici cea mai mică 
importanţă, dar m-am gândit că poate, totuşi, aţi vrea s-o 
vedeţi, aşa că am adus-o cu mine. lat-o. 

Holmes despături cu grijă hârtia şi o netezi pe genunchi. 
Apoi o examină foarte metodic cu lupa. 

— Este o hârtie fabricată în India, exclamă el. Cândva, a 
fost prinsă cu o pioneză de metal. Diagrama pe care o 
înfăţişează pare să fie planul unei secţiuni dintr-o clădire 
mare, cu numeroase holuri, coridoare şi culoare. Într-un loc 
se vede o cruce mică făcută cu cerneală roşie şi deasupra e 


scris cu creionul ceva care de-abia se distinge: „3-37, de la 
stânga”. În colţul din stânga, există o hieroglifă curioasă 
care seamănă cu patru cruci pe acelaşi rând, înghesuite 
una în alta. Alături e scris cu litere foarte stângace şi 
grosolane „semnul celor patru”. 

— Jonathan Small, Mahomet Singh, Abdullah Khan, Dost 
Akbar. Nu, mărturisesc că nu înţeleg ce legătură are cu 
cazul nostru. Totuşi, este evident un document important. A 
fost păstrat cu grijă într-un portofel, căci este curat pe 
ambele feţe. 

— L-am găsit în portofelul lui. 

— Atunci păstraţi-l bine, domnişoară Morstan, fiindcă s- 
ar putea să ne fie de folos; încep să cred că această 
povestire are un caracter mult mai profund şi mai subtil 
decât am presupus. Trebuie să-mi reconsider ideile. 

Se lăsă pe spate şi, după aerul lui preocupat şi privirea 
absentă, am înţeles că medita intens. Domnişoara Morstan 
şi cu mine discutam aproape în şoaptă despre aventura 
noastră şi despre evenimentele ce ar fi putut să survină, în 
timp ce tovarăşul nostru rămase până la sfârşitul drumului 
aceeaşi persoană rezervată, cu gândurile de nepătruns. 

Era o seară de septembrie, către orele şapte. 

Ziua fusese mohorâtă şi o ceaţă deasă, cu burniţă, se 
lăsase peste metropolă. Nori de culoarea noroiului se târau 
deasupra străzilor mocirloase. De-a lungul Ştrandului, 
felinarele nu mai erau decât puncte de lumină difuză care 
aruncau o palidă reflexie circulară pe pavajul cleios. 
Luminile gălbui din vitrinele magazinelor licăreau în 
atmosfera aburită, vaporoasă, aruncând raze tremurătoare 
pe strada aglomerată. Era ceva ciudat şi fantomatic în 
această procesiune nesfârşită de chipuri care apăreau şi 
dispăreau prin fâşiile înguste de lumină - feţe triste sau 
vesele, obosite sau strălucitoare. 

Aidoma întregii omeniri, ele alergau din întuneric spre 
lumină, pierzându-se apoi din nou în întuneric. În general, 
nu sunt o fire impresionabilă, dar seara aceea posacă, 
apăsătoare, împletită cu ciudata aventură în care ne 
angajasem, mă irita şi mă făcea să mă simt abătut. Din 


comportarea domnişoarei Morstan am înţeles că ea era 
tulburată de aceleaşi simţăminte. Singur Holmes se putea 
ridica deasupra unor influenţe meschine. Tinea pe genunchi 
carnetul cu însemnări şi, din când în când, nota câte o cifră 
sau o frază, la lumina lanternei de buzunar. 

La Lyceum Theatre, mulţimea se îmbulzea în faţa 
intrărilor laterale. Un şir nesfârşit de birje şi cupeuri se 
perinda prin faţa intrării principale, golindu-şi încărcătura 
de bărbaţi în frac şi femei în ţinută de seară împodobite cu 
diamante. 

Abia ne strecuraserăm până în dreptul celui de-al treilea 
stâlp, care era locul nostru de întâlnire, când un bărbat 
scund, brunet, ager, în straie de vizitiu, se apropie de noi. 

— Dumneavoastră sunteţi persoanele care o însoțesc pe 
domnişoara Morstan? întrebă el. 

— Eu sunt domnişoara Morstan, iar aceşti doi domni sunt 
prietenii mei, spuse ea. 

Omul ne aruncă o privire nespus de pătrunzătoare, plină 
de neîncredere. 

— lertaţi-mă, domnişoară, spuse el pe un ton oarecum 
tăios, stăruitor, dar v-aş ruga să-mi daţi cuvântul 
dumneavoastră de onoare că nici unul dintre ei nu este 
agent de poliţie. 

— Îţi dau cuvântul meu de onoare, spuse ea. 

Tipul scoase un şuierat ascuţit, iar un băiat aduse o 
trăsură şi deschise portiera. Omul care ni se adresase se 
urcă pe capră, în timp ce noi ne ocuparăm locurile înăuntru. 
N-am apucat să ne instalăm bine, că vizitiul a şi dat bici 
calului şi ne-am trezit azvârliţi într-o cursă nebunească pe 
străzile învăluite în ceaţă. 

Situaţia noastră era destul de curioasă. Mergeam spre o 
destinaţie necunoscută, într-o misiune necunoscută. Totuşi, 
această invitaţie era fie o mistificare absolută - ipoteză de 
neconceput -, fie o dovadă a faptului că din expediţia 
noastră aveau să decurgă evenimente importante. 
Atitudinea domnişoarei Morstan era mai hotărâtă şi mai 
liniştită ca oricând. Am încercat să leg o conversaţie şi s-o 
amuz cu amintirile aventurilor mele din Afganistan; sincer 


vorbind, eram eu însumi atât de absorbit de situaţia noastră 
şi atât de curios să aflu încotro mergeam, încât am cam 
încurcat poveştile. 

Nici azi domnişoara Morstan nu mă cruţă, amintindu-mi 
că i-am istorisit o poveste palpitantă în care o puşcă 
pătrunsese în cortul meu în plină noapte iar eu am tras în 
ea cu un pui de tigru cu două ţevi. 

La început, mi-am dat seama încotro ne îndreptam; dar 
puţin după aceea, din cauza vitezei, a ceţii şi a 
cunoştinţelor mele limitate despre Londra, mi-am pierdut 
punctele de reper şi n-am mai ştiut nimic, în afară de faptul 
că aveam de parcurs un drum foarte lung. Dar Sherlock 
Holmes ştia perfect pe unde trecem şi, pe măsură ce 
trăsura alerga prin pieţe şi pe străzi întortocheate, el 
mormăia numele lor: 

— Rochester Row, spuse el. Acum, Vincent Square. 
Acum, mergem pe drumul care duce spre podul Vauxhall. 
Se pare că ne îndreptăm spre Surrey. Da, e cum am bănuit. 
Acum suntem pe pod. Se poate vedea fluviul. 

Într-adevăr, am putut zări în treacăt o porţiune din 
Tamisa, în al cărei luciu larg se reflectau luminile 
felinarelor, dar trăsura noastră îşi văzu de drum şi, curând, 
intră într-un labirint de străzi, pe celălalt mal. 

— Wordsworth Road, spuse prietenul meu. Priory Road. 
Lark Hall Lane. Stockwell Place. Robert Street. Cold Harbour 
Lane. 

Ancheta noastră nu pare să ne conducă spre cartiere 
prea elegante. Ajunsesem într-un cartier dubios şi nu prea 
curat, de la periferia oraşului. Şiruri lungi de case monotone 
din cărămidă erau întrerupte doar de cârciumile de la 
răspântii, a căror lumină puternică avea o strălucire 
orbitoare. Apoi îşi făcură apariţia vile cu două etaje, fiecare 
având în faţă câte o grădină în miniatură, apoi din nou 
nesfârşite şiruri de clădiri noi şi stridente din cărămidă - 
tentaculele monstrului, pe care oraşul gigantic le arunca 
până departe, la periferie. În sfârşit, trăsura noastră opri în 
faţa celei de-a treia case de pe o stradă nouă. Nici una din 
celelalte case nu era locuită, iar aceea în faţa căreia ne 


oprisem avea acelaşi aspect sumbru ca şi cele învecinate; o 
singură rază de lumină venea de la fereastra bucătăriei. De 
îndată ce am bătut, uşa a fost deschisă larg de un servitor 
hindus, care purta pe cap un turban galben şi era 
înveşmântat în haine albe, largi, strânse la mijloc cu un 
cordon galben. Această siluetă orientală era o apariţie 
stranie, bizară, încadrată în uşa unei banale case de mâna 
a treia dintr-o suburbie. 

— Sahib’? vă aşteaptă, spuse el. 

Şi, în aceeaşi clipă, din interior se auzi o voce 
şuierătoare şi ascuţită: 

— Să intre, khitmutgar. Condu-i repede la mine. 


3 Titlu de respect în India (n. tr.) 


IV. 
POVESTEA OMULEŢULUI CHEL 


L-am urmat pe indian de-a lungul unui coridor murdar, 
prost luminat şi încă şi mai prost mobilat, până ce ajunse în 
faţa unei uşi, în dreapta, pe care o deschise larg. O fâşie de 
lumină gălbuie ne ieşi în întâmpinare, iar în centrul acestei 
lumini se afla un omuleţ cu un cap foarte mare, cu o 
cunună de păr roşu, ţepos, şi în mijlocul ei o piele lucioasă, 
care semăna cu un vârf de munte într-o pădure de brazi. Işi 
frământa nervos mâinile şi faţa îi era într-o continuă 
agitaţie; ba zâmbea, ba se încrunta, fără să-şi îngăduie vreo 
clipă de odihnă. Natura îl înzestrase cu o buză diformă şi un 
prea vizibil şirag de dinţi galbeni şi neregulaţi, pe care se 
străduia să-i ascundă, trecându-şi mereu mâna peste 
partea inferioară a feţei. În ciuda cheliei respectabile, avea 
un aer tineresc. De fapt, abia depăşise vârsta de treizeci de 
ani. 

— Sluga dumneavoastră, domnişoară Morstan, repeta el 
întruna cu o voce subţire, ascuţită. Sluga dumneavoastră, 
domnilor! Vă rog, poftiţi în micul meu sanctuar. Cam mic 
spaţiul, domnişoară, dar totul este aranjat după gustul meu. 
O oază de artă în deşertul zgomotos al sudului Londrei. 

Am rămas cu toţii uluiţi de aspectul camerei în care ne 
invitase. Odaia nu se potrivea nicidecum cu casa aceasta, 
de parc-ar fi fost un diamant de preţ montat în aramă. 
Pereţii, împodobiţi cu tapiserii şi cu perdele luxoase şi 
strălucitoare, erau dezveliţi din loc în loc, pentru a pune mai 
bine în valoare vreo pictură cu ramă răcoroasă sau vreun 
vas oriental. Covorul colorat în nuanţa chihlimbarului 
combinată cu negru era atât de moale şi de gros, încât 
călcai pe el cu plăcere, ca pe un pat de muşchi. Două piei 
mari de tigru, aşezate oblic, sporeau impresia de lux 
oriental, sugerată şi de o narghilea imensă, aflată într-un 


colţ, pe un covoraş. În mijlocul camerei atârna de un fir de 
aur aproape invizibil o lampă sub forma unui porumbel de 
argint. Pe măsură ce ardea, împrospăta aerul cu un miros 
subtil şi aromat. 

— Domnul Thaddeus Sholto, spuse omuleţul tot 
frământându-se şi zâmbind întruna. Acesta este numele 
meu. Dumneavoastră sunteţi, desigur, domnişoara Morstan. 
lar aceşti domni... 

— Dumnealui este domnul Sherlock Holmes, iar 
dumnealui, doctorul Watson. 

— A, doctor? strigă el foarte agitat. Aveţi stetoscopul la 
dumneavoastră? Aş putea să vă întreb... aţi avea 
amabilitatea...? Dacă sunteţi atât de bun, am îndoieli 
serioase în ceea ce priveşte valva mitrală. Pe aortă mă pot 
bizui, dar aş vrea să cunosc părerea dumneavoastră despre 
valva mitrală. 

l-am ascultat inima aşa cum mi-a cerut, dar n-am găsit 
nimic suspect, în afară de faptul că era stăpânit de o teamă 
cumplită şi tremura din cap până-n picioare. 

— Totul pare să fie normal, i-am spus. N-aveţi nici un 
motiv să vă neliniştiţi. 

— lertaţi-mi agitația, domnişoară Morstan, exclamă el cu 
un aer firesc. Am o sănătate şubredă şi de mult mă 
chinuiau bănuielile cu privire la valvă. Sunt fericit să aud că 
m-am înşelat. Dacă tatăl dumneavoastră, domnişoară 
Morstan, şi-ar fi cruțat inima de eforturi, poate că era şi azi 
în viaţă. 

Îmi venea să-i trag o palmă; mă scotea din fire 
nesimţirea cu care vorbea despre o problemă atât de 
delicată. Domnişoara Morstan se aşeză, şi pe chipul ei se 
aşternu o paloare lividă. 

— Ştiam, în adâncul sufletului meu, că e mort, spuse ea. 

— Vă pot da orice informaţii, replică el; şi, ceea ce este 
mai important, sunt în măsură să repar nedreptatea pe care 
aţi suferit-o; şi o voi face, orice ar spune fratele meu, 
Bartholomew. Sunt bucuros că aţi venit cu prietenii 
dumneavoastră, nu numai pentru că v-au însoţit, dar şi 
pentru că vor fi martori la tot ceea ce am de gând să fac şi 


să spun. Noi trei îl vom putea înfrunta pe Bartholomew. Dar 
să nu amestecăm şi pe alţii din afară - nici poliţia, nici alte 
persoane oficiale. Putem să rezolvăm lucrurile între noi, 
fără nici o intervenţie străină. Nimic nu l-ar supăra mai mult 
pe fratele meu, Bartholomew, decât publicitatea. 

Se aşeză pe o canapea joasă şi ne privi cercetător cu 
ochii săi de un albastru spălăcit. 

— In ceea ce mă priveşte, replică Holmes, orice veţi 
spune va rămâne aici, nu va trece dincolo de aceste ziduri. 

Am dat din cap în semn că sunt de acord. 

— Foarte bine! Foarte bine! spuse el. Pot să vă ofer un 
pahar de Chianti, domnişoară Morstan? Sau de Tokay? Nu 
ţin alte vinuri. Să deschid o sticlă? Nu? Bine, atunci sper că 
nu aveţi nimic împotriva fumului de tutun, a mirosului 
balsamic al tutunului oriental. Sunt cam nervos şi 
narghileaua reprezintă pentru mine un sedativ nepreţuit. 

Apropie o lumânare de narghilea şi în scurt timp băşici 
Zglobii de fum se ridicară prin apa de trandafiri. Şedeam 
toţi trei în semicerc, cu capetele aplecate înainte şi cu 
bărbiile sprijinite în mâini, în timp ce, în mijloc, ciudatul şi 
neastâmpăratul omuleţ, cu capul lui mare, lucios, pufăia 
tulburat. 

— Când m-am hotărât să vă contactez, spuse el, trebuia 
poate să vă dau şi adresa mea; dar m-am temut că nu 
cumva să-mi nesocotiţi cererea şi să veniţi însoţită de 
oameni indezirabili. De aceea, mi-am luat permisiunea de a 
organiza o întâlnire în aşa fel încât omul meu, William, să 
vă poată vedea mai întâi. Am o încredere deplină în 
discreţia lui. În caz că nu era mulţumit, avea ordin să 
înceteze acţiunea. Imi veţi ierta aceste precauţiuni, dar 
sunt un om cu gusturi oarecum sobre, aş putea spune chiar 
rafinate, şi nimic nu mi se pare mai inestetic ca un poliţist. 
Am o tendinţă naturală de a evita orice formă de 
materialism grosolan. Vin foarte rar în contact cu vulgul. 
După cum vedeţi, trăiesc într-o ambianţă destul de 
elegantă. Aş putea să mă consider un protector al artelor. E 


slăbiciunea mea. Peisajul acela este un Corot veritabil, şi 
dacă un cunoscător ar putea avea unele îndoieli asupra 
acestui Salvatore Rosa”, în schimb nu există nici un fel de 
dubiu în legătură cu acest Bouguereauf. Am o înclinaţie 
vădită spre şcoala franceză modernă. 

— lertaţi-mă, domnule Sholto, spuse  domnişoara 
Morstan, dar eu mă aflu aici, la invitația dumneavoastră, 
pentru a asculta ceea ce aveți să-mi spuneți. Este foarte 
târziu şi aş dori ca întrevederea noastră să fie cât mai 
scurtă cu putinţă. 

— În cel mai fericit caz va dura un timp cam lung, 
răspunse el; căci, cu siguranţă, va trebui să plecăm la 
Norwood ca să-l vedem pe fratele meu, Bartholomew. Vom 
merge cu toţii şi vom încerca să-l convingem. Este foarte 
supărat că am luat această iniţiativă, care mie mi s-a părut 
cea mai potrivită. Am avut un schimb de cuvinte tari 
noaptea trecută. Nu vă puteţi imagina ce tip neplăcut este 
când se înfurie. 

— Dacă trebuie să plecăm la Norwood, poate că ar fi 
bine s-o pornim numaidecât, m-am hazardat să intervin. 

Râse în hohote, până ce i se înroşiră urechile. 

— Nu e chiar atât de simplu, exclamă el. Nu ştiu ce-o să 
spună dacă vă voi aduce pe nepusă masă. Nu, mai întâi 
trebuie să vă pregătesc, să vă arăt în ce situaţie ne aflăm 
unul faţă de celălalt. În primul rând, trebuie să vă 
mărturisesc că există în această poveste câteva puncte pe 
care nu le ştiu nici eu. Nu pot să vă prezint decât lucrurile 
pe care le cunosc eu însumi. După cum probabil aţi ghicit, 
tatăl meu a fost maiorul John Sholto şi a făcut parte, pe 
vremuri, din armata indiană. A ieşit la pensie, acum vreo 
unsprezece ani, şi s-a stabilit la Pondicherry Lodge, în 
Upper Norwood. Îi mersese foarte bine în India şi s-a întors 
cu o mare sumă de bani, cu o vastă colecţie de amintiri de 


t Camille Corot (1796-1875), pictor francez, peisagist şi portretist, 
precursor al impresionismului (n. tr.). 

5 Salvatore Rosa (1615-1673), pictor italian, a pictat peisaje, scene 
de război, privelişti marine (n. tr.). 

5 Adolphe William Bouguereau (1825-1905), pictor clasicist francez 
(n. tr.). 


valoare şi cu câţiva servitori băştinaşi. Dispunând de aceste 
resurse, şi-a cumpărat o casă şi a trăit în mare lux. Eu şi 
fratele meu geamăn, Bartholomew, eram singurii lui copii, 
îmi amintesc foarte bine ce senzaţie a stârnit dispariţia 
căpitanului Morstan. Am citit amănuntele în ziare şi, ştiind 
că fusese prieten cu tatăl nostru, discutam cazul deschis, în 
faţa lui. De altfel, lua şi el parte la discuţii când ne dedam la 
speculaţii cu privire la ceea ce ar fi putut să se întâmple. 
Niciodată, nici măcar pentru o clipă, n-am bănuit că el 
păstra secretul ascuns în inima lui, că, dintre toţi, el singur 
cunoştea soarta lui Arthur Morstan. Totuşi, noi ştiam ceva, 
ştiam că o primejdie misterioasă, dar reală, îl ameninţa pe 
tatăl nostru. li era frică să iasă singur în oraş şi avea în 
permanenţă doi boxeri profesionişti angajaţi ca paznici la 
Pondicherry Lodge. Williams, care v-a condus în seara 
aceasta, era unul dintre ei. Pe vremuri, a fost campionul 
Angliei la categoria uşoară. Tatăl nostru nu ne-a spus 
niciodată de ce se temea, dar avea o aversiune făţişă faţă 
de oamenii cu un picior de lemn. Odată, a tras cu revolverul 
într-un om cu un picior de lemn, care nu era decât un biet 
comis voiajor venit să solicite comenzi. A trebuit să plătim o 
mare sumă de bani ca să muşamalizăm cazul. Eu şi fratele 
meu credeam că este vorba de o toană a tatălui nostru, dar 
evenimentele care au urmat ne-au determinat să ne 
schimbăm părerea... 

Pe la începutul anului 1882, tata a primit o scrisoare din 
India, care l-a zguduit profund. Era aproape să leşine la 
micul dejun, când a deschis-o, şi, din ziua aceea, a căzut la 
pat şi nu şi-a mai revenit până ce a închis ochii pentru 
totdeauna. N-am putut să aflăm niciodată ce conţinea 
scrisoarea, dar, în timp ce o citea, am văzut că era scurtă şi 
scrisă de o mână neîndemânatică. Ani de zile a suferit din 
cauza splinei sale mărite, dar acum starea i se înrăutăţise 
brusc şi, către sfârşitul lunii aprilie, am fost informaţi că nu 
mai era nici o speranţă şi că dorea să ne vorbească pentru 
ultima oară. 

Când am intrat în camera lui, l-am găsit în pat, cu capul 
sprijinit de numeroase perne şi respirând cu dificultate. Ne- 


a rugat să încuiem uşa şi să venim lângă el, fiecare de câte 
o parte a patului. Apoi, strângându-ne mâinile, ne-a istorisit 
cu o voce gâtuită atât de emoție, cât şi de durere, o 
poveste fantastică. Am să încerc să v-o redau chiar cu 
cuvintele lui. 

— Un singur lucru, ne spuse el, îmi frământă gândurile în 
această clipă supremă. Felul cum m-am purtat cu biata 
orfană a lui Morstan. Lăcomia mea blestemată, care m-a 
chinuit toată viaţa, i-a răpit comoara, din care cel puţin 
jumătate trebuia să fie a ei. Zgârcenia este o patimă atât 
de oarbă şi de stupidă, încât nici eu n-am profitat de 
această comoară. Ţineam atât de mult să ştiu că-i a mea, 
încât nu mă puteam hotărî s-o împart cu cineva. Vedeţi 
aceste mătănii de perle, de lângă sticla cu chinină? Nici de 
ele nu m-am îndurat să mă despart, deşi le-am scos cu 
gândul să i le trimit. Voi, fiii mei, îi veţi da partea ce i se 
cuvine din comoara de la Agra. Dar să nu-i trimiteţi nimic - 
nici măcar perlele - înainte de a muri eu. În definitiv, au mai 
fost oameni grav bolnavi ca mine care au scăpat cu viaţă. 

— Am să vă povestesc cum a murit Morstan, continuă el. 
De ani de zile suferea de inimă, dar ascundea acest lucru. 
Numai eu ştiam. Pe când ne aflam împreună în India, 
datorită unor împrejurări neobişnuite, am intrat în posesia 
unei comori imense. Am adus-o în Anglia şi, în noaptea 
sosirii sale, Morstan a venit direct la mine pentru a-şi 
revendica partea. Făcuse drumul până acasă la mine pe jos, 
şi credinciosul meu Lai Chowdar, care acum e mort, i-a 
deschis uşa. Morstan şi cu mine am avut un schimb de 
cuvinte cu privire la împărţirea comorii şi am ajuns să ne 
certăm. Intr-un acces de furie, Morstan a sărit de pe scaun 
şi, deodată, şi-a dus mâna la inimă, s-a schimbat la faţă şi a 
căzut pe spate, lovindu-se cu capul de colţul cufărului în 
care se afla comoara. Când m-am aplecat asupra lui, am 
constatat îngrozit că era mort. Multă vreme am rămas 
năuc, întrebându-mă ce trebuia să fac. 

Primul imbold a fost, fireşte, să cer ajutor; dar dacă aş fi 
făcut-o, aveam toate şansele să fiu acuzat de uciderea lui. 
Moartea, survenită în timpul certei, şi rana pe care o avea 


la cap, ar fi fost capete de acuzare împotriva mea. În afară 
de asta, o anchetă oficială ar fi scos la iveală unele fapte în 
legătură cu comoara, fapte pe care ţineam mai presus de 
orice să le tăinuiesc. Imi spusese că nici un suflet de pe 
acest pământ nu ştia încotro plecase. Nu mi se părea 
necesar ca vreun suflet să afle vreodată. Mă frământam 
fără să ştiu încă ce să fac când, ridicând privirea, l-am văzut 
în prag pe servitorul meu, Lai Chowdar. Se furişă înăuntru şi 
zăvori uşa în urma lui. 

— Nu vă fie teamă, sahib, spuse el; nimeni nu trebuie să 
ştie că l-aţi ucis. Să-l ascundem undeva, departe. Cine ar 
putea să-l descopere? 

— Dar nu l-am ucis eu, i-am spus. 

Lai Chowdar clătină din cap şi zâmbi. 

— Am auzit cum v-aţi certat şi am auzit lovitura. Dar 
buzele mele sunt pecetluite. Toţi din casă dorm. Haideţi să-l 
luăm împreună. 

Asta a fost de-ajuns ca să mă hotărăsc. Dacă nici 
servitorul meu nu putea să creadă că sunt nevinovat, ce 
şansă aveam să mă dezvinovăţesc în faţa a doisprezece 
neguţători neghiobi dintr-un juriu? Lai Chowdar şi cu mine 
am ascuns cadavrul în noaptea aceea şi, câteva zile mai 
târziu, ziarele din Londra erau pline de reportaje despre 
misterioasa dispariţie a căpitanului Morstan. Vă daţi seama, 
din cele ce v-am spus, că nu eram răspunzător de moartea 
lui. Vina mea era că am ascuns nu numai cadavrul, ci şi 
comoara, şi că i-am luat partea lui Morstan. De aceea, 
doresc ca voi s-o restituiţi. Veniţi mai aproape. Comoara 
este ascunsă în... 

În clipa aceea, o schimbare oribilă se produse pe chipul 
său; avea ochii holbaţi, înnebuniţi de spaimă, şi falca lăsată 
în jos; urlă cu o voce pe care n-am s-o pot uita niciodată: 

— Goniţi-l, pentru Dumnezeu, goniţi-l! 

Amândoi ne-am aţintit privirea spre fereastra din spatele 
nostru, unde era fixată privirea lui. Cineva ne privea din 
întuneric. Am putut zări doar albul nasului lipit de geam. 
Era o figură cu barbă, cu ochi sălbatici, fioroşi, şi cu o 
expresie de ură neîmpăcată. 


Fratele meu şi cu mine am alergat la fereastră, dar omul 
dispăruse. Când ne-am întors la tata, capul îi era căzut, iar 
inima îi încetase să bată. Am cercetat în noaptea aceea 
grădina, dar n-am găsit nici o urmă a intrusului, în afară de 
o singură urmă de picior, chiar sub fereastră, în stratul de 
flori. Fără această urmă, am fi putut crede că imaginaţia 
noastră zămislise figura aceea sălbatică, fioroasă. Curând, 
am avut o dovadă şi mai izbitoare că în jurul nostru roiau 
duşmani necunoscuţi. In zori, fereastra camerei tatălui meu 
a fost găsită deschisă; dulapurile şi geamantanele fuseseră 
răscolite, iar pe pieptul său se afla prins un petec de hârtie 
pe care erau mâzgălite cuvintele: „Semnul celor patru”. Ce 
semnificaţie aveau aceste cuvinte, cine putea fi vizitatorul 
nostru misterios? N-am aflat niciodată. După câte ne-am 
putut da seama, nu se furase nimic din bunurile tatălui 
nostru, deşi se cotrobăise peste tot. Desigur, fratele meu şi 
cu mine am făcut o legătură între acest incident ciudat şi 
teama care-l urmărea pe tata; totuşi, pentru noi a rămas 
până azi un mister de nepătruns. 

Omuleţul se opri pentru a-şi aprinde din nou 
narghileaua, şi câteva clipe fuma gânditor, în tăcere. Toţi 
eram absorbiți de extraordinara sa povestire. În timpul cât 
ni se redase pe scurt felul în care murise tatăl ei, 
domnişoara Morstan se făcuse albă ca varul şi, o clipă, m- 
am temut că va leşina. 

Dar îşi reveni puţin, după ce bău un pahar cu apă, pe 
care i l-am turnat calm dintr-o carafă venețiană aflată pe 
masa de alături. Sherlock Holmes şedea tolănit pe scaun, 
cu o expresie absentă şi pleoapele lăsate peste ochii săi 
strălucitori. Uitându-mă la el, m-am gândit că, în aceeaşi zi, 
se plânsese de neajunsurile şi de banalitatea vieţii. Acum 
avea o problemă deosebit de dificilă, menită să-i pună 
inteligenţa la încercare. 

Domnul Thaddeus Sholto se uită pe rând la fiecare dintre 
noi, mândru de efectul pe care povestirea lui îl produsese 
asupra noastră. Trăgând din când în când din pipa umplută 
până la refuz, continuă. 


— Fratele meu şi cu mine, spuse el, eram - după cum vă 
puteţi închipui - foarte neliniştiţi din pricina comorii despre 
care ne vorbise tata. Timp de săptămâni şi luni întregi am 
făcut săpături şi am cercetat peste tot în grădină, fără să 
dăm de urma ei. Eram înnebuniţi de ciudă la gândul că 
murise având pe buze locul unde aceasta era ascunsă. In 
ceea ce priveşte valoarea bogățiilor pierdute, nu ne era 
greu să ne dăm seama de ea, după mătăniile de perle pe 
care le scosese la lumină. In legătură cu aceste perle am 
avut o mică discuţie cu fratele meu, Bartholomew. Perlele 
reprezentau, fără îndoială, o mare valoare, şi el voia să le 
păstreze căci, între noi fie vorba, fratele meu cam seamănă 
cu tata în ceea ce priveşte zgârcenia. In afară de asta, se 
gândea că dacă vom preda perlele, s-ar putea ca lumea să 
clevetească şi, până la urmă, să avem neplăceri. Tot ce-am 
izbutit a fost să-l conving să mă lase pe mine să caut 
adresa domnişoarei Morstan, căreia să-i trimit câte o perlă 
la intervale stabilite, astfel încât cel puţin ea să nu se afle 
niciodată la ananghie. 

— Frumos gest din partea dumneavoastră, spuse 
însoţitoarea noastră pe un ton convins. Dovedeşte cât 
sunteţi de generos. 

Omuleţul tăgădui, printr-un gest cu mâna. 

— Eram tutorii dumneavoastră, spuse el. Cel puţin, aşa 
vedeam eu problema, deşi Bartholomew nu prea era de 
acord cu acest punct de vedere. Noi aveam bani din belşug. 
Eu nu mai doream alţii. În afară de asta, ar fi fost o lipsă de 
bun simţ să tratăm o fată tânără într-un mod atât de odios. 
Le mauvais gout mene au crime’. Francezii procedează cu 
multă eleganţă în asemenea situaţii. Deosebirea noastră de 
păreri asupra acestei chestiuni mersese atât de departe, 
încât am considerat necesar să ne despărţim; aşa că eu am 
părăsit Pondicherry Lodge, luându-i cu mine pe Williams şi 
pe bătrânul khitmutgar. Dar ieri am auzit că s-a petrecut un 
eveniment de o mare importanţă. Comoara a fost 
descoperită. Imediat, i-am trimis o convocare domnişoarei 
Morstan şi acum nu ne mai rămâne decât să plecăm la 

Norwood şi să cerem partea noastră. Noaptea trecută i-am 
vorbit despre aceasta fratelui meu, aşa încât vom fi 
aşteptaţi, dacă nu bineveniţi. 

Domnul Thaddeus Sholto tăcu, dar nu conteni să se agite 
pe canapeaua sa luxoasă. Noi tăceam, preocupaţi de noul 
curs pe care-l luase această misterioasă afacere. Holmes 
sări cel dintâi în picioare. 

— Aţi procedat excelent, domnule, de la început până la 
sfârşit, spuse el. S-ar putea să vă oferim o mică 
compensație, elucidând unele lucruri care vă sunt încă 
neclare. Dar, cum spunea adineauri domnişoara Morstan, 
este târziu şi cel mai bine ar fi să nu mai pierdem vremea. 

Noua noastră cunoştinţă încolăci cu grijă tubul 
narghilelei, apoi scoase dindărătul unei perdele o manta 
foarte lungă şi înzorzonată, cu guler şi mâneci din blană de 
astrahan. În ciuda căldurii sufocante a nopţii, îşi încheie 
bine nasturii şi îşi puse pe cap o şapcă din piele de iepure, 
cu acoperitori pentru urechi, astfel încât nu i se mai vedea 
decât faţa agitată şi ofilită. 

— Sănătatea mea e cam şubredă, explică el în timp ce 
ne conducea pe coridor. Sunt silit să mă comport ca un om 
bolnăvicios. 

Afară ne aştepta trăsura şi era clar că programul nostru 
fusese dinainte stabilit, deoarece vizitiul o porni de îndată 
cu toată viteza. Thaddeus Sholto vorbea tot timpul, iar 
vocea sa acoperea zgomotul roţilor. 

— Bartholomew e un tip isteţ, spuse el. Cum credeţi c-a 
găsit locul unde se afla comoara? Ajunsese la concluzia că 
era undeva în interiorul casei; s-a apucat deci să calculeze 
dimensiunile exacte ale clădirii, a făcut măsurători peste 
tot, astfel încât nici un centimetru n-a rămas neexplicat. 
Printre altele, a descoperit că înălţimea clădirii era de 25 de 
metri, dar adunând înălţimea tuturor camerelor suprapuse 
şi calculând spaţiile dintre ele, nu rezultau decât 23,7 metri. 
Lipseau deci 1,3 metri. Această diferenţă nu putea fi decât 
în vârful casei. A făcut o gaură în tavanul ultimei camere şi 
a descoperit o mansardă zidită, de care nu ştia nimeni. In 
mijlocul camerei, susţinut de două bârne, se afla cufărul cu 


comoara. L-a coborât prin spărtura din zid şi a luat 
cunoştinţă de conţinut, calculând valoarea bijuteriilor la nu 
mai puţin de jumătate de milion de lire sterline. 

Când am auzit de această sumă uriaşă, ne-am uitat unul 
la altul cu ochii holbaţi. Dacă izbuteam să-i asigurăm 
drepturile, domnişoara Morstan avea să devină, dintr-o 
guvernantă nevoiaşă, cea mai bogată moştenitoare din 
Anglia. Era deci cazul ca, în calitate de prieten loial, să mă 
bucur la aflarea acestei veşti; totuşi, trebuie să mărturisesc, 
spre ruşinea mea, că egoismul a pus stăpânire pe mine şi- 
mi simţeam inima grea ca plumbul. Am mormăit câteva 
cuvinte de felicitare, apoi, abătut, m-am ghemuit pe bancă, 
cu capul plecat, pradă dezamăgirii, fără să mai ascult 
trăncăneala noii noastre cunoştinţe. 

Era, în mod cert, un ipohondru autentic şi-l auzeam ca 
prin vis cum înşira cu nemiluita tot felul de simptome, 
cerând mereu numeroase amănunte despre compoziţia şi 
acţiunea a nenumărate leacuri băbeşti, din care avea în 
buzunar câteva mostre, într-o cutie de piele. Sper să nu-şi fi 
amintit de nici unul dintre răspunsurile pe care i le-am dat 
în seara aceea. Holmes afirmă că m-a auzit prevenindu-l 
împotriva primejdiei foarte mari care-l ameninţa dacă ar fi 
luat mai mult de două picături de ulei de ricin, în timp ce îi 
recomandam ca sedativ stricnina, în doze foarte mari. 
Oricum, de un lucru sunt sigur: că m-am simţit uşurat când, 
după o zguduitură, trăsura s-a oprit, şi vizitiul a sărit jos ca 
să ne deschidă portiera. 

— Aceasta este Pondicherry Lodge, domnişoară Morstan, 
spuse domnul Thaddeus Sholto, în timp ce o ajuta să 
coboare. 


V. 
TRAGEDIA DE LA PONDICHERRY LODGE 


Era aproape ora unsprezece când am ajuns la această 
etapă finală a aventurilor noastre nocturne. Lăsasem în 
urmă ceața umedă a metropolei şi noaptea era foarte 
plăcută. O briză caldă adia dinspre apus şi nori grei se târau 
alene pe boltă, iar când şi când se ivea o semilună 
sclipitoare, luna nouă. In bătaia razelor ei se vedea de-ajuns 
de bine la oarecare distanţă, dar Thaddeus Sholto luă totuşi 
unul din felinarele trăsurii ca să ne lumineze drumul. 

Pondicherry Lodge se înălța pe un teren izolat şi era 
străjuită de un zid de piatră foarte înalt, acoperit cu cioburi 
de sticlă. O poartă îngustă, întărită cu drug de fier, 
constituia singurul mijloc de acces. Călăuza noastră folosi 
bătaia caracteristică a poştaşului. 

— Cine e acolo? strigă o voce morocănoasă din interior. 

— Eu sunt, McMurdo. Cred că mi-ai recunoscut semnalul. 

Se auzi un bombănit şi apoi un zornăit de chei. Poarta se 
deschise încet şi un om scund, robust, lat în umeri, îşi făcu 
apariţia în prag şi se uită la noi cu nişte ochi bănuitori, care 
clipeau în lumina galbenă a felinarului nostru. 

— A, dumneavoastră sunteţi, domnule Thaddeus. Dar 
ceilalţi cine sunt? În privinţa lor, n-am primit nici un ordin 
de la stăpânul meu. 

— Cum, McMurdo? Mă miră. Aseară i-am spus fratelui 
meu că am să vin cu câţiva prieteni. 

— N-a ieşit deloc din camera sa astăzi, domnule 
Thaddeus, şi n-am nici un ordin. Ştiţi foarte bine că trebuie 
să respect dispoziţiile. Pe dumneavoastră pot să vă las 
înăuntru, dar prietenii dumneavoastră trebuie să rămână 
afară. 

Piedica venea pe neaşteptate. Thaddeus Sholto rămase 
uluit şi neputincios. 


— Nu e bine ce faci, McMurdo! spuse el. Dacă eu 
răspund pentru ei, e suficient! Gândeşte-te la domnişoara. 
Nu poate să aştepte în stradă, la ora asta. 

— Îmi pare foarte rău, domnule Thaddeus, spuse omul 
neînduplecat. Dumnealor sunt prietenii dumneavoastră, dar 
poate nu şi ai stăpânului meu. Mă plăteşte bine ca să-mi fac 
datoria şi trebuie să mi-o fac. Nu ştiu cine sunt prietenii 
dumneavoastră. 

— Ba da, ştii, McMurdo, spuse Sherlock Holmes cu o 
voce blândă. Nu cred c-ai putut să mă uiţi. Nu-ţi aduci 
aminte de amatorul cu care ai boxat trei reprize, în sala 
Alison, la gala organizată în beneficiul dumitale, acum patru 
ani? 

— Nu cumva e domnul Sherlock Holmes! strigă boxerul. 
Dumnezeule! Cum de nu v-am recunoscut? Dacă în loc să 
staţi acolo cuminte v-aţi fi repezit la mine şi mi-aţi fi aplicat 
croşeul dumneavoastră sub bărbie, v-aş fi recunoscut 
numaidecât. Păcat că nu v-aţi ţinut de box. Aţi fi ajuns 
departe. 

— Ai văzut, Watson, dacă aş da greş în toate meseriile, 
tot mi-ar mai rămâne o profesiune ştiinţifică, spuse 
Sherlock Holmes râzând. Sunt sigur că acum prietenul 
nostru n-o să ne mai țină la poartă. 

— Poftiţi, vă rog, poftiţi, domnule - dumneavoastră şi 
prietenii dumneavoastră. Îmi pare foarte rău, domnule 
Thaddeus, dar ordinele sunt foarte stricte. Trebuie să fiu 
sigur de prietenii dumneavoastră înainte de a le îngădui să 
intre. 

Dincolo de ziduri, o alee aşternută cu pietriş şerpuia pe 
un teren vast şi pustiu până la o clădire imensă, pătrată şi 
banală, cufundată în întuneric cu excepţia unui colţ unde 
pica o rază de lună răsfrântă din fereastra unei mansarde. 
Întinderea clădirii şi liniştea sumbră, mormântală, îţi 
strecurau fiori în inimă. Nici chiar Thaddeus Sholto nu părea 
în largul lui! Felinarul îi tremura şi-i zăngănea în mână. 

— Nu pot să-mi dau seama ce se întâmplă, spuse el. 
Trebuie să fie vorba de o neînțelegere, i-am spus foarte clar 


lui Bartholomew că venim şi totuşi nu se zăreşte nici o 
lumină la fereastra lui. Nu pot să-mi explic. 

— Intotdeauna îşi păzeşte astfel locuinţa? întrebă 
Holmes. 

— Da, a luat obiceiul tatălui meu. Ştiţi, el era fiul favorit 
şi uneori îmi vine să cred că lui i-a spus mai multe decât 
mie. Colo sus, unde străluceşte raza de lună, este fereastra 
lui Bartholomew. E luminată, însă cred că nu pe dinăuntru. 

— Nu, spuse Holmes, dar se zăreşte o lumină slabă în 
ferestruica de lângă uşă. 

— O, aceea este camera menajerei. Acolo locuieşte 
bătrâna doamnă Bernstone. Ea ne poate spune ce se 
petrece. Dar cred că ar fi mai bine - dacă nu vă supăraţi - 
să aşteptaţi aici un minut sau două, căci dacă intrăm toţi o 
dată - cum n-a fost prevenită de sosirea noastră - ar putea 
să se alarmeze. Dar vai, ce se aude? 

Ridică felinarul, şi mâna începu să-i tremure atât de tare 
încât cercurile de lumină dansau în jurul nostru. 

Domnişoara Morstan mă apucă de încheietura mâinii şi 
cu toţii încremenirăm, cu inimile strânse şi cu urechile 
ciulite. In liniştea nopţii, din imensa clădire mohorâtă 
răsună cel mai trist, cel mai jalnic dintre sunete, strigătul 
unei femei înspăimântate. 

— E doamna Bernstone, spuse Sholto. Ea e singura 
femeie din casă. Aşteptaţi aici. Mă întorc într-o clipă. 

_ Se îndreptă în grabă spre uşă şi ciocăni în felul său bizar. 
li deschise o femeie bătrână, înaltă, care îl întâmpină cu un 
aer de satisfacţie şi-l invită să intre. 

— Vai, domnule Thaddeus, ce bine-mi pare c-aţi venit. 
Sunt atât de bucuroasă c-aţi venit, domnule Thaddeus! 

Am auzit-o manifestându-şi bucuria iar şi iar până ce uşa 
s-a închis şi vocea i s-a stins, acoperită de un văl de tăcere. 

Călăuza noastră ne lăsase nouă felinarul. Holmes îl roti 
încet de jur împrejur şi examină cu atenţie clădirea şi 
grămezile de moloz împrăştiate peste tot. Domnişoara 
Morstan şi cu mine stăteam nemişcaţi, mână-n mână. 
Dragostea îşi are căile ei greu de pătruns. Deşi nu ne 
văzusem niciodată până în ziua aceea, deşi nu schimbasem 


până atunci nici un cuvânt sau o privire duioasă, acum, într- 
o clipă de tulburare, mâinile noastre se căutau instinctiv 
una pe cealaltă. Mai târziu, acest lucru m-a uimit, dar 
atunci mi s-a părut foarte firesc să mă apropii de ea şi - 
după cum mi-a mărturisit adesea - simţea, la rândul ei, 
imboldul de a se apropia de mine ca să se simtă bine şi 
ocrotită. Stăteam mână-n mână ca doi copii şi, în ciuda 
atmosferei încărcate de mister care ne înconjura, ne 
simţeam inimile învăluite într-o linişte senină. 

— Ce loc ciudat! spuse ea, privind în jur. Arată de parcă 
toate cârtiţele din Anglia s-ar fi adunat aici. Am văzut ceva 
similar pe o coastă de colină, lângă Ballarat, după ce se 
executaseră prospectări. 

— Din acelaşi motiv, spuse Holmes, se văd urmele 
căutătorilor comorii. Nu trebuie să uitaţi că au căutat-o timp 
de şase ani. Nu-i de mirare că pământul seamănă cu o 
carieră de pietriş. 

In clipa aceea, uşa casei se deschise cu violenţă şi 
Thaddeus Sholto alergă spre noi cu braţele întinse în lături 
şi cu ochii plini de spaimă. 

— S-a întâmplat ceva cu Bartholomew! strigă el. Sunt 
îngrozit! Nervii mei nu mai rezistă. 

Era într-adevăr copleşit de teamă şi chipul său micuţ, 
slab, ce se ivea din gulerul imens de astrahan, avea 
expresia jalnică a unui copil înspăimântat care cere ajutor. 

— Să intrăm în casă, spuse Holmes calm şi hotărât. 

— Da, vă rog! se tângui Thaddeus Sholto. Nu ştiu ce să 
mai fac. 

L-am urmat cu toţii în camera menajerei, care se afla în 
partea stângă a coridorului. Bătrâna se foia de colo până 
colo, cu o privire speriată şi neliniştită, muşcându-şi 
degetele, dar apariţia domnişoarei Morstan avu darul s-o 
liniştească. 

— Dumnezeu să vă binecuvânteze chipul blând şi senin, 
strigă ea cu o voce isterică. Acum că vă văd, mă simt mai 
bine. Doamne, că mult am mai pătimit pe ziua de azi! 


Însoţitoarea noastră îi luă mâna slabă şi muncită şi 
murmură câteva cuvinte calde, blânde, de îmbărbătare, 
care făcură ca faţa lividă a celeilalte să mai capete culoare. 

— Stăpânul s-a încuiat înăuntru şi nu vrea să-mi 
răspundă, explică ea. Ştiind că-i place să stea adesea 
singur, am aşteptat toată ziua să mă cheme; dar, acum o 
oră, fiindcă mă temeam să nu i se fi întâmplat ceva, m-am 
urcat la el şi m-am uitat pe gaura cheii. Trebuie să mergeţi 
şi dumneavoastră, domnule Thaddeus - trebuie să mergeţi 
sus şi să vedeţi singur. In zece ani, l-am văzut pe domnul 
Bartholomew în tot felul de împrejurări, şi vesele şi triste, 
dar niciodată n-a arătat aşa. 

Sherlock Holmes luă felinarul şi urcă primul, căci lui 
Thaddeus Sholto îi clănţăneau dinţii în gură. Era atât de 
zdruncinat şi genunchii îi tremurau atât de tare, încât a 
trebuit să-l iau de braţ ca să-l ajut să urce. În timp ce urcam 
treptele, Holmes îşi scoase de două ori lanterna din buzunar 
şi examină cu grijă câteva urme, care mie mi se păreau mai 
mult pete diforme de praf, pe rogojina de cocotier aşternută 
pe scară în chip de preş. Mergea încet din treaptă în 
treaptă, ţinând lanterna în jos şi aruncând priviri 
pătrunzătoare în dreapta şi în stânga. Domnişoara Morstan 
rămăsese în urmă cu menajera, care tremura de frică. 

Etajul al treilea se sfârşea printr-un coridor drept, destul 
de lung, cu peretele din dreapta acoperit de o imensă 
tapiserie indiană, şi cu trei uşi în partea stângă. Holmes 
înainta la fel de încet şi de metodic, iar în vreme ce noi îl 
urmam îndeaproape, umbrele noastre prelungi se proiectau 
în spatele nostru pe coridor. A treia uşă era cea pe care o 
căutam. Holmes ciocăni, fără să primească vreun răspuns, 
apoi încercă să răsucească clanţa şi s-o deschidă cu forţa. 
Dar uşa era închisă pe dinăuntru cu un zăvor lat şi solid, 
după cum am văzut când am apropiat felinarul. Deşi cheia 
se afla în broască, gaura nu era acoperită în întregime. 
Sherlock Holmes se aplecă să se uite şi, după o clipă, se 
ridică din nou cu răsuflarea tăiată. 

— E ceva diabolic acolo, Watson, spuse el emoţionat 
cum nu-l mai văzusem vreodată. Ce părere ai? 


M-am uitat prin gaura cheii şi imediat m-am tras îndărăt 
îngrozit. 

Razele lunii pătrunseseră în odaie împrăştiind o lumină 
difuză şi schimbătoare. Privind drept înainte şi suspendat în 
aer - căci tot cadrul era în umbră - plutea un chip, exact 
chipul însoţitorului nostru, Thaddeus. Acelaşi cap mare, 
lucios, cu acelaşi păr ţepos, aceeaşi paloare cadaverică. 
Trăsăturile îi erau încremenite într-un rânjet oribil, ţeapăn şi 
nefiresc, care, în odaia cufundată în tăcere şi scăldată de 
razele lunii, te înspăimânta mai rău decât un chip 
schimonosit sau o privire fioroasă. Chipul era atât de 
asemănător cu cel al prietenului nostru, încât m-am uitat 
înapoi spre el, ca să mă conving că se afla într-adevăr cu 
noi. Apoi mi-am adus aminte că ne spusese că el şi fratele 
lui erau gemeni. 

— Groaznic! i-am spus lui Holmes. Ce e de făcut? 

— Trebuie spartă uşa, răspunse el şi, adunându-şi toate 
forţele, se năpusti asupra ei. Uşa scârţâi, gemu, dar nu se 
supuse. Ne aruncarăm împreună asupra ei; de data aceasta 
cedă cu un zgomot brusc şi ne trezirăm în interiorul 
camerei lui Bartholomew Sholto. 

Parcă ne aflam într-un laborator de chimie. Pe lângă 
peretele din faţa uşii, pe un raft dublu, se înşiruiau flacoane 
închise ermetic, iar o masă era înţesată cu arzătoare 
Bunsen, cu vase pentru experienţe şi eprubete. In colţuri se 
aflau damigene cu acid, învelite în răchită. Una dintre ele 
părea să aibă o spărtură sau să fi fost lovită, deoarece o 
dâră de lichid negru se scursese şi atmosfera era îmbibată 
de un miros înţepător de catran. Într-un colţ al camerei, în 
mijlocul unei grămezi de drugi şi moloz, se afla o scară, iar 
în tavan era o spărtură destul de largă ca să îngăduie să 
treacă prin ea un om. La picioarele scării era aruncată o 
frânghie lungă, încolăcită. Lângă masă, într-un fotoliu de 
lemn, stăpânul casei şedea cu capul lăsat pe umărul stâng 
şi cu acel rânjet îngrozitor, inexplicabil pe chip. Era ţeapăn 
şi rece; fără îndoială, murise de câteva ore. Imi făcea 
impresia că nu numai trăsăturile feţei, ci şi toate membrele 
erau crispate, în aşa fel încât ofereau o imagine 


înspăimântătoare. Pe masă, lângă el, se afla un instrument 
ciudat - un fel de ciomag de lemn noduros, stacojiu, cu o 
măciulie de piatră, ca un ciocan legat cu o împletitură 
grosolană. Alături se afla un petec de hârtie, cu câteva 
cuvinte mâzgălite pe ea. Holmes îl citi, apoi mi-l dădu mie. 

— Vezi? spuse el şi ridică din sprâncene plin de înţeles. 

La lumina lanternei am citit, cu un fior de spaimă: 
„Semnul celor patru”. 

— Pentru numele lui Dumnezeu, ce-nseamnă toate 
astea? am întrebat. 

— Înseamnă crimă, spuse el aplecându-se asupra 
mortului. Aha! Mă aşteptam la asta. Priveşte! 

Îmi arătă ceva ce semăna cu un spin lung, negru, şi care 
era înfipt în piele, deasupra urechii. 

— Seamănă cu un spin, am exclamat. 

— Este un spin. Poţi să-l scoţi. Dar fii atent, căci este 
otrăvit. 

L-am extras cu degetul mare şi cu cel arătător. A ieşit 
atât de uşor, încât n-a rămas aproape nici o urmă. Doaro 
urmă de sânge indica locul unde fusese înfipt. 

— Pentru mine, misterul acesta este de nedezlegat, am 
spus după aceea. În loc să se lămurească, lucrurile se 
complică din ce în ce mai mult. 

— Dimpotrivă, răspunse el, totul se limpezeşte din clipă 
în clipă. Îmi mai lipsesc doar câteva verigi pentru a avea 
lanţul complet. 

De când intrasem în cameră, uitasem aproape cu 
desăvârşire de prezenţa însoţitorului nostru. Stătea mai 
departe în pragul uşii, imagine desăvârşită a spaimei, îşi 
frângea mâinile şi se văicărea. Dar deodată izbucni pe un 
ton plângăreţ: 

— Comoara a dispărut! l-au furat comoara! Uite acolo 
spărtura prin care am coborât-o. Eu l-am ajutat! Eu sunt 
ultimul care l-a văzut. L-am lăsat aici noaptea trecută şi 
când am ajuns jos l-am auzit cum încuia uşa. 

— Ce oră era? 

— Zece. Şi acum e mort, şi poliţia o să ne dea târcoale şi 
eu o să fiu bănuit, implicat. Da, da, sunt sigur să aşa o să 


fie. Dar dumneavoastră, domnilor, nu-i aşa că 
dumneavoastră nu credeţi că eu l-am omorât? Dacă eram 
eu asasinul, v-aş fi adus aici? Vai de capul meu! Vai de 
capul meu! Simt că o să înnebunesc! 

Îşi agită braţele, bătu din picioare, pradă unui soi de 
frenezie convulsivă. 

— N-aveţi nici un motiv să vă temeţi, domnule Sholto, 
spuse Holmes blajin, şi-i puse mâna pe umăr; ascultaţi-mi 
sfatul şi duceţi-vă cu birja la comisariat şi anunţaţi cazul. 
Oferiţi-vă să-i ajutaţi în toate privinţele. Noi vă aşteptăm 
aici până ce vă întoarceţi. 

Omuleţul, aproape ameţit de cele petrecute, se supuse, 
şi-l auzirăm cum se împleticea pe scări, în întuneric. 


VI. 
SHERLOCK HOLMES FACE O DEMONSTRAŢIE 


— Ei, şi acum, Watson, spuse Holmes frecându-şi 
mâinile, avem o jumătate de oră la dispoziţie. Să profităm 
de ea. După cum ţi-am spus, calculele mele sunt aproape 
terminate; dar să nu exagerăm în ceea ce priveşte 
încrederea în concluzia trasă. Deşi pare simplă acum, 
povestea ar putea să ascundă unele elemente mai 
complicate. 

— Simplă!? am exclamat. 

— Fireşte, spuse el cu aerul unui doctor care explică 
ceva rezidenţilor săi. Pentru ca urmele paşilor dumitale să 
nu încurce lucrările, stai liniştit în colţul acela. Şi acum, la 
lucru! În primul rând, cum au intrat şi cum au ieşit aceşti 
indivizi? Uşa n-a mai fost deschisă de noaptea trecută. Dar 
fereastra? Îşi plimbă lanterna în dreptul ei şi mormăi, 
spunându-şi părerea mai mult pentru sine decât adresându- 
mi-se mie. Fereastra e ferecată pe dinăuntru. Cerceveaua 
este solidă. Nici un fel de balamale. S-o deschidem. Nici o 
streaşină prin apropiere. Acoperişul, imposibil de atins de 
aici. Şi totuşi, un om a intrat pe fereastră. Noaptea trecută 
a plouat puţin. lată urma unui picior pe pervaz. lar aici iată 
o urmă rotundă de noroi, aceeaşi pe parchet, şi din nou 
lângă masă. Priveşte, Watson! E o demonstraţie într-adevăr 
foarte nostimă. 

M-am uitat la amprentele foarte bine definite, sub forma 
unui disc. 

— Asta nu e o urmă de picior, am spus. 

— Este ceva mult mai de preţ pentru noi; amprenta unui 
ciot de lemn. Vezi, aici, pe pervaz, este urma ghetei, o 
gheată grea, cu un toc lat de metal şi, alături, urma 
piciorului de lemn. 

— Omul cu un picior de lemn. 


— Exact. Dar a mai fost cineva - un complice foarte abil 
şi eficace. Ai putea să te caţeri pe acest zid, doctore? 

M-am uitat afară prin fereastra deschisă. Luna continua 
să arunce raze strălucitoare pe această porţiune a clădirii. 
Ne aflam la peste douăzeci de metri de sol şi, oriunde mă 
uitam, nu vedeam nici un loc de pus piciorul, nici măcar o 
crăpătură în zid. 

— Absolut imposibil, am răspuns. 

— Într-adevăr, fără ajutorul cuiva. Dar să presupunem că 
ai un prieten sus care-ţi aruncă frânghia aceea solidă pe 
care o văd acolo, în colţ, fixând un capăt de acest cârlig 
mare din perete. Cred că, dacă eşti un om agil, poţi să te 
caţeri chiar dacă ai un picior de lemn. Evident, vei părăsi 
locul în acelaşi mod: complicele va trage înapoi frânghia, o 
va desprinde din cârlig, va închide la loc fereastra, o va 
fereca pe dinăuntru şi va pleca la fel cum a venit. Ca un 
element de importanţă secundară - continuă el, pipăind 
frânghia - s-ar putea nota faptul că prietenul nostru cu un 
picior de lemn, deşi căţărător iscusit, nu era totuşi marinar. 
N-avea deloc mâini bătătorite. Lupa mea a depistat mai 
multe urme de sânge, îndeosebi aproape de capătul 
frânghiei, ceea ce mă face să cred că a coborât atât de 
repede încât şi-a jupuit pielea de pe mâini. 

— Totul este plauzibil, spusei; dar mie faptele îmi par 
mai de neînțeles ca oricând. Cine să fi fost complicele acela 
misterios? Şi cum a pătruns în cameră? 

— Complicele, mda! repetă Holmes cu un aer gânditor. 
Există unele date interesante în legătură cu acest complice. 
El dă o notă de originalitate întregii poveşti. Consider că 
acest aliat deschide drumuri noi în analele crimei din ţara 
noastră - deşi cazuri similare au existat în India şi anume, 
dacă memoria mă ajută, în Senegambia. 

— Deci, cum a pătruns? am repetat întrebarea. Uşa era 
încuiată, fereastra inaccesibilă. A coborât pe coş? 

— Grătarul e prea mic, îmi răspunse. M-am gândit şi la 
această posibilitate. 

— Atunci, cum? am insistat. 


— Nu vrei să aplici principiile mele, spuse el clătinând 
din cap. De câte ori să-ţi mai repet că, după ce ai eliminat 
imposibilul, ceea ce rămâne, oricât ar fi de improbabil, 
trebuie să fie adevărul? Ştim că n-a intrat pe uşă, pe 
fereastră sau pe horn. De asemenea, ştim că nu putea să 
se ascundă în cameră, întrucât nu există nici un loc pentru 
aşa ceva. Prin urmare, pe unde a venit? 

— Să fi intrat oare prin spărtura din tavan? am strigat. 

— Fireşte. Pe acolo trebuie să fi venit. Dacă vei avea 
amabilitatea de a-mi ţine lanterna, vom extinde 
investigaţiile noastre în camera de deasupra - camera 
secretă în care a fost găsită comoara. 

Urcă treptele scării şi, ţinându-se cu amândouă mâinile 
de câte o grindă, se săltă în mansardă. Apoi, culcat pe 
burtă, întinse mâna după lanternă şi mi-a ţinut-o, ca să-l 
urmez. 

Odăiţa în care ne găseam acum avea cam 3,5 metri 
lungime pe 2 metri lăţime. Pardoseala era formată din 
grinzi, cu tencuială subţire între ele, aşa încât, ca să mergi, 
trebuia să sari din grindă în grindă. Tavanul înclinat era, 
fără doar şi poate, partea interioară a adevăratului acoperiş 
al casei. Nu exista nici un fel de mobilă, iar praful ce se 
strânsese de-a lungul anilor zăcea pe jos în straturi groase. 

— Uite aici, vezi? spuse Sherlock Holmes, punând mâna 
pe peretele înclinat. Aici e o trapă care dă spre acoperiş. O 
împing şi iată acoperişul care n-are o înclinaţie prea mare. 
Prin urmare, pe aici a intrat Numărul Unu. la să vedem dacă 
putem descoperi şi alte elemente în legătură cu 
personalitatea lui. 

Cercetă pardoseala cu lanterna şi în timpul acesta am 
văzut, pentru a doua oară în seara aceea, cum pe chipul 
său apare o undă de uimire. Cât despre mine, văzându-l cât 
e de uluit, mi s-a încreţit pielea de emoție. Pretutindeni se 
vedeau urme de picioare goale - urme clare, de netăgăduit, 
perfect conturate, dar mărimea lor nu depăşea jumătate 
din dimensiunea unui picior normal de adult. 

— Holmes, am spus într-un suflet, un copil a săvârşit 
această faptă oribilă! 


Îşi recapătă stăpânirea de sine într-o clipă. 

— Am avut un moment de ezitare, spuse el, dar lucrul 
este perfect explicabil. Memoria m-a înşelat, fiindcă ar fi 
trebuit s-o prevăd. Nu mai avem ce căuta aici. Să mergem 
jos. 

— Dragă Watson, încearcă puţin să analizezi singur 
faptele, spuse el cu o nuanţă de nerăbdare, îmi cunoşti 
metodele. Aplică-le şi va fi instructiv să comparăm 
rezultatele. 

— Nu pot concepe nimic care să se potrivească cu 
faptele, i-am răspuns. 

— În curând ai să te lămureşti, spuse el cu un aer 
nepăsător. Cred că nu mai e nimic important aici; totuşi, am 
să mai arunc o privire. 

Îşi scoase lupa şi metrul, se aşeză în genunchi şi începu 
să cerceteze odaia; măsura, compara, cerceta, cu nasul lui 
lung, subţire, aplecat până la câţiva centimetri de duşumea 
şi cu ochii ce sclipeau ca mărgelele, aidoma cu ai unei 
păsări. Avea mişcările iuți, sprintene şi calme ale unui câine 
de vânătoare care adulmecă terenul - încât fără să vreau 
mă gândeam ce criminal grozav ar fi devenit dacă şi-ar fi 
îndreptat energia şi isteţimea împotriva legii, în loc să şi le 
pună în slujba ei. În timp ce-şi continua vânătoarea, vorbea 
singur, în şoaptă, şi în cele din urmă bucuria lui izbucni 
zgomotos şi năvalnic. 

— Nu încape îndoială, norocul ţine cu noi, spuse el. De- 
aici înainte, n-ar mai trebui să avem multe probleme de 
rezolvat. Numărul Unu a avut ghinionul să calce în creozot. 
Se poate observa conturul piciorului său micuţ aici, lângă 
acest lichid rău mirositor; înţelegi? Damigeana s-a spart şi 
lichidul s-a prelins pe jos. 

— Şi ce-i cu asta? am întrebat. 

— Îi avem în mână, asta-i tot, spuse el. Ştiu un câine 
care ar urmări acest miros până la capătul pământului. 
Dacă o haită de câini de vânătoare poate lua urma unui 
miros de hering într-un întreg comitat, cât de departe poate 
lua urma unui miros atât de pătrunzător un câine antrenat 
special? E matematic, ca o regulă de trei simplă. Răspunsul 


ni-l va da... Dar ce se aude? Aha! Au sosit reprezentanţii 
acreditaţi ai legii. 

Zgomote puternice de paşi şi voci stridente răsunau de 
jos, iar uşa holului fu trântită cu violenţă. 

— Inainte de a veni ei, spuse Holmes, pune te rog mâna 
aici, pe braţul acestui nefericit şi aici, pe picior. Ce simţi? 

— Muşchii sunt tari ca o scândură, i-am răspuns. 

— Intocmai. Sunt într-o stare de contracție care 
depăşeşte cu mult obişnuitul rigor mortis. Îmbină aceasta 
cu contorsiunea feţei, cu acest zâmbet al lui Hipocrate sau 
risus sardonicus, cum îi spuneau scriitorii antici, şi vezi: ce 
concluzie îţi sugerează? 

— O moarte provocată de un alcaloid vegetal puternic, 
am răspuns, un fel de stricnină care provoacă tetanosul. 

— Asta a fost ideea care a încolţit şi în mintea mea, în 
clipa când am văzut muşchii încordaţi ai feţei. Când am 
intrat în cameră, am căutat numaidecât căile prin care 
otrava pătrunsese în corp. După cum ai văzut, am 
descoperit un spin înfipt sau proiectat în pielea capului, fără 
prea multă forţă. Deci, dacă presupunem că omul şedea 
drept în fotoliul lui, partea atinsă se afla exact în faţa 
spărturii din tavan. Acum, examinează acest spin. 

L-am luat cu precauţie şi l-am ţinut în lumina lanternei. 
Era lung, ascuţit şi negru; aproape de vârf lucea de parcă ar 
fi fost dat cu o substanţă lipicioasă. Capătul celălalt, tocit, 
fusese cioplit şi rotunjit cu un cuţit. 

— Provine din Anglia? întrebă el. 

— Nu, hotărât nu. 

— Având toate aceste date, ar trebui să fii în măsură să 
tragi o concluzie corectă. Dar iată că vin oficialii; forţele 
auxiliare trebuie să bată în retragere. 

In timpul acesta, paşii care se apropiau răsunară 
puternic pe coridor; un bărbat voinic, corpolent, îmbrăcat 
cu un costum gri, pătrunse cu paşi greoi în cameră. Era 
roşcovan, masiv şi vânos, ochii lui foarte mici scânteiau şi, 
în contrast cu pungile de sub ei, păreau pătrunzători. Era 
urmat la mică distanţă de un inspector în uniformă şi de 
Thaddeus Sholto, care continua să tremure. 


— E de lucru aici, nu glumă! strigă el cu o voce răguşită, 
stinsă. Frumoasă poveste. Dar cine sunt dumnealor? Parc- 
am fi într-o vizuină de iepuri, atât de plină e casa! 

— Cred că vă amintiţi de mine, domnule Athelney Jones, 
spuse Holmes. 

— O, fireşte că-mi amintesc, gâfâi el. Domnul Sherlock 
Holmes, teoreticianul. Îmi aduc aminte! N-am să uit 
niciodată conferinţa pe care ne-aţi ţinut-o despre cauze, 
concluzii şi efecte, în legătură cu afacerea bijuteriilor de la 
Bishopgate. Este adevărat că ne-aţi indicat drumul cel bun; 
dar acum, trebuie să recunoaşteţi că totul s-a datorat mai 
mult norocului decât unei îndrumări iscusite. 

— Era vorba de un raţionament foarte simplu. 

— Ei, haide, haide! Niciodată nu trebuie să-ţi fie ruşine 
să recunoşti adevărul. Dar aici ce s-a întâmplat? Urâtă 
treabă! Urâtă treabă! Fapte precise - teoriile nu-şi au locul. 
Noroc că mă aflam la Norwood pentru alt caz! Eram la 
comisariat când a sosit comunicarea. Ce credeţi, care e 
cauza morţii victimei? 

— O, nu prea e un caz asupra căruia să pot emite teorii, 
spuse Holmes sec. 

— Lasă, lasă. Totuşi, nu putem să negăm faptul că, 
uneori, o nimeriţi în plin. Vai de mine! După câte înţeleg, 
uşa era ferecată. Au dispărut bijuterii în valoare de 
jumătate de milion. Dar fereastra? 

— Închisă şi ea, dar există urme pe pervaz. 

— Bine, bine, dar, dacă era închisă, înseamnă că urmele 
nu pot avea nici o legătură cu crima. E o chestiune de bun 
simţ. Se poate ca omul să fi murit în urma unui atac; dar de 
ce au dispărut bijuteriile? Stai! Am o idee. Mi se întâmplă să 
am asemenea sclipiri. Inspectore, şi dumneata, domnule 
Sholto, ieşiţi, vă rog, puţin afară. Prietenul dumneavoastră 
poate să rămână. Ce părere ai, Holmes? După propria lui 
mărturisire, Sholto a fost noaptea trecută în tovărăşia 
fratelui său. Fratele a murit de un atac, iar Sholto a fugit cu 
comoara! Ei, ce zici? 

— După care, mortul, grijuliu, s-a sculat şi a zăvorât uşa 
pe dinăuntru. 


— Hm! Lipseşte ceva aici. Hai să aplicăm metoda 
bunului simţ. Acest Thaddeus Sholto a fost cu fratele lui; a 
avut loc o ceartă; asta o ştim. Fratele a murit şi bijuteriile s- 
au dus. Şi asta o ştim. Nimeni nu l-a văzut pe frate, după ce 
Thaddeus l-a părăsit. Patul lui a rămas neatins. Thaddeus 
este, în mod vădit, într-o stare de spirit foarte agitată. 
Mutra lui nu-mi prea inspiră încredere. După cum vezi, îmi 
tes plasa în jurul lui Thaddeus. Laţul începe să se strângă. 

— Totuşi, nu prea sunteţi în posesia unor fapte, spuse 
Holmes. Această aşchie de lemn, pe care am toate motivele 
s-o cred otrăvită, a fost înfiptă în pielea capului victimei, 
unde se mai vede urma; acest bilet se afla pe masă, lângă 
instrumentul acela bizar cu măciulie de piatră. Cum se 
potrivesc toate acestea cu teoria dumitale? 

— O confirmă în toate privinţele, spuse fălos masivul 
detectiv. Casa e plină de curiozităţi din India. Thaddeus a 
adus instrumentul acela şi, dacă aşchia de lemn este 
otrăvită, Thaddeus putea foarte bine s-o folosească în 
scopuri criminale, ca oricine altul. Biletul este un şiretlic 
menit să inducă în eroare. Singura întrebare este: pe unde 
a ieşit? A, da, desigur, uite o spărtură în tavan. 

Cu o agilitate remarcabilă, dacă ţinem cont de 
masivitatea sa, sări pe scară, se săltă în mansardă şi îndată 
după aceea am auzit o voce entuziastă anunțând că a 
descoperit trapa. 

—Te pomeneşti că descoperă ceva, remarcă Holmes, 
dând din umeri. Are, din când în când, sclipiri de 
inteligenţă. Il n ‘y a pas des sots şi incommodes que ceux 
qui ont de l'esprit&. 

— Vezi, spuse Athelney Jones când reapăru pe treptele 
scării, tot faptele sunt mai bune decât teoriile. Părerea mea 
despre acest caz s-a confirmat. Există o trapă care 
comunică cu acoperişul, şi am găsit-o întredeschisă. 

— Eu am deschis-o. 

— A, da?! Deci ai observat-o? 

Părea cam dezamăgit de această veste. 


3 Proştii cei mai supărători sunt cei care au câte o sclipire de 
inteligenţă (fr.) (n. tr.). 


— În sfârşit, oricine ar fi văzut-o primul, ea ne arată cum 
a ieşit din cameră gentlemanul nostru. 

— Domnule inspector! 

— Da, domnule, se auzi răspunsul de pe coridor. 

— Spune-i domnului Sholto să intre. Domnule Sholto, 
este de datoria mea să te previn că orice vei spune va fi 
folosit împotriva dumitale. În numele reginei, te arestez ca 
fiind implicat în asasinarea fratelui dumitale. 

— Ei, poftim! Ce vă spuneam eu? strigă bietul omuleţ 
aruncându-şi braţele în sus şi uitându-se pe rând la fiecare 
dintre noi. 

— Nu vă neliniştiţi din cauza asta, domnule Sholto, spuse 
Holmes; cred că-mi pot asuma sarcina de a vă dovedi 
nevinovăția. 

— Nu promiteţi prea mult, domnule teoretician, nu 
promiteţi prea mult! spuse sec detectivul. S-ar putea să 
descoperiţi că este o treabă mai dificilă decât vi se pare 
acum. 

— Nu numai că am să-l scot basma curată, domnule 
Jones, dar am să vă fac şi dumneavoastră cadou numele şi 
descrierea unuia dintre cei doi oameni care au fost în 
această cameră, noaptea trecută. Numele lui - am toate 
motivele s-o cred - este Jonathan Small. Este un om lipsit 
de educaţie, scund, energic, care şi-a pierdut piciorul drept 
şi poartă un ciot de lemn, uzat în partea dinăuntru. Gheata 
de la piciorul stâng are talpa groasă, vârful pătrat şi un 
blacheu de fier la toc. Este un fost ocnaş, de vârstă mijlocie, 
cu faţa arsă de soare. Aceste câteva indicaţii ar putea să vă 
fie de un oarecare folos, dacă adăugaţi faptul că are o 
palmă julită. Celălalt... 

— Aha! Celălalt? întrebă Athelney Jones batjocoritor, dar 
totuşi impresionat - după cum mi-am putut da lesne seama 
- de precizia observaţiilor lui Holmes. 

— E o persoană cam ciudată, spuse Holmes răsucindu-se 
pe călcâie. Sper ca în scurt timp să vă pot face cunoştinţă 
cu această pereche. Am o vorbă cu dumneata, Watson! 

Mă conduse până la capătul scării. 


— Acest eveniment neprevăzut, spuse el, ne-a făcut să 
pierdem din vedere țelul iniţial al acţiunii noastre. 

— Tocmai mă gândeam la asta, am răspuns; nu e bine 
ca domnişoara Morstan să mai rămână în această casă 
nenorocită. 

— Nu. Trebuie s-o conduci acasă. Locuieşte împreună cu 
doamna Cecil Forrester în Lower Camberwell, deci nu e 
foarte departe. Dacă vrei să te întorci, eu te aştept aici. Sau 
poate eşti prea obosit? 

— Deloc. Nu cred că aş putea sta liniştit până nu aflu 
mai multe despre această poveste fantastică. Am cunoscut 
destule aspecte urâte ale vieţii, dar îţi dau cuvântul meu de 
onoare că această rapidă succesiune de surprize stranii de 
astă-seară mi-a zdruncinat complet nervii. Cum însă am 
mers atât de departe, aş vrea să văd, împreună cu 
dumneata, ce se întâmplă până la capăt. 

— Prezenţa dumitale îmi va fi de mare ajutor, răspunse 
el. Vom cerceta cazul pe cont propriu, lăsându-l pe acest 
Jones să se entuziasmeze de fiecare castel de nisip pe care 
se va încăpăţâna să-l construiască. După ce o conduci pe 
domnişoara Morstan, aş vrea să te rog să treci pe la Pinchin 
Lane numărul 3, în apropiere de malul fluviului, la Lambeth. 
A treia casă pe dreapta aparţine unui individ care împăiază 
păsări; numele lui este Sherman. Ai să vezi la fereastră o 
nevăstuică ţinând un iepuraş. Scoală-l pe bătrânul Sherman 
şi spune-i că-i trimit salutări şi că am nevoie numaidecât de 
Toby. Te rog să-l iei în trăsură cu dumneata la întoarcere. 

— Un câine? 

— Da, o corcitură ciudată, cu un simţ al mirosului 
extraordinar. Aş prefera oricând ajutorul lui Toby, celui al 
întregului corp de detectivi din Londra. 

— Am să ţi-l aduc, i-am spus. Acum e ora unu. Am să 
caut să fiu înapoi înainte de trei dacă găsesc un cal bun. 

— lar eu, spuse Holmes, am să văd ce pot să aflu de la 
doamna Bernstone şi de la servitorul indian care, după cum 
mi-a declarat domnul Thaddeus, doarme în mansarda de 
alături. Apoi, am să studiez metodele marelui Jones şi am 
să-i ascult ironiile nu tocmai subtile. „Wir sind gewohnt dass 


die Menschen werhohnen was sie nicht verstehen.”* Goethe 
e mereu plin de semnificaţii. 


? Ştim că oamenii îşi bat joc întotdeauna de ceea ce nu înţeleg 
(germ.) (n. tr.). 


VII. 
ÎNTÂMPLAREA CU BUTOIUL 


Poliţia venise cu o trăsură; am luat-o eu, ca s-o conduc 
acasă pe domnişoara Morstan. După obiceiul angelic al 
femeilor, atâta timp cât cineva mai slab decât ea avusese 
nevoie de sprijin, făcuse faţă cu calm situaţiei neplăcute şi 
am găsit-o foarte vioaie şi liniştită, lângă menajera care 
murea de frică. Dar, o dată urcată în trăsură, mai întâi fu 
cât pe-aci să leşine, apoi izbucni într-un hohot de plâns; 
întâmplările din noaptea aceea fuseseră pentru ea o grea 
încercare. Mai târziu, mi-a mărturisit că în tot timpul 
drumului a avut impresia că mă port cu ea rece şi distant. 
Nu bănuia lupta care se dădea în inima mea, nici efortul pe 
care-l făceam ca să mă stăpânesc. Ca şi atunci când ne 
tineam de mână, în grădină, nutream pentru ea 
compasiune şi dragoste. Simţeam că ani întregi de viaţă 
convenţională n-ar fi putut să-mi dea prilejul să-i cunosc 
atât de bine firea sensibilă şi curajoasă, ca acea singură zi 
în care trecusem prin atâtea întâmplări ciudate. Totuşi, 
două gânduri îmi opreau pe buze cuvintele de afecţiune. 
Era slabă şi lipsită de apărare, avea mintea şi nervii 
zdruncinaţi. Dacă i-aş fi mărturisit dragostea mea în 
asemenea momente, ar fi însemnat să forţez lucrurile, să 
profit de situaţie. Dar mai rău decât toate acestea mi se 
părea faptul că devenise bogată. Dacă cercetările lui 
Holmes erau încununate de succes, avea să devină o 
moştenitoare bogată. Ar fi fost oare cinstit, demn ca eu, un 
biet chirurg cu solda înjumătăţită, să profit de o intimitate 
pe care mi-o scosese în cale hazardul? Nu m-ar fi considerat 
oare un simplu şi vulgar vânător de zestre? Nu puteam să- 
mi îngădui riscul ca un astfel de gând să-i treacă prin minte. 
Comoara aceea de la Agra se ridicase între noi ca o barieră 
de netrecut. Se făcuse aproape două când am ajuns la 


doamna Cecil Forrester. Servitorii se retrăseseră cu câteva 
ore mai înainte, dar doamna Forrester era atât de intrigată 
de mesajul bizar primit de domnişoara Morstan, încât 
aşteptase cu nerăbdare întoarcerea ei acasă. Ne deschise 
ea însăşi uşa. Era o femeie între două vârste, frumoasă, şi 
m-am bucurat văzând cu câtă căldură a prins-o pe 
domnişoara Morstan de talie şi cât de maternă îi era vocea 
când a întâmpinat-o. Era limpede că nu o trata ca peo 
slujbaşă plătită de ea, ci ca pe o prietenă pe care o stima. l- 
am fost prezentat şi doamna Forrester m-a rugat stăruitor 
să intru în casă şi să-i povestesc aventurile noastre. Dar i- 
am explicat importanţa comisionului pe care urma să-l fac 
şi i-am făgăduit că le voi ţine la curent cu eventualele 
progrese în elucidarea cazului. 

După ce m-am despărţit de ele şi am pornit-o la drum, 
m-am uitat pe furiş în urmă; parcă mai văd şi acum micul 
grup în prag - cele două siluete graţioase, înlănţuite, uşa 
întredeschisă, lumina din hol ce strălucea prin vitraliile 
colorate, barometrul şi scara interioară. Era odihnitor să 
admiri, fie şi în fugă, această imagine a unui interior 
britanic plin de linişte şi calm, în contrast cu crima 
tenebroasă şi sinistră care ne absorbea gândurile. Şi cu cât 
mă gândeam mai mult la cele întâmplate, cu atât devenea 
mai tenebroasă şi mai sinistră. Gonind pe străzile tăcute şi 
slab iluminate, revedeam în minte felul cum se petrecuseră 
faptele acelea nemaipomenite. Cel puţin în ceea ce priveşte 
prima problemă, lucrurile erau destul de clare. 

Moartea căpitanului  Morstan, expedierea perlelor, 
anunţul, scrisoarea - asupra tuturor acestor fapte se făcuse 
lumină. Dar ele ne-au călăuzit spre un mister mult mai 
profund şi mai tragic. Comoara din India, ciudatul plan găsit 
printre lucrurile lui Morstan, strania scenă în momentul 
morţii maiorului Sholto, redescoperirea comorii, urmată 
imediat de asasinarea descoperitorului, împrejurările bizare 
ale crimei, urmele de paşi, armele neobişnuite, cuvintele de 
pe bilet care corespundeau cu cele de pe harta căpitanului 
Morstan - iată un adevărat labirint în care un om mai puţin 


înzestrat decât vecinul meu de apartament n-ar mai fi 
sperat să găsească vreodată rezolvarea misterului. 

Pinchin Lane era un şir de case sărăcăcioase din 
cărămidă, cu parter şi un etaj, în partea de jos a cartierului 
Lambeth. A trebuit să bat câtva timp la numărul 3 pentru a 
fi luat în seamă. Dar, în cele din urmă, am zărit scânteia 
unei lumânări în spatele jaluzelelor şi cineva a apărut la 
fereastra de sus. 

— Şterge-o de aici, beţiv vagabond, spuse omul. Dacă 
mai faci gălăgie, deschid cuştile şi las patruzeci şi trei de 
câini să se năpustească asupra ta. 

— Dacă lăsaţi unul singur, e-n regulă. Tocmai de-aia am 
venit, am spus. 

— Cară-te! zbieră vocea. Pe Dumnezeul meu că am un 
pietroi în sacul ăsta şi ţi-l arunc în cap, dacă n-o ştergi! 

— Dar eu am nevoie de un câine, am strigat. 

— Nu stau la discuţie! ţipă domnul Sherman. Să-ţi fie 
clar; număr până la trei şi apoi dau drumul pietroiului. 

— Domnul Sherlock Holmes... am început eu şi cuvintele 
au avut un efect magic, deoarece fereastra s-a închis brusc 
şi, în mai puţin de un minut, uşa se deschise larg. Domnul 
Sherman era un bătrân înalt, slab, cu umerii căzuţi, gâtul 
noduros şi ochelari albaştri. 

— Prietenii domnului Sherlock Holmes sunt întotdeauna 
bineveniţi, spuse el. Poftiţi înăuntru, domnule. Aveţi grijă, 
nu vă apropiaţi de bursuc, că muşcă. Of, răule, răule! Vrei 
să-l muşti pe domnul? Aceste cuvinte erau adresate unui 
hermelin care-şi lungise gâtul printre zăbrelele cuştii. Nu vă 
temeti de ea, domnule. E doar o şopârlă. Nu are dinţi, aşa 
că am lăsat-o în libertate ca să vâneze cărăbuşii. Nu trebuie 
să vă supăraţi pe mine că am fost cam violent cu 
dumneavoastră la început, dar am necazuri cu copiii din 
preajma locului, vin adesea să mă sâcâie. Dar ce anume 
doreşte domnul Holmes? 

— Unul din câinii dumneavoastră. 

— Aha! Probabil pe Toby. 

— Exact, pe Toby. 

— Toby locuieşte la numărul 7, pe stânga. 


O porni încet înainte, cu lumânarea în mână, în mijlocul 
ciudatei familii de animale pe care o strânsese în jurul său. 
La lumina nesigură şi jucăuşă, am putut să-mi dau seama 
că de peste tot, din fiecare colţ, ni se aruncau priviri vii, 
pătrunzătoare. Până şi pe rafturile de sus se aflau nişte 
păsări cu un aer solemn care - trezite din somn de vocile 
noastre - se lăsau leneşe când pe un picior, când pe 
celălalt. 

Toby era o creatură urâtă, cu părul lung, alb şi maro, cu 
urechile  blegi, jumătate  prepelicar, jumătate câine 
ciobănesc, şi avea un mers legănat. După o oarecare 
şovăială, a acceptat bucăţica de zahăr pe care mi-o dăduse 
bătrânul naturalist şi, încheind astfel o convenţie cu mine, 
m-a urmat până la trăsură şi m-a întovărăşit apoi, fără să- 
mi facă greutăţi. 

Ceasul Palatului bătuse tocmai ora trei când m-am trezit 
din nou la Pondicherry Lodge. Am aflat că fostul campion de 
box McMurdo fusese arestat sub acuzaţia de complicitate, 
iar atât el, cât şi domnul Sholto, se aflau la comisariatul de 
poliţie. Doi agenţi păzeau poarta îngustă, dar când am 
menţionat numele detectivului, mi-au dat voie să intru cu 
câinele. Holmes stătea în pragul uşii, cu mâinile în 
buzunare, şi trăgea din pipă. 

— Bravo, l-ai adus! spuse el. Straşnic câine! Athelney 
Jones a plecat cât ai lipsit, s-a făcut aici o imensă risipă de 
energie. Au fost arestaţi, în afară de prietenul Thaddeus, 
paznicul, menajera şi servitorul indian. Acum, terenul este 
la dispoziţia noastră, a rămas doar un sergent de pază. 
Lasă câinele aici şi hai să mergem sus. 

L-am legat pe Toby de masa din hol şi am urcat din nou 
scările. Camera era la fel cum o lăsasem, în afară doar de 
faptul că se aruncase un cearşaf deasupra victimei. Un 
sergent de poliţie obosit stătea rezemat într-un colţ. 

— Împrumută-mi, te rog, lanterna dumitale, îi spuse 
prietenul meu. Acum, prinde-o cu această sfoară în jurul 
gâtului meu, în aşa fel încât să-mi atârne în faţă. 
Mulţumesc. O să-mi scot pantofii şi ciorapii. Am să te rog 
să-i iei jos cu dumneata, Watson. Am să fac puţină 


echilibristică. Moaie-mi batista în creozot. Perfect. Acum, 
hai cu mine pentru o clipă sus la mansardă. 

Ne-am strecurat prin spărtură. Holmes îndreptă din nou 
lanterna spre amprentele de paşi din praf. 

— AŞ vrea să te uiţi cu atenţie la aceste urme, spuse el. 
Observi ceva demn de reţinut în legătură cu ele? 

— Aparţin unui copil sau unei femei scunde. 

— Dar, în afară de dimensiunea lor, nu vezi nimic 
altceva? 

— Nu, nu văd nici o deosebire faţă de alte urme de paşi. 

— Ba da! Priveşte aici! Este vorba de amprenta unui 
picior drept, în praf. Acum, imprim alături piciorul meu gol. 
Care este diferenţa esenţială? 

— Degetele dumitale sunt aproape lipite unul de altul; în 
cealaltă amprentă, fiecare deget este despărţit în mod 
distinct. 

— Exact. Asta e deosebirea. Memorează bine acest 
lucru. Acum, fii bun şi du-te la fereastră şi miroase pervazul 
de lemn. Eu rămân aici fiindcă am batista în mână. 

Am făcut ce mi-a spus şi am simţit un miros puternic de 
catran. 

— Prin urmare, acolo a pus piciorul când a ieşit. Dacă şi 
dumneata poţi să-i adulmeci urma, cu atât mai mult lui 
Toby nu-i va fi greu s-o facă. Acum, aleargă jos, dă drumul 
câinelui şi vino să admiri un echilibrist. 

În timp ce ieşeam afară, în curte, Sherlock Holmes se 
suise pe acoperiş şi, ca un licurici enorm, se strecura cu 
agilitate de-a lungul streşinii. La un moment dat, a dispărut 
din raza mea vizuală în spatele unor coşuri, dar a reapărut 
numaidecât, apoi a dispărut iar, în partea cealaltă. Făcând 
înconjurul clădirii, l-am găsit stând într-unul din colţurile 


streşinii. 

— Dumneata eşti, Watson? strigă el. 

— Da. 

— Acesta este locul. Dar ce naiba e forma aceea neagră 
acolo, jos? 


— Un butoi cu apă. 
— Are capac deasupra? 


— Da. 

— Nici o urmă de scară? 

— Nu. 

— Afurisit om! Un loc tocmai bun să-ţi frângi gâtul. Dar, 
în mod normal, trebuie să pot şi eu să cobor pe acolo pe 
unde el a putut să se caţere. Burlanul pare solid. Oricum, 
să-i dăm drumul. 

Se auzi un hârşâit de picioare şi lanterna începu să 
coboare de-a lungul zidului. Apoi, cu un salt uşor, ajunse pe 
butoi şi, de acolo, sări jos. 

— A fost uşor de urmărit drumul pe care l-a parcurs, 
spuse prietenul meu trăgându-şi ciorapii şi încălţându-şi 
pantofii. Peste tot pe unde a trecut, erau mişcate din loc 
ţiglele şi, în graba lui, a pierdut asta. Ceea ce, cum vă 
exprimati voi, doctorii, îmi confirmă diagnosticul. 

Obiectul pe care mi-l arătă era un fel de portmoneu sau 
pungă mică din trestie, împodobită cu câteva pietre viu 
colorate. După formă şi mărime, semăna cu un portţigaret. 
Înăuntru erau şase spini din lemn negru, ascuţiţi la un capăt 
şi rotunjiţi la celălalt, identici cu cel care-l doborâse pe 
Bartholomew Sholto. 

— Sunt nişte arme infernale, spuse el. Ai grijă să nu te 
înţepi. Îmi pare foarte bine că se află în posesia mea, căci 
nu cred să mai aibă şi altele. Nu trebuie să ne mai temem 
că eu sau dumneata vom găsi, în scurt timp, vreunul în 
pielea noastră. În ce mă priveşte, aş prefera să am de-a 
face cu o duşcă de Martini. Eşti în stare să mai suporţi un 
drum de zece kilometri, Watson? 

— Desigur, am răspuns. 

— Dar piciorul dumitale? 

— Nici o grijă. 

— A, iată-te şi pe tine! Bunul, bătrânul meu Toby! 
Miroase, Toby, miroase, spuse el întinzând sub nasul 
câinelui batista îmbibată cu creozot; iar javra, cu picioarele 
ei păroase desfăcute şi cu capul înclinat caraghios într-o 
parte, adulmecă asemeni unui expert care miroase 
buchetul unui soi faimos. 


Holmes aruncă apoi batista la o oarecare depărtare, legă 
o funie solidă de gâtul corciturii şi-o duse în direcţia 
butoiului cu apă. Câinele izbucni într-o serie de chelălăituri 
ascuţite, tremurate, şi, cu nasul în pământ şi coada în aer, 
zburdă vioi pe alee, trăgând de lesă şi obligându-ne să 
iuţim pasul. Cerul se albise treptat la răsărit, astfel încât se 
putea vedea la oarecare distanţă, prin lumina cenuşie şi 
rece. Clădirea pătrată, masivă, cu ferestrele ei întunecate şi 
zidurile goale, se înălța acum tristă şi părăsită în spatele 
nostru. Drumul ducea de-a curmezişul unui teren 
accidentat, plin de şanţuri şi gropi pe care a trebuit să le 
străbatem. Intregul teren, cu pământul răscolit, cu 
grămezile de gunoaie, oferea un aspect dezolant, de rău 
augur, care se armoniza cu tragedia ce se abătuse asupra 
casei. 

Ajuns la zidul care înconjura curtea, Toby alergă pe 
lângă el, chelălăind agitat, şi în cele din urmă se opri într-un 
colţ acoperit de un fag tânăr. In colţul unde se întâlneau 
două laturi ale zidului, câteva cărămizi fuseseră scoase din 
loc şi treptele astfel create erau tocite şi lucioase în partea 
de jos, ca şi cum cineva le-ar fi folosit de mai multe ori. 
Holmes se căţără, pe zid şi, luând câinele pe care-l ţineam 
de sfoară, îi dădu drumul în partea cealaltă. 

— lată amprenta mâinii omului cu un picior de lemn, 
remarcă Holmes când m-am urcat alături de el. Uite o pată 
slabă de sânge pe tencuiala albă. Mare noroc am avut că 
de ieri n-a mai plouat prea tare. Mirosul trebuie să persiste 
pe drum, în ciuda avansului lor de douăzeci şi opt de ore. 

Mărturisesc că aveam unele îndoieli când mă gândeam 
la traficul intens care se desfășurase între timp pe drumul 
spre Londra. Dar temerile mele au fost curând infirmate. 
Toby nu şovăia deloc, nu se abătea din drum şi continua să 
înainteze cu mersul lui ciudat, legănat. Era limpede că 
mirosul pătrunzător al creozotului le domina pe toate 
celelalte. 

— Să nu-ţi închipui, spuse Holmes, că în tentativa mea 
de a dezlega acest mister mă bizui exclusiv pe faptul 
întâmplător că unul din cei doi indivizi a călcat cu piciorul în 


dâra de creozot. Sunt în posesia unor informaţii care mi-ar 
permite să-i urmăresc pe mai multe căi diferite. Dar 
aceasta este cea mai directă şi, dat fiind că norocul ne-a 
blagoslovit cu ea, m-aş simţi vinovat dacă aş neglija-o, însă 
nu este mai puţin adevărat că factorul respectiv a 
împiedicat cazul nostru să devină o interesantă problemă 
intelectuală, aşa cum promitea la un moment dat. Fără 
acest indiciu prea evident, aş fi avut într-adevăr un merit în 
soluţionarea cazului. 

— Dar ai destule, şi încă să mai dai şi altora, i-am spus. 
Te asigur, Holmes, că mă minunez de mijloacele prin care 
obţii dovezile în acest caz, chiar mai mult decât atunci când 
a fost vorba de crima lui Jefferson Hope. De data aceasta, 
am impresia că este vorba de ceva mult mai profund, de 
ceva inexplicabil. De pildă, cum ai putut să-l descrii cu atâta 
siguranţă pe omul cu un picior de lemn? 

— Vai, dragul meu! Nici că se poate ceva mai simplu. Nu 
vreau să par teatral. Totul este vădit în afara oricărei 
îndoieli. Doi ofiţeri care deţin comanda gărzii unei închisori 
află un secret important în legătură cu o comoară ascunsă. 
Un englez, Jonathan Small, le schiţează o hartă, îţi aduci 
aminte că i-am văzut numele pe harta care se afla în 
posesia căpitanului Morstan. A iscălit-o în numele lui şi al 
asociaţilor - „semnul celor patru”, cum o numea, într-un fel 
oarecum dramatic. Ajutaţi de această hartă, ofiţerii - sau 
unul dintre ei - descoperă comoara şi o aduc în Anglia 
lăsând, pare-se, necilarificate unele condiţii în care o 
dobândiseră. Dar atunci, de ce n-a pus Jonathan Small 
singur mâna pe comoară? Răspunsul este evident. Harta 
datează dintr-o perioadă în care Morstan a intrat în cârdăşie 
cu deţinuţii. Jonathan Small n-a pus mâna pe comoară 
fiindcă atât el, cât şi asociaţii săi, erau închişi. 

— Dar asta este o simplă speculație, i-am spus. 

— Ba nu, este mai mult decât atât. Este singura ipoteză 
care corespunde faptelor. Să vedem cum se leagă lucrurile 
mai departe. Maiorul Sholto rămâne timp de câţiva ani 
fericitul posesor al comorii. Apoi, primeşte o scrisoare din 
India, care-l înspăimântă. Despre ce era vorba? O scrisoare 


prin care i se aducea la cunoştinţă că oamenii pe care-i 
trăsese pe sfoară fuseseră puşi în libertate. Sau evadaseră. 
Asta este mult mai probabil, căci cunoştea termenul lor de 
condamnare - şi deci n-ar mai fi constituit o surpriză pentru 
el. Ce face atunci maiorul? la măsuri de apărare împotriva 
unui om cu un picior de lemn - un om alb, ţine minte bine, 
căci îl confundă cu un comis-voiajor şi chiar trage cu 
pistolul asupra lui. Ei bine, pe hartă este numele unui singur 
om alb. Ceilalţi sunt hinduşi sau mahomedani. Nu mai 
există nici un alt alb. lată de putem afirma cu toată 
încrederea că omul cu un picior de lemn este unul şi acelaşi 
cu Jonathan Small. Ţi se pare greşit raţionamentul? 

— Nu, e limpede şi concis. 

— Şi acum, să ne punem în locul lui Jonathan Small. Să 
privim lucrurile din punctul lui de vedere. El vine în Anglia 
cu două intenţii: să-şi redobândească ceea ce considera că 
sunt drepturile sale şi să se răzbune pe omul care l-a 
înşelat. Află unde locuieşte Sholto şi, foarte posibil, 
stabileşte o legătură cu cineva din casă. De pildă, cu Lai 
Rao, majordomul acela pe care noi nu l-am văzut. Doamna 
Bernstone nu-l consideră deloc un om de treabă. Dar Small 
nu poate să afle unde este ascunsă comoara deoarece 
nimeni, în afara de maior şi de un servitor credincios care a 
murit, n-a ştiut vreodată. La un moment dat, Small află că 
maiorul este pe patul de moarte. Cuprins de o panică 
nebună că secretul comorii ar putea să moară o dată cu el, 
înşală vigilenţa paznicilor şi se strecoară până la fereastra 
odăii în care zace muribundul, dar este împiedicat să 
pătrundă în cameră de prezenţa celor doi fii ai acestuia. 
Totuşi, nutrind o ură neîmpăcată împotriva mortului, intră în 
aceeaşi noapte în camera lui, îi răscoleşte corespondenţa 
particulară, cu speranţa că va găsi vreun document privitor 
la comoară, şi, în cele din urmă, lasă o amintire a vizitei 
sale, în mesajul scurt de pe bilet. Fără îndoială, prevăzuse 
că, în caz că-l va ucide pe maior, va lăsa un astfel de semn 
asupra cadavrului, ca o indicație că nu era vorba despre o 
crimă obişnuită, ci despre un fel de act de dreptate, cel 
puţin din punctul de vedere al celor patru asociaţi. Astfel de 


idei bizare sunt destul de frecvente în analele crimei şi, de 
obicei, ele oferă preţioase indicii privitoare la asasin. Mă 
urmăreşti? 

— Fireşte, totul e foarte clar. 

— Acum, să vedem ce putea să mai facă Jonathan 
Small? Doar să continue să urmărească din umbră 
strădaniile celor care încercau să descopere comoara. S-ar 
putea ca el să fi părăsit Anglia şi să se fi reîntors la unele 
intervale. Apoi survine descoperirea mansardei secrete, 
despre care este numaidecât informat. Din nou, putem 
presupune existenţa unui complice în interior. Din cauza 
piciorului său de lemn, Jonathan nu poate, sub nici un 
motiv, să ajungă la odaia lui Bartholomew Sholto, situată la 
o înălţime atât de mare. De aceea, apelează la cineva ca 
să-l ajute să biruie acest obstacol; dar acest cineva îşi 
afundă piciorul gol în creozot şi astfel apar Toby şi un ofiţer 
cu solda înjumătăţită şi cu un tendon al lui Ahile în 
suferinţă, care se angajează într-o cursă de urmărire pe o 
distanţă de zece kilometri. 

— Dar crima a fost săvârşită de complice, nu de 
Jonathan. 

— Intr-adevăr. Şi, dacă judecăm după amprentele lăsate 
de Jonathan când a intrat în cameră, crima l-a indignat. El 
nu nutrea nici un fel de ură faţă de Bartholomew Sholto, şi 
ar fi preferat ca acesta să fie imobilizat şi să i se pună un 
căluş în gură. Nu dorea să-şi vâre capul sub ştreang. Dar nu 
se mai putea face nimic: instinctele sălbatice ale 
complicelui se dezlănţuiseră şi otrava îşi făcuse efectul; aşa 
încât Jonathan Small şi-a lăsat semnătura, a coborât 
comoara în curte şi a plecat cu ea. Aceasta a fost 
înlănţuirea evenimentelor, cel puţin după investigaţiile 
mele. În ceea ce priveşte înfăţişarea lui Small, trebuie să fie 
un om între două vârste şi cu faţa arsă de soare, dacă 
tinem seama de faptul că şi-a petrecut atâţia ani într-un 
cuptor ca insulele Andaman. Statura lui am calculat-o după 
lungimea pasului, şi mai ştiu că purta barbă. Podoaba lui 
capilară fusese singurul lucru care-l impresionase pe 


Thaddeus Sholto atunci când l-a văzut la fereastră. Nu ştiu 
dacă ar mai fi de adăugat ceva... 

— Dar complicele? 

— Ei bine, cât despre acesta, nu prea avem de-a face cu 
un mister. Ai să afli totul în curând! Ce plăcut e aerul 
dimineţii! Priveşte norişorul acela care pluteşte ca o pană 
trandafirie, smulsă parcă unui flamingo uriaş. Acum, tivul 
roşu al cercului solar se ridică deasupra lanţului de nori 
care străjuieşte Londra. Acest soare străluceşte pentru 
mulţi oameni, dar aş pune rămăşag că nici unul dintre ei nu 
are de îndeplinit o misiune atât de ciudată ca dumneata şi 
ca mine. Cât de mici ne simţim noi, cu ambițiile şi eforturile 
noastre meschine, în faţa marilor forţe elementare ale 
Naturii! Cum stai cu Jean Paul!%? 

— Destul de bine. M-am reîntors la el prin intermediul lui 
Carlyle”. 

— E ca şi cum te-ai întoarce de la pârâu la izvor. El face 
o observaţie curioasă, dar profundă. Şi anume că principala 
dovadă de adevărată măreție a unui om este puterea lui de 
a-şi da seama de propria-i micime. După cum vezi, este 
vorba de o forţă de comparaţie şi de apreciere care 
constituie prin ea însăşi o dovadă de nobleţe. Richter îţi dă 
mult de gândit. Ai cumva un pistol la dumneata? 

— Am bastonul. 

— S-ar putea să avem nevoie de aşa ceva, dacă 
pătrundem în vizuina lor. Pe Jonathan ţi-l las dumitale, dar, 
dacă celălalt face urât, voi fi nevoit să-l lichidez. 

Spunând acestea, îşi scoase revolverul şi, după ce-l 
încarcă cu două gloanţe, îl puse la loc în buzunarul din 


10 Johann Paul Friedrich Richter (1763-1825), cunoscut sub numele 

de Jean Paul, romantic german de o mare originalitate; personalitate 
duală, dominată de umor, el supune universul criticii sale necruțătoare 
(n. tr.). 
1 Thomas Carlyle (1795-1834), scriitor englez, moralist, om politic, 
autor al lui Sartor Resartus (1833-1834), operă autobiografică, şi al 
eseului Eroii şi cultul eroilor (1841); adept al unui spiritualism 
aristocratic; a exercitat o influenţă considerabilă asupra literaturii 
engleze (n. tr.). 


dreapta al jachetei. În tot acest timp, ne ţinusem după Toby 
pe drumurile mărginite de şiruri de vile pe jumătate rustice, 
care duceau spre metropolă. Dar acum ajunsesem pe nişte 
străzi pe care muncitori şi docheri se îndreptau spre locul 
de muncă, în vreme ce femei cu aspect neglijent 
deschideau ferestrele sau măturau scările din faţa casei. 
Cârciumile din colţurile străzilor abia se deschiseseră şi 
bărbaţi cu privirea aspră ieşeau din localuri ştergându-şi 
bărbiile cu mâneca, după duşca de dimineaţă. Câini care 
rătăceau pe străzi se holbau la noi, dar neasemuitul nostru 
Toby nu se uita nici în dreapta, nici în stânga, mergând 
drept înainte, cu nasul în pământ şi scoțând uneori câte un 
geamăt, când dădea de un miros mai puternic. 

Trecusem prin Streatham, Brixton, Camberwell, şi acum 
ne găseam în Kennington Lane; făcusem deci un ocol pe 
străzi lăturalnice la est de Oval. Oamenii pe care-i 
urmăream o luaseră, pare-se, pe un drum foarte curios, în 
zigzag, probabil cu intenţia de a trece neobservaţi. Nu 
mergeau niciodată pe drumul principal, acolo unde exista o 
stradă paralelă care să le slujească scopurile. Ajungând în 
Kennington Lane, au luat-o pieziş, la stânga, pe Bond Street 
şi Miles Street. Acolo unde aceasta din urmă dă în Knight's 
Place, Toby n-a mai vrut să înainteze şi a început să alerge 
îndărăt, şi apoi iar înainte, cu o ureche ridicată şi cu 
cealaltă căzută, imagine specifică a nehotărâţii canine. Apoi 
prinse să alerge în cerc uitându-se la noi din când în când, 
ca şi cum ne-ar fi solicitat înţelegere pentru încurcătura în 
care se afla. 

— Ce naiba are câinele? mormăi Holmes. Cred că nu s- 
au urcat într-o birjă sau într-un balon? 

— Poate că au zăbovit aici un timp, am opinat. 

— A, totul e-n regulă. A pornit-o din nou! spuse prietenul 
meu, uşurat. 

Într-adevăr, o pornise iarăşi; după ce se învârti de câteva 
ori smiorcăind, se decise şi se repezi înainte cu o energie şi 
o hotărâre pe care nu le arătase până atunci. Se pare că 
mirosul era acum mult mai puternic, căci nu mai avea 
nevoie să-şi vâre nasul; se smucea în lesă şi încerca să 


alerge. După privirea radioasă a lui Holmes mi-am dat 
seama de convingerea lui că ne apropiam de sfârşitul 
călătoriei. 

Drumul nostru trecea acum pe Nine Elms, conducându- 
ne la depozitul de cherestea al lui Broderick şi Nelson, 
situat lângă taverna White Eagle. În culmea agitaţiei, 
câinele pătrunse pe poarta laterală a depozitului, în care 
tăietorii îşi şi începuseră lucrul. Alergă pe o alee, printre 
rămăşiţe de rumeguş şi printre ferăstraie, apoi se strecură 
printre două stive de cherestea şi, scoțând un lătrat 
triumfător, sări pe un butoi mare care se afla încă pe 
căruţul cu două roţi ce-l transportase. Clipind din ochi şi 
gâfâind cu limba scoasă, Toby se instalase pe capac, 
privindu-ne când pe unul, când pe celălalt, în aşteptarea 
unui semn de preţuire. Doagele butoiului şi roţile căruţului 
erau mânjite cu un lichid negru şi întreaga atmosferă din jur 
părea impregnată cu mirosul de creozot. Sherlock Holmes şi 
cu mine ne-am privit uluiţi, şi apoi am izbucnit simultan 
într-un hohot de râs imposibil de stăpânit. 


VIII. 
DETECTIVII AMATORI DIN BAKER STREET 


— Ce facem acum? am întrebat. Se pare că Toby şi-a 
pierdut reputaţia de a nu da greş niciodată. 

— A făcut şi el ce-a putut, spuse Holmes, dându-l jos de 
pe butoi şi scoţându-l afară din depozitul de cherestea. 
Dacă te gândeşti cât creozot se transportă zilnic la Londra, 
nu e de mirare că urma noastră s-a încrucişat cu alta. Acum 
se foloseşte din plin, îndeosebi la conservarea lemnului. 
Bietul Toby nu e de condamnat. 

— Presupun că trebuie să ne întoarcem iar pe drumul 
principal. 

— Da. Dar din fericire n-avem prea mult de mers. Ceea 
ce, evident, l-a încurcat pe Toby acolo, în intersecţie, în 
Knight's Place, a fost faptul că existau două urme diferite 
care duceau în direcţii opuse. Noi ne-am înşelat, alegând 
drumul greşit. Acum, nu ne rămâne decât să-l încercăm pe 
celălalt. 

Nu era nici o dificultate în această privinţă. Când ajunse 
la locul unde săvârşise greşeala, Toby se învârti, descriind 
un cerc larg şi, în cele din urmă, porni într-o nouă direcţie. 

— Acum, trebuie să avem grijă să nu ne ducă acolo de 
unde venea butoiul cu creozot, am remarcat. 

— M-am gândit la asta. Dar iată că merge numai pe 
trotuar, în vreme ce butoiul a fost transportat prin mijlocul 
străzii. Nu, de data asta suntem pe drumul cel bun. 

Acesta trecea de-a lungul fluviului, prin Belmont Place şi 
Prince's Street. La capătul lui Broad Street cobori drept 
până la malul apei, unde se afla un mic debarcader din 
lemn. Toby ne trase până în apropierea acestuia şi începu 
să se tânguiască, privind apa din faţa lui. 

— N-avem noroc, spuse Holmes. Aici s-au urcat probabil 
într-o barcă. 


La marginea debarcaderului pluteau câteva luntre, plute 
şi schifuri. L-am purtat pe Toby prin dreptul fiecăreia dar, 
deşi a adulmecat puternic, nu ne-a dat nici un semn. In 
imediata apropiere a acestui debarcader nu prea arătos se 
afla o căsuţă din cărămidă pe care atârna, la a doua 
fereastră, o tăbliță de lemn. Cu litere lăbărţate era scris 
„Mordecai Smith” iar dedesubt „Bărci de închiriat cu ora 
sau cu ziua”. O a doua inscripţie de deasupra uşii ne 
informa că există şi o şalupă - anunţ confirmat de o uriaşă 
grămadă de cocs aflată lângă zăgaz. Sherlock Holmes se 
uită pe îndelete în jur, şi ceea ce am citit pe faţa lui nu 
prevestea nimic bun. 

— Nu e bine, spuse el. Indivizii ăştia sunt mai şireţi decât 
credeam. Se pare că şi-au şters urmele. Mă tem că au 
acţionat după un plan dinainte stabilit. 

Tocmai se apropiase de casă, când uşa se deschise şi un 
băiat de vreo şase ani cu păr buclat ieşi în fugă, urmărit de 
o femeie roşcovană, corpolentă, cu un burete mare în 
mână. 

— Jack, vino înapoi să te spăl, strigă ea. Vino încoace, 
împieliţatule; dacă se-ntoarce taică-tu şi te găseşte în halul 
ăsta, o să fie vai de noi. 

— Ce copil drăguţ! spuse Holmes cu diplomaţie. Ce 
obrăjori îmbujoraţi! Spune-mi, Jack, ce-ţi doreşti tu cel mai 
mult? 

Puştiul chibzui o clipă. 

— Aş vrea un şiling. 

— Numai atât? N-ai prefera altceva? 

— Aş prefera doi şilingi, răspunse minunea după ce se 
gândi puţin. 

— Poftim banii! Prinde-i! Aveţi un copil adorabil, doamnă 
Smith. 

— Dumnezeu să vă binecuvânteze, domnule, dar e tare 
zvăpăiat. Greu îmi vine să-l ţin în frâu, mai ales când 
bărbatul meu lipseşte mai multe zile. 

— Aha, e plecat? spuse Holmes cu o voce dezamăgită, 
îmi pare rău, căci voiam să discut ceva cu domnul Smith. 


— A plecat de ieri dimineaţă, domnule, şi, drept să spun, 
am început să fiu cam îngrijorată. Dar dacă este vorba deo 
barcă, domnule, aş putea să vă servesc şi eu. 

— Voiam să închiriez şalupa. 

— Vai, domnule. Dumnezeu să vă ocrotească, cu şalupa 
a plecat el. Tocmai de aia sunt neliniştită; ştiu că n-are 
cărbuni decât până la Woolwich şi înapoi. Dacă ar fi plecat 
cu barca, nu mi-ar fi păsat; uneori, treburile îl poartă până 
la Gravesend şi, când are de lucru acolo, rămâne mai mult 
timp. Dar ce te faci cu o şalupă fără cărbuni? 

— Poate că a mai cumpărat la vreunul din debarcaderele 
din drum. 

— S-ar putea, domnule, dar de obicei nu face aşa ceva. 
De multe ori l-am auzit plângându-se din cauza preţurilor 
care se cer pentru câţiva saci cu cărbuni. In afară de asta, 
nu prea îmi place omul ăla cu un picior de lemn, nu pot să-i 
suport mutra aia urâtă şi vorba stricată. De ce oare ne-o fi 
dat mereu târcoale? 

— Un om cu un picior de lemn? spuse Holmes cu o voce 
uşor surprinsă. 

— Da, domnule, un individ cu faţa arsă de soare, cu chip 
de maimuţă, care venea mereu să-l vadă pe bărbatul meu. 
Noaptea trecută l-a trezit din somn şi culmea e că soţul 
meu ştia că trebuia să vină, căci pregătise şalupa. Vă spun 
drept, domnule, nu mă simt deloc în apele mele. 

— Vai, dragă doamnă Smith, spuse Holmes ridicând din 
umeri, dar n-aveţi nici un motiv să fiţi îngrijorată. De unde 
ştiţi că cel care a venit noaptea trecută era tocmai omul cu 
un picior de lemn? Nu înţeleg cum puteţi fi atât de sigură. 

— Era vocea lui, domnule! l-am recunoscut vocea 
răguşită şi groasă. A bătut în fereastră - să fi fost vreo trei. 
„Hai, bătrâne, scoală-te - a spus - e vremea să ridici 
ancora.” Bărbatul meu l-a trezit pe Jim - fiul nostru cel mai 
mare - şi amândoi au ieşit afară, fără să-mi spună măcar un 
cuvânt. Am auzit cum piciorul de lemn răsuna pe pietre. 

— Era singur acest om cu un picior de lemn? 

— N-aş putea să spun sigur, domnule. Dar n-am auzit pe 
altcineva. 


— Îmi pare rău, doamnă Smith, căci mă interesa o 
şalupă şi am auzit numai vorbe bune despre... Stai puţin, 
cum îi spune? 

— Aurora, domnule. 

— Ah! Nu e şalupa aceea veche, foarte largă, de culoare 
verde, cu o dungă galbenă? 

— Nu, deloc. E la fel de îngustă ca toate celelalte de pe 
fluviu. A fost vopsită de curând în negru, cu două dungi 
roşii. 

— Mulţumesc. Sper să aveţi cât mai curând veşti de la 
domnul Smith. Eu o pornesc acum de-a lungul fluviului şi, 
dacă dau de Aurora, am să-i transmit soțului 
dumneavoastră că sunteţi îngrijorată. Spuneaţi că are coşul 
negru? 

— Nu, domnule. Negru cu o dungă albă. 

— A, da, desigur. Marginile sunt negre. Bună ziua, 
doamnă Smith. Watson, uite un barcagiu cu o barcă. S-o 
luăm şi să trecem fluviul. Cel mai important lucru, când ai 
de-a face cu astfel de oameni, spuse Holmes după ce ne- 
am instalat în barcă, este să nu-i laşi niciodată să creadă că 
informaţiile lor te interesează câtuşi de puţin. Altminteri, se 
închid numaidecât în ei ca o stridie. Dacă însă le laşi 
impresia că-i asculţi în silă, ai toate şansele să scoţi de la ei 
tot ce doreşti. 

— Acum ştim precis ce avem de făcut, spusei. 

— La ce te gândeşti? 

— Inchiriem o şalupă şi o pornim de-a lungul fluviului, pe 
urmele Aurorei. 

— Dragul meu prieten, asta ar însemna o muncă uriaşă. 
S-ar putea ca şalupa să fi acostat la unul din numeroasele 
cheiuri care se găsesc pe ambele maluri ale fluviului,de aici 
până la Greenwich. Dincolo de pod este un adevărat labirint 
de debarcadere, care se întinde pe mai mulţi kilometri. Ţi-ar 
trebui nu ştiu câte zile ca să le cutreieri singur pe toate. 

— Atunci să apelăm la poliţie. 

— Nu. Probabil că pe Athelney Jones am să-l chem în 
ultimul moment. Nu e un băiat rău şi n-aş vrea să întreprind 
ceva care ar putea să-i dăuneze, din punct de vedere 


profesional. Dar acum, când am ajuns atât de departe, m-ar 
amuza să lucrez singur. 

— N-am putea să publicăm un anunţ prin care să cerem 
informaţii de la proprietarii debarcaderelor? 

— În nici un caz! Oamenii noştri ar afla că le arde 
pământul sub călcâie şi ar părăsi ţara. Cred că şi acum au 
de gând s-o şteargă, dar atâta timp cât se simt în deplină 
siguranţă, nu se grăbesc. În acest sens, energia cheltuită de 
Jones ne va fi de folos, fiindcă desigur că-şi va publica în 
presa cotidiană punctul de vedere în legătură cu crima şi 
astfel fugarii vor crede că toată lumea se află pe o pistă 
greşită. 

— Atunci ce facem? am întrebat, în momentul când am 
ajuns în apropierea închisorii Millbank. 

— Luăm birja asta, mergem acasă, mâncăm ceva şi 
dormim un ceas. Mai mult ca sigur, nici în noaptea asta n-o 
să închidem ochii. Vizitiu, opreşte la un oficiu poştal! ÎI 
ţinem mai departe pe Toby, fiindcă s-ar putea să ne mai fie 
de folos. 

Ne-am oprit în faţa oficiului poştal din Great Peter Street, 
de unde Holmes a expediat o telegramă. 

— Cui crezi că i-am telegrafiat? întrebă el când ne-am 
reluat drumul. 

— Habar n-am. 

— Îţi aminteşti de grupul de detectivi speciali din Baker 
Street pe care l-am utilizat în cazul lui Jefferson Hope? 

— Cum? am spus râzând. 

— Este exact cazul în care ajutorul lor ar putea fi 
nepreţuit. Dacă dau greş, am şi alte alternative; dar mai 
întâi vreau să încerc cu ei. Telegrama am adresat-o 
ofiţeraşului jegos, Wiggins, şi cred că, încă înainte de a 
termina noi micul dejun, ni se va alătura împreună cu toată 
banda. 

Era între opt şi nouă, iar eu mă resimţeam de pe urma 
emoţiilor succesive încercate în timpul nopţii. Eram toropit, 
cu mintea înceţoşată şi trupul de plumb. Nu aveam 
entuziasmul profesional care-l susţinea pe prietenul meu, 
nici nu eram în stare să văd în acest caz o oarecare 


problemă intelectuală abstractă. În ceea ce priveşte 
asasinarea lui Bartholomew Sholto, auzisem prea puţine 
lucruri bune despre el şi, ca atare, nu puteam să nutresc o 
antipatie adâncă faţă de ucigaşii săi. Comoara, însă, era 
altceva. Ea, sau parte din ea, aparţinea de drept 
domnişoarei Morstan. Atâta timp cât mai exista o şansă săi 
se dea de urmă, eram gata să-mi închin viaţa acestui scop. 
Este adevărat că dacă o găseam, domnişoara Morstan avea 
să iasă probabil pentru totdeauna din viaţa mea. Dar o 
dragoste influenţată de un asemenea gând ar fi fost 
meschină şi egoistă. Dacă Holmes se simţea stimulat să 
acţioneze pentru descoperirea criminalilor, eu aveam un 
motiv de zece ori mai puternic să mă autostimulez pentru 
descoperirea comorii. 

O baie în apartamentul din Baker Street şi o schimbare 
completă a hainelor mi-au reîmprospătat forţele. Când am 
coborât în salonul nostru, am găsit masa pusă şi pe Holmes 
turnând cafeaua. 

— Priveşte aici, spuse el râzând şi arătându-mi cu 
degetul un ziar deschis. Energicul Jones şi omniprezentul 
reporter au aranjat lucrurile între ei. Dar cred că eşti sătul 
de cazul nostru. Mai bine mâncăm întâi ouăle şi şunca. 

Am luat gazeta din mâna lui şi am citit scurta informaţie 
care era intitulată „O crimă misterioasă în cartierul Upper 
Norwood”. 

„Noaptea trecută, pe la orele douăsprezece”, spunea 
ziarul Standard, „domnul Bartholomew Sholto din 
Pondicherry Lodge, Upper Norwood, a fost găsit mort în 
camera sa, în împrejurări care ţin de un act mârşav. Din 
câte am putut afla, victima nu prezintă vreo urmă de 
violenţă, dar o valoroasă colecţie de pietre preţioase din 
India, pe care defunctul gentleman o moştenise de la tatăl 
său, a fost furată. Descoperirea se datorează domnului 
Sherlock Holmes şi doctorului Watson, care s-au dus la 
locuinţa victimei însoţiţi de domnul Thaddeus Sholto, fratele 
defunctului. Printr-un noroc neobişnuit, domnul Athelney 
Jones, bine cunoscutul detectiv de la Scotland Yard, se 
găsea întâmplător la comisariatul de poliţie Norwood şi, în 


mai puţin de jumătate de oră după primul semnal de 
alarmă, s-a aflat la faţa locului. Experienţa şi talentul său au 
fost canalizate de îndată spre descoperirea asasinilor. El a 
avut imediat satisfacția să-i aresteze pe Thaddeus Sholto, 
împreună cu menajera, doamna Bernstone, cu un servitor 
indian pe nume Lai Rao şi cu un portar sau paznic, 
McMurdo. Este absolut sigur că hoţul sau hoţii erau 
familiarizați cu casa, deoarece binecunoscutele însuşiri 
tehnice şi spiritul de observaţie ale domnului Jones i-au 
permis acestuia să dovedească în mod cert că ticăloşii n-au 
putut să intre pe uşă sau pe fereastră, ci trebuie să fi 
pătruns prin acoperişul clădirii şi, de acolo, printr-o trapă, 
într-o cameră comună cu aceea în care a fost găsit 
cadavrul. Acest fapt, care a fost stabilit în mod foarte 
precis, dovedeşte că nu era vorba de o spargere 
întâmplătoare. Acțiunea promptă şi energică a 
reprezentanţilor legii arată că, în asemenea împrejurări, 
este preferabil ca ancheta să fie condusă de un singur om, 
cu un spirit viguros şi abil. Nu putem să nu ne ducem cu 
gândul la faptul că aceasta constituie un argument în 
favoarea celor ce ar dori să vadă o descentralizare a 
corpului nostru de detectivi, pentru ca aceştia să vină într- 
un contact mai direct şi mai eficient cu cazurile pe care au 
datoria să le investigheze.” 

— Nu e magnific? spuse Holmes zâmbind pe deasupra 
ceştii cu cafea. Ce părere ai despre asta? 

— Cred că am avut mare noroc că n-am fost arestaţi şi 
noi pentru crimă. 

— Asta e şi părerea mea. Dacă se întâmplă să mai aibă 
încă o criză de energie ca asta, libertatea noastră e în 
pericol. 

În acest moment, a zbârnâit soneria de la intrare şi am 
putut să aud cum doamna Hudson, proprietăreasa noastră, 
ridică vocea şi se tânguie plină de indignare şi de nelinişte. 

— Dumnezeule, Holmes, am spus cu jumătate glas, mi 
se pare că sunt într-adevăr pe urmele noastre. 

— Nu, n-am ajuns chiar până acolo. Este poliţia mea 
neoficială - băieţii din Baker Street. 


Într-adevăr, se auzi un tropăit înăbuşit de picioare goale 
pe scări, o larmă de ţipete ascuţite şi, deodată, o duzină de 
golani murdari şi zdrenţăroşi năvăli în odaie. In ciuda 
acestui asalt năvalnic, exista o oarecare disciplină în 
rândurile lor, căci imediat s-au aliniat în faţa noastră, în 
aşteptarea ordinelor. Unul dintre ei, mai înalt şi mai în 
vârstă decât ceilalţi, ieşi din front cu un aer de vădită 
superioritate, care părea foarte caraghios într-o asemenea 
adunătură de sperietori de ciori. 

— Am primit mesajul dumneavoastră, domnule, spuse el, 
şi vi i-am adus pe toţi. Trei şilingi şi şase penny transportul. 

— Ţine banii, spuse Holmes scoțând câteva monede. Pe 
viitor, Wiggins, ei să-ţi raporteze dumitale, iar dumneata 
mie. Nu sunt de acord să mi se invadeze casa în halul ăsta. 
Totuşi, îmi pare bine că puteţi să auziţi cu toţii instrucţiunile 
mele. Trebuie să dau de urma unei şalupe care se numeşte 
Aurora şi care aparţine unui oarecare Mordecai Smith; e 
neagră, cu două dungi roşii şi are coşul negru, cu o dungă 
albă. Acum trebuie să se afle pe undeva pe fluviu. Vreau ca 
un băiat să stea de veghe la debarcaderul lui Mordecai 
Smith, vizavi de Millbank, şi să-mi dea de ştire dacă vasul 
se întoarce. Trebuie să vă împărţiţi în două echipe şi fiecare 
să ţină sub supraveghere unul din ţărmuri. Când aveţi vreo 
veste, mă anunţaţi imediat. E clar? 

— Da, domnule comandant, spuse Wiggins. 

— Veţi primi acelaşi salariu, iar băiatul care va descoperi 
şalupa va căpăta o guinee în plus. Poftim salariul pe o zi în 
avans. Şi acum, la treabă! 

Fiecare primi câte un şiling şi-o zbughi pe scări; o clipă 
mai târziu, i-am văzut ţâşnind în stradă. 

— Dacă şalupa e pe apă, o vor găsi, spuse Holmes 
ridicându-ne de la masă şi aprinzându-şi pipa. Ei pot să 
meargă oriunde, să vadă totul, să tragă cu urechea 
pretutindeni. Sper să-i dea de urmă încă înainte de căderea 
nopţii. Între timp, noi nu putem face nimic altceva decât să 
aşteptăm rezultatul. Nu putem să înnodăm la loc firul tăiat 
până ce nu dăm fie de Aurora, fie de domnul Mordecai 
Smith. 


— Toby o să se bucure astă-seară de ce-a rămas de la 
masă. Te duci să te culci, Holmes? 

— Nu, nu sunt obosit. Am o constituţie ciudată. Nu-mi 
aduc aminte ca munca să mă fi obosit vreodată. În schimb, 
trândăvia mă doboară complet. Am să trag o pipă şi am să 
meditez la această stranie aventură în care ne-a vârât 
drăgălaşa mea clientă. Dacă cineva a avut vreodată o 
misiune uşoară, apoi aceasta e a noastră. Oamenii cu un 
picior de lemn nu sunt prea comuni, dar cred că celălalt 
trebuie să fie absolut unic în genul lui. 

— lar celălalt! 

— Oricum, te asigur că n-am de gând să te pun pe 
jăratic. De altfel, trebuie să-ţi fi făcut singur o părere. Să 
recapitulăm datele: urme de paşi mici, degete care n-au 
cunoscut niciodată strânsoarea ghetelor, picioare goale, o 
măciucă de lemn cu vârful de piatră, mare agilitate, săgeți 
otrăvite. La ce te duc toate acestea? 

— Un sălbatic! am exclamat. Probabil, unul dintre 
indienii aceia care fuseseră prietenii lui Jonathan Small. 

— Greu de presupus, spuse el, şi eu înclinam să cred 
asta când am văzut pentru prima oară urmele unor arme 
bizare; dar caracterul deosebit al urmelor de paşi m-a 
determinat să-mi reconsider punctul de vedere. Unii dintre 
locuitorii peninsulei indiene sunt scunzi, dar nici unul n-ar fi 
putut lăsa astfel de urme. Hindusul are picioare lungi şi 
subţiri. Mahomedanul, care umblă în sandale, are degetul 
gros clar despărţit de celelalte, din cauza curelei care trece 
de obicei printre ele. Săgeţile acelea micuţe puteau fi 
lansate într-un singur fel. Cu o ţeavă subţire. Ei, de unde 
este sălbaticul nostru? 

— Din America de Sud, m-am hazardat. 

Întinse mâna şi scoase din raft o carte voluminoasă. 

— Acesta este primul volum dintr-un dicţionar geografic 
în curs de publicare. Se poate spune că reprezintă ultima 
autoritate în materie. Ce aflăm de aici? „Insulele Andaman, 
aflate la cinci sute şaptezeci de kilometri nord de Sumatra, 
în golful Bengal.” Hm, hm! Ce mai e aici? Să vedem: „climă 
umedă, stânci de mărgean, rechini, Port Blair, penitenciar, 


insula Rutland, plantaţii de bumbac"... Aha, aici e! 
„Băştinaşii din insulele Andaman pot revendica dreptul de a 
fi socotiți rasa celor mai mici oameni de pe glob, deşi unii 
antropologi îi preferă pe bushman-ii din Africa, pe digger-ii 
din America şi pe locuitorii din Ţara de Foc. Înălţimea lor 
medie nu depăşeşte un metru şi treizeci de centimetri, dar 
numeroşi adulţi normal dezvoltați sunt mult mai mici de 
atât. În ceea ce priveşte caracterul lor, sunt nişte oameni 
dificili, violenţi, morocănoşi. Dar, odată ce le-ai câştigat 
prietenia, pot deveni foarte devotați.” Ţine minte bine asta, 
Watson. Şi acum, ascultă mai departe: „Natura n-a fost 
prea generoasă cu ei: sunt hidoşi, având capul neobişnuit 
de mare şi de diform, ochi mici, fioroşi, trăsături pocite. 
Picioarele şi mâinile lor sunt extrem de mici. În general, 
sunt atât de sălbatici şi de fioroşi, încât toate eforturile 
autorităţilor britanice de a le câştiga în vreun fel încrederea 
au dat greş în toate privinţele. Ei au constituit întotdeauna 
spaima echipajelor naufragiate, deoarece sparg capetele 
supravieţuitorilor cu bâtele lor cu măciulii de piatră sau îi 
ucid cu săgețile lor otrăvite. Aceste masacre se încheie, în 
mod invariabil, printr-un ospăț canibal.” Simpatici şi drăguţi 
oameni, ce zici, Watson? Dacă individul nostru ar fi fost 
lăsat să acţioneze după bunul lui plac, crima ar fi putut 
căpăta un aspect şi mai monstruos. Bănuiesc că acum şi 
Jonathan Small regretă că s-a folosit de el. 

— Dar cum a ajuns să se înhăiteze cu un astfel de 
individ? 

— Ei vezi, asta n-aş putea să-ţi spun. Dar de când am 
reuşit să stabilim că Small venea din Andaman, nu mai era 
atât de miraculos faptul că acest băştinaş îl însoțea. Fără 
îndoială, vom afla totul la timp. Ascultă-mă pe mine, 
Watson: arăţi groaznic, întinde-te pe canapea şi să vedem 
dacă reuşesc să te adorm. 

Işi luă vioara, şi abia am apucat să mă întind că a şi 
început să cânte în surdină o arie melodioasă, melancolică, 
desigur o compoziţie proprie, fiindcă avea un remarcabil 
dar al improvizaţiei. Imi aduc aminte ca prin vis de braţele 
lui subţiri, de chipul lui concentrat şi de acel du-te-vino al 


arcuşului. Apoi am avut senzaţia că mă îndepărtez plutind 
liniştit pe o mare blândă a sunetelor, până ce m-am trezit în 
ţara visurilor, unde Mary Morstan, cu chipul ei fermecător, 
îşi aţintea privirea asupra mea. 


IX. 
LANŢUL SE RUPE 


Când m-am trezit, înviorat şi cu forţe proaspete, era 
după-amiază târziu, aproape se înserase. Sherlock Holmes 
se afla exact în acelaşi loc în care-l lăsasem, numai că 
pusese vioara la o parte şi se cufundase în lectura unei 
cărţi. Când am început să mă mişc, s-a uitat la mine şi am 
observat că avea chipul întunecat şi tulburat. 

— Ai dormit zdravăn, spuse el. M-am temut să nu te 
trezească trăncăneala noastră. 

— N-am auzit nimic, am răspuns. Deci ai primit veşti? 

— Din nefericire, nu. Mărturisesc că sunt uluit şi 
decepţionat. Mă aşteptam să aflu ceva precis până acum. 
Wiggins a fost adineauri aici şi mi-a dat raportul. Mi-a spus 
că n-a găsit nici o urmă a şalupei. Faptul mă irită, căci 
fiecare oră contează. 

— Pot să te ajut cu ceva? Acum sunt complet refăcut şi 
în stare să mai pierd o noapte. 

— Nu, nu putem face nimic. Doar să aşteptăm. Dacă 
plecăm, s-ar putea ca mesajul să vină în lipsa noastră şi 
astfel să pierdem vremea. Dumneata fă ce vrei, eu trebuie 
să rămân de veghe. 

— Atunci dau o fugă până în Camberwell, la doamna 
Cecil Forrester. M-a rugat ieri să revin. 

— La doamna Cecil Forrester? întrebă Holmes cu un 
accent ironic în privire. 

— Ei da, şi la domnişoara Morstan desigur. Erau foarte 
nerăbdătoare să afle ce s-a mai întâmplat. 

— In locul dumitale, nu le-aş spune prea multe, replică 
Holmes. Nu poţi avea niciodată încredere deplină în femei - 
nici chiar în cele mai bune. 

N-am vrut să mai comentez această părere oribilă. 

— Mă întorc peste o oră sau două. 


— În regulă! Noroc! Dar dacă tot treci fluviul, ar fi bine 
să-l duci şi pe Toby acasă, fiindcă nu cred să mai avem 
nevoie de el. 

Am luat javra cu mine şi am depus-o, împreună cu o 
monedă de aur, la bătrânul naturalist din Pinchin Lane. În 
Camberwell am găsit-o pe domnişoara Morstan cam 
obosită, după aventurile din noaptea trecută, dar foarte 
dispusă să afle ultimele noutăţi. Doamna Forrester era, de 
asemenea, nerăbdătoare. Le-am povestit tot ce făcusem, 
trecând sub tăcere amănuntele cele mai îngrozitoare ale 
tragediei. Astfel, când le-am vorbit despre asasinarea 
domnului Sholto, n-am spus nimic despre felul în care 
fusese ucis şi despre metodele folosite. Dar, cu toate 
omisiunile mele, rămâneau încă destule date în stare să le 
uimească şi să le înspăimânte. 

— Un adevărat roman! strigă doamna Forrester. O lady 
nedreptăţită, o comoară de jumătate milion, un canibal 
feroce, un bandit cu un picior de lemn. Aceste personaje au 
luat locul balaurului obişnuit şi al contelui viclean. 

— Şi doi cavaleri rătăcitori în slujba dreptăţii, adăugă 
domnişoara Morstan, aruncându-mi o privire binevoitoare. 

— Mă întreb dacă dumneata, Mary, îţi dai seama că 
averea dumitale depinde de rezultatul acestor cercetări. 
Văd că nu eşti prea entuziasmată. Gândeşte-te numai ce 
trebuie să însemne să fii atât de bogată şi să ai lumea la 
picioarele tale. 

M-am bucurat când am văzut că nu era prea încântată 
de această perspectivă. Dimpotrivă, îşi lăsă mândră capul 
pe spate, ca şi cum problema o interesa prea puţin. 

— Ceea ce mă nelinişteşte este soarta domnului 
Thaddeus Sholto, spuse ea. Nimic altceva n-are importanţă. 
Găsesc că s-a purtat tot timpul foarte frumos şi cinstit. Este 
de datoria noastră să-l scăpăm de această acuzaţie 
înspăimântătoare şi neîntemeiată. 

Se înserase când am părăsit Camberwell-ul şi se 
înnoptase de-a binelea când am ajuns acasă. Cartea şi pipa 
prietenului meu se aflau lângă scaunul lui, dar el dispăruse. 


M-am uitat peste tot, să văd dacă nu mi-a lăsat vreun bilet, 
dar n-am găsit nimic, 

— Presupun că domnul Sherlock Holmes a ieşit în oraş? 
am întrebat-o pe doamna Hudson când a venit să coboare 
storurile. 

— Nu, domnule. S-a dus în odaia lui, domnule. Ştiţi, 
domnule, îmi spuse ea coborând vocea într-o şoaptă 
impresionantă, mă cam îngrijorează starea în care se află. 

— De ce, doamnă Hudson? 

— Ei bine, îmi pare cam ciudat, domnule. După ce aţi 
plecat dumneavoastră, s-a tot învârtit de colo până colo, 
când în dreapta, când în stânga, când înainte, când înapoi, 
până ce m-a apucat durerea de cap din cauza zgomotului 
de paşi. Apoi, l-am auzit vorbind singur şi mormăind, iar de 
câte ori suna soneria venea în capul scărilor şi întreba: 
„Cine e, doamnă Hudson?” Acum s-a încuiat în camera lui, 
dar tot îl mai aud cum se foieşte. Sper să nu se 
îmbolnăvească, domnule. Am îndrăznit să-i pomenesc 
despre un calmant şi s-a uitat la mine cu nişte ochi, 
domnule, că n-am mai ştiut pe unde să ies din cameră. 

— Nu cred că aveţi pricină de îngrijorare, doamnă 
Hudson, i-am răspuns. L-am mai văzut în astfel de stări. Are 
în gând ceva care-l frământă şi nu-i dă pace. 

Am încercat să par vesel faţă de binevoitoarea noastră 
proprietăreasă, dar m-am simţit eu însumi neliniştit când, în 
tot timpul nopţii, am auzit acel zgomot enervant de paşi; 
îmi dădeam seama că spiritul lui dinamic se revolta 
împotriva faptului că era nevoit să aştepte, în inactivitate. 

La micul dejun arăta palid şi istovit, având pe amândoi 
obrajii câte o pată roşie. 

— Te chinuieşti singur, bătrâne, i-am spus. Te-am auzit 
cum te-ai frământat toată noaptea. 

— N-am putut să dorm, răspunse el. Problema asta 
infernală mă consumă. Să te împiedici de un obstacol atât 
de meschin, după ce le-ai depăşit pe cele mai importante, e 
prea de tot. Ştiu cine sunt oamenii, ştiu şalupa, ştiu totul; şi 
totuşi, nu primesc nici o veste. Am pus în mişcare toate 
mijloacele, am folosit toate căile pe care le aveam la 


dispoziţie. Tot fluviul a fost răscolit pe ambele ţărmuri, şi 
nimic, nici o veste. Nici doamna Smith n-a auzit nimic 
despre soţul ei. Curând am să ajung la concluzia că au 
scufundat vasul, dar acestei ipoteze i se opun multe 
elemente. 

— Sau poate că doamna Smith ne-a îndrumat pe o pistă 
falsă. 

— Nu, cred că această bănuială poate fi exclusă. Am 
făcut investigaţii şi am aflat că există o şalupă care 
corespunde descrierii ei. 

— Să fi pornit pe fluviu, în sus? 

— Am avut în vedere şi această posibilitate şi există o 
echipă de cercetaşi care va străbate fluviul până la 
Richmond. Dacă azi nu primesc nici o ştire, mâine plec eu 
însumi, mai mult în căutarea oamenilor decât a vasului. Dar 
desigur că o să aflăm ceva. 

Totuşi, n-am aflat nimic. Nu ne-a parvenit nici un cuvânt, 
nici de la Wiggins, nici de la ceilalţi cercetători. In 
majoritatea ziarelor apăruseră reportaje despre tragedia de 
la Norwood. Toate păreau mai degrabă defavorabile 
nefericitului Thaddeus Sholto. Dar în nici unul dintre ele nu 
se putea găsi vreun amănunt nou, în afară de faptul că o 
anchetă avea să înceapă în ziua următoare. Seara m-am 
dus în Camberwell, ca să le informez pe doamne asupra 
eforturilor noastre nereuşite şi, la înapoiere, l-am găsit pe 
Holmes abătut şi oarecum morocănos. Abia îmi răspundea 
la întrebări şi toată seara şi-a făcut de lucru cu o analiză 
chimică complicată, care implica retorte încălzite şi distilări 
de vapori, iar la un moment dat totul s-a încheiat cu un 
miros care m-a scos pur şi simplu afară din apartament. 
Până la primele ore ale dimineţii am auzit clinchetul 
eprubetelor, care mă anunţa că nu încetase încă 
experienţele sale rău mirositoare. 

În zori m-am trezit cu o tresărire bruscă şi am constatat 
cu uimire că se afla lângă patul meu, îmbrăcat într-o 
uniformă grosolană de marinar, cu un bluzon impermeabil 
şi cu un fular roşu, gros, în jurul gâtului. 


— O pornesc pe fluviu în jos, Watson spuse el. Mi-am tot 
frământat creierii şi n-am găsit decât o singură cale. Orice 
s-ar întâmpla, merită să fie încercată. 

— Deci pot să merg şi eu cu dumneata? 

— Nu, dumneata poţi fi mult mai util dacă rămâi aici, ca 
să mă reprezinţi. Nu prea am chef să plec, fiindcă în cursul 
zilei de azi trebuie să sosească negreşit un mesaj, deşi 
Wiggins era sceptic în această privinţă noaptea trecută. Te 
rog să deschizi toate depeşele şi telegramele, şi în caz că 
apare ceva nou, să acţionezi cum vei crede de cuviinţă. Pot 
să mă bizui pe dumneata? 

— În mod sigur. 

— Mă tem că n-ai să poţi să-mi telegrafiezi, dat fiind că 
deocamdată nici eu nu ştiu unde am să fiu. Dar, dacă am 
noroc, n-o să lipsesc mult timp. În orice caz, la întoarcere 
am să ştiu unele lucruri. Până la ora micului dejun n-am 
avut nici o veste de la el. Dar, deschizând ziarul Standard, 
am găsit un element nou în legătură cu crima. „Cu privire la 
tragedia din Upper Norwood”, scria autorul, „avem motive 
să credem că acest caz promite să devină mult mai 
complex şi mai misterios decât s-a presupus la început. 
Fapte recent dovedite ne arată că este imposibil ca domnul 
Thaddeus Sholto să fi fost implicat în vreun fel în această 
crimă. El şi menajera, doamna Bernstone, au fost eliberaţi 
ieri seară. Între timp, se pare că poliţia a intrat în posesia 
unor indicii asupra adevăraţilor vinovaţi, graţie anchetei 
conduse de domnul Athelney Jones, de la Scotland Yard, cu 
energia şi tenacitatea sa binecunoscute. Se aşteaptă, dintr- 
un moment într-altul, să se opereze noi arestări.” 

— Bine că s-a-ntâmplat aşa, am reflectat. Oricum, 
prietenul Sholto este liber. Mă întreb care o fi noua pistă, 
deşi pare o formulă stereotipă folosită ori de câte ori poliţia 
o face de oaie. 

Am azvârlit ziarul pe masă, dar în clipa aceea privirea 
mi-a căzut pe un anunţ de la rubrica „Dispariţii”. Era 
formulat astfel: 

„DISPARUŢI. Mordecai Smith, barcagiu, şi fiul său Jim au 
părăsit debarcaderul Smith marţi dimineaţă, pe la orele trei, 


cu şalupa Aurora, de culoare neagră, cu două dungi roşii, 
având coşul negru, cu o dungă albă. Persoana care va 
putea da orice informaţii asupra locului unde se află 
numitul Mordecai Smith şi şalupa Aurora va primi suma de 
cinci lire. A se adresa doamnei Smith, la debarcaderul 
Smith, sau la numărul 221 B, Baker Street.” Era clar mâna 
lui Holmes. Adresa din Baker Street constituia o dovadă 
suficientă. M-a frapat această idee, pe care am găsit-o 
ingenioasă, dat fiind faptul că anunţul putea fi citit de către 
fugari fără să vadă în el mai mult decât îngrijorarea firească 
a unei soţii pentru soarta soţului ei dispărut. 

A fost o zi lungă. Ori de câte ori se auzea o ciocănitură în 
uşă sau un zgomot de paşi pe stradă, îmi închipuiam că 
trebuie să fie Holmes care se reîntorcea acasă, sau un 
răspuns la anunţul său. Am încercat să citesc ceva, dar 
gândurile mele o luau razna spre aventura noastră bizară şi 
spre cei doi bandiți, atât de diferiţi unul de celălalt, pe care- 
i urmăream. Putea oare, mă întrebam, să existe o fisură 
atât de mare în raţionamentul prietenului meu? Să fi fost 
victima unei iluzii imense? Nu cumva mintea sa ageră şi 
speculativă clădise această teorie hazardată pornind de la 
nişte premise false? După câte ştiam, nu se înşelase 
niciodată; şi totuşi, uneori până şi celui mai strălucit 
logician i se întâmplă să încerce o decepţie. Mă gândeam 
că se putea să fi căzut victimă unei erori, datorită logicii 
sale de un rafinament extrem, înclinaţiei sale care-l făcea 
să prefere o explicaţie mai adâncă, mai dificilă şi mai 
ciudată, uneia mai simple pe care o avea la îndemână. Dar 
pe de altă parte, văzusem eu însumi faptele şi ascultasem 
motivele pe care se întemeiau deducţiile sale. Când 
priveam înapoi la lunga înlănţuire de împrejurări ciudate, 
unele dintre ele banale în sine, dar toate tinzând în aceeaşi 
direcţie, nu puteam să nu recunosc că dacă explicaţiile lui 
Holmes puteau să fie incorecte, adevărata teorie trebuia să 
fie, la rândul ei, outree!? şi uluitoare. 

La orele trei după-amiază, soneria zbârnâi zgomotos, o 
voce autoritară răsună în hol şi, spre uimirea mea, nimeni 

altul decât domnul Athelney Jones îşi făcu apariţia. Dar, de 
data aceasta, era foarte diferit de arogantul şi violentul 
profesor de bun simţ care luase în primire, atât de sigur de 
sine, cazul din Upper Norwood. Avea o privire abătută şi o 
atitudine umilă, care cerea iertare. 

— Bună ziua, domnule, bună ziua, spuse el. După câte 
văd, domnul Sherlock Holmes a plecat? 

— Da, şi nu ştiu când se înapoiază. Dar poate că vreţi să- 
| aşteptaţi. Ocupaţi acest scaun şi luaţi o ţigară. 

— Mulţumesc, nu vă refuz, spuse el ştergându-şi faţa cu 
o batistă mare, roşie. 

— Doriţi un whisky cu sifon? 

— Mulţumesc, dar numai o jumătate de pahar. E tare 
cald pentru anotimpul ăsta, şi am avut mult de furcă. Ştiţi 
care este părerea mea despre cazul Norwood? 

— Îmi amintesc că v-aţi exprimat una. 

— Ei bine, am fost silit să revin asupra ei. Îl aveam în 
plasă pe domnul Sholto când, ţuşti, s-a strecurat printr-o 
găurică. A invocat un alibi care nu putea fi contestat. Din 
clipa în care a părăsit camera fratelui său, s-a aflat tot 
timpul sub privirile cuiva. Aşa încât nu putea fi el cel care s- 
a căţărat pe acoperiş şi s-a strecurat prin trapă. E o poveste 
foarte  tenebroasă, care-mi pune în joc reputaţia 
profesională. Aş primi bucuros un mic sprijin. 

— Toţi avem uneori nevoie de sprijin, i-am spus. 

— Prietenul dumneavoastră, domnul Sherlock Holmes, 
este un om minunat, domnule, spuse el pe un ton răguşit şi 
confidenţial. E un om care nu poate fi înfrânt. L-am văzut pe 
acest tânăr avântându-se în numeroase cazuri şi nu-mi 
amintesc de vreunul în care să nu fi izbutit să aducă 
lumină. Foloseşte metode neobişnuite şi poate că, uneori, 
se pripeşte în emiterea unor teorii; dar, luat în ansamblu, 
cred că ar fi putut deveni un ofiţer de poliţie cu perspective 
- şi nu mă tem să afirm asta cu voce tare. Azi-dimineaţă am 
primit de la el o telegramă din care am înţeles că a 
descoperit unele indicii privind misterul Sholto. lată mesajul 
lui. 


Scoase telegrama din buzunar şi mi-o întinse. Fusese 
expediată la amiază, din Poplar. „DUCETI-VA IMEDIAT ÎN 
BAKER STREET”, spunea el. „DACA NU M-AM ÎNTORS ÎNCĂ, 
AŞTEPTAŢI-MĂ. SUNT PE URMELE BANDEI SHOLTO. PUTEŢI 
VENI CU NOI ASTĂ-SEARĂ, DACĂ VREŢI SĂ FIŢI MARTOR LA 
DEZNODĂMÂNT.” 

— Straşnic. E clar că se află din nou pe drumul cel bun. 

— A, deci şi el se înşelase, exclamă Jones cu o satisfacţie 
vădită. Chiar şi cei mai buni dintre noi o scrântesc uneori. 
Fireşte, s-ar putea ca totul să nu fie decât o alarmă falsă; 
dar, în calitate de slujitor al legii, este de datoria mea să nu 
scap nici un prilej. Parcă e cineva la uşă. Poate că e el. Se 
auzeau nişte paşi greoi pe scară; cineva gâfâia şi horcăia, 
abia trăgându-şi sufletul. Se opri o dată sau de două ori, 
urcatul scărilor cerându-i parcă un efort prea mare dar, în 
cele din urmă, ajunse la uşa noastră şi intră. Infăţişarea lui 
se potrivea perfect cu zgomotele pe care le auzisem. Era un 
bărbat în vârstă, îmbrăcat ca un marinar şi purtând o 
jachetă veche, cu nasturi până la gât. Avea spatele 
încovoiat, genunchii îi tremurau şi respira greu, ca un 
astmatic. Se sprijinea într-un baston gros de stejar şi ridica 
din umeri, forțându-se să tragă aer în piept. Un fular colorat 
îi acoperea bărbia şi din faţă nu i se vedeau decât o 
pereche de ochi negri cu sprâncene albe, stufoase, şi nişte 
favoriţi lungi, cărunţi. Aspectul lui îmi sugera un ofiţer de 
marină respectabil, împovărat de ani şi de sărăcie. 

— Ce doreşti, prietene? l-am întrebat. 

Privi în jurul lui, cu încetineala metodică a oamenilor 
bătrâni. 

— Domnul Sherlock Holmes este acasă? spuse el. 

— Nu, dar eu îi ţin locul. Poţi să-mi transmiţi mie orice 
mesaj pentru el. 

— Voiam să-i vorbesc personal. 

— Dar îţi repet, eu îl reprezint. E ceva în legătură cu 
şalupa lui Mordecai Smith? 

— Da. Ştiu unde se află. De asemenea, ştiu unde se 
găsesc oamenii pe care-i caută. Şi mai ştiu şi unde e 
comoara. Ştiu tot. 


— Atunci, spune-mi şi eu am să-i transmit. 

— Voiam să-i vorbesc personal, repetă el încăpățânat şi 
pus pe harţă, ca un om foarte bătrân. 

— Mă rog, atunci trebuie să-l aştepţi. 

— Nu, nu; nu-mi pierd eu o zi întreagă de dragul 
nimănui. Dacă domnul Holmes nu este aici, atunci domnul 
Holmes n-are decât să-şi bată singur capul să descopere 
tot. Nu-mi plac mutrele voastre, aşa că n-am să spun nici 
un cuvânt. 

Işi târî picioarele spre uşă, dar Athelney Jones îi tăie 
drumul. 

— O clipă, amice, spuse el. Deţii informaţii importante şi 
nu poţi să pleci. Fie că îţi place, fie că nu, o să te reținem 
până ce se întoarce prietenul nostru. 

Bătrânul încercă să înainteze spre uşă, dar cum Athelney 
se proţăpi în faţa ei cu spatele său lat, îşi dădu seama că 
orice rezistenţă era fără rost. 

— Frumos tratament, n-am ce zice! strigă el bătând cu 
bastonul în duşumea. Am venit aici să stau de vorbă cu un 
domn şi voi doi, pe care nu v-am văzut niciodată în viaţa 
mea, mă sechestraţi şi mă trataţi în asemenea hal! 

— Nu vrem să-ţi facem nici un rău, am intervenit eu. Te 
vom răsplăti pentru timpul pe care-l pierzi. la loc aici, pe 
canapea, şi n-o să aştepţi prea mult. 

Se apropie destul de morocănos şi se aşeză, ţinându-şi 
capul între mâini. Jones şi cu mine ne-am reluat ţigările şi 
conversaţia. Dar, deodată, vocea lui Holmes ne întrerupse. 

— Cred că ar fi cazul să-mi oferiţi şi mie o ţigară, spuse 
el. 

Amândoi am înlemnit. Holmes se afla lângă noi şi avea 
un aer uşor amuzat. 

— Holmes! am exclamat. Dumneata aici! Dar unde e 
bătrânul? 

— lată-l, spuse el, arătând o grămadă de păr alb. Aici e - 
perucă, favoriţi, sprâncene. Ştiam că travestiul meu este 
destul de bun, dar nu mă aşteptam să treacă acest 
examen. 


— Mare hoţoman mai eşti! strigă Jones foarte încântat. 
Ai fi putut să ajungi actor, şi încă unul mare. Ai imitat 
perfect tusea pe care o poţi auzi într-un azil, iar picioarele 
slabe, tremurătoare, pe care le-ai prezentat în faţa noastră 
merită zece lire pe săptămână. Totuşi, parcă am recunoscut 
sclipirea ochilor dumitale. După cum vezi, nu mai poţi să ne 
păcăleşti atât de uşor. 

— Am lucrat toată ziua sub această înfăţişare, spuse el 
aprinzându-şi ţigara. Ştiţi, a început să mă cunoască prea 
multă lume din mediul acesta rău famat, mai cu seamă de 
când prietenul nostru, aici de faţă, s-a apucat să publice 
unele din cazurile mele. De aceea, pentru a putea lua parte 
la urmărire, sunt nevoit să folosesc această deghizare 
simplă. Aţi primit telegrama mea? 

— Da, ea m-a adus aici. 

— Cum merg cercetările dumneavoastră? 

— Am ajuns în impas. A trebuit să eliberez pe doi dintre 
prizonieri şi n-am nici o dovadă împotriva celorlalţi doi. 

— Nu face nimic. O să vă dăm noi alţi doi în locul lor. Dar 
trebuie să acceptaţi ideea de a vă supune ordinelor mele. 
Vă veţi bucura în continuare de încrederea autorităţilor, dar 
trebuie să acţionaţi în direcţiile indicate de mine. De acord? 

— Întru totul, dacă mă ajutaţi să-i găsesc pe asasini. 

— Bine, atunci, mai întâi de toate, am nevoie ca o 
vedetă rapidă a poliţiei - o şalupă - să fie astă-seară la 
orele şapte în dreptul scărilor de la Westminster. 

— Asta e o treabă uşoară. Intotdeauna staţionează câte 
una pe acolo; dar ca să fiu sigur, am să dau o fugă peste 
drum, să telefonez. i 

— Pe urmă, am nevoie de doi oameni solizi. In caz că vor 
opune rezistență. 

— Veţi avea doi sau trei în şalupă. Altceva? 

— Când îi vom avea pe cei doi în mâinile noastre, vom 
avea şi comoara. Cred că prietenului meu îi va face o 
plăcere deosebită să îi prezinte cufărul tinerei domnişoare 
căreia îi aparţine, de drept, jumătate din comoară. Să-i dăm 
ei prilejul de a o deschide cea dintâi. Ei, ce zici, Watson? 

— Va fi o mare satisfacţie pentru mine. 


— Un procedeu cam neobişnuit, spuse Jones clătinând 
din cap. Dar, cum toată povestea este neobişnuită, cred că 
putem să închidem ochii. Comoara trebuie predată apoi 
autorităţilor, până la încheierea anchetei oficiale. _ 

— Fără discuţie. Problema e uşor de rezolvat. Incă ceva. 
Mi-ar face o mare plăcere să obţin câteva detalii despre 
această crimă chiar din gura lui Jonathan Small. Ştiţi că-mi 
place să analizez, până în cele mai mici amănunte, datele 
cazurilor mele. Aveţi vreo obiecţie dacă-i iau un interviu 
neoficial, fie aici, în apartamentul meu, fie într-altă parte, 
sub o pază eficace? 

— Ce mai, dumneavoastră sunteţi stăpânul situaţiei. N- 
am încă nici o dovadă despre existenţa acestui Jonathan 
Small. Dar dacă dumneavoastră îl veţi prinde, nu văd cum 
v-aş putea refuza un interviu cu el. 

— Deci, ne-am înţeles? 

— Perfect. Mai e ceva? 

— Da, vă rog în mod stăruitor să luaţi cina cu noi. Masa 
va fi gata peste o jumătate de oră. Avem stridii, o pereche 
de cocoşi sălbatici şi o serie de vinuri selecţionate. Watson, 
nu mi-ai apreciat încă talentele culinare. 


X. 
SFÂRŞITUL SĂLBATICULUI 


Cina a fost foarte plăcută. Holmes ştia să fie antrenant 
când voia, şi în seara aceea a vrut. Îmi făcea impresia că se 
afla într-o stare de exaltare nervoasă. Nu îl văzusem 
niciodată atât de sclipitor. Vorbea curgător, abordând cu 
repeziciune unul după altul tot felul de subiecte - 
miracolele din Evul Mediu, olăritul medieval, viorile 
Stradivarius, budismul din Ceylon şi navele de război ale 
viitorului - tratându-le cu atâta pricepere încât lăsa 
impresia că le studiase temeinic. Excelenta sa dispoziţie era 
o reacţie la criza de neagră deznădejde din zilele trecute. 
Athelney Jones se dovedi un om sociabil în orele sale de 
destindere, şi în timpul cinei se purtă ca un adevărat bon 
vivant”. În ce mă priveşte, eram încântat la gândul că ne 
apropiam de sfârşitul misiunii noastre şi mă molipsisem, 
într-o oarecare măsură, de veselia lui Holmes. In tot timpul 
mesei, nici unul dintre noi n-a făcut vreo aluzie la tragedia 
care ne adunase laolaltă. 

După terminarea mesei, Holmes se uită la ceas şi umplu 
trei pahare cu porto. 

— Să închinăm un pahar, spuse el, pentru succesul marii 
noastre expediţii. Şi acum, e timpul s-o pornim la drum. Ai 
un pistol, Watson? 

— Am în sertar revolverul meu vechi din armată. 

— Ai face bine să-l iei cu dumneata. Trebuie să fii 
pregătit. Văd că a venit trăsura. Am comandat-o pentru ora 
şase şi jumătate. 

Trecuse puţin de ora şapte când am ajuns la 
debarcaderul Westminster şi am găsit şalupa care ne 
aştepta. Holmes o cercetă cu un ochi critic. 

— Există vreun indiciu că şalupa aparţine poliţiei? 

— Da, lumina aceea verde din margine. 

— Să dispară. 

Dispoziţia fu executată. Ne-am urcat pe punte şi 
odgoanele au fost desprinse. Jones, Holmes şi cu mine ne 
aflam la pupa. Un om era la timonă, unul avea în grija sa 
motoarele, iar doi inspectori de poliţie vânjoşi se găseau la 
proră. 

— Încotro? întrebă Jones. 

— Spre Turn. Spuneţi-i să oprească în faţa şantierelor 
Jacobson. 

Ambarcaţiunea noastră era, neîndoios, foarte rapidă. 
Depăşisem lungul şir de şlepuri de parcă acestea ar fi stat 
pe loc. Holmes zâmbi satisfăcut când trecurăm pe lângă o 
şalupă şi o pierdurăm pe drum. 

— Ar trebui să putem depăşi orice pe acest fluviu, spuse 
el. 

— Ei, nu-i chiar atât de simplu. Dar nu sunt multe în 
stare să ne-o ia înainte. 

— Va trebui s-o prindem pe Aurora, care e renumită 
pentru viteza ei. Am să-ţi spun cum stau lucrurile, Watson. 
Îţi aduci aminte ce iritat eram că mi se punea de-a 
curmezişul un obstacol atât de neînsemnat? 

— Da. 

— Ei bine, m-am hotărât ca printr-o analiză chimică să 
ofer gândurilor mele odihnă absolută. Unul dintre cei mai 
mari oameni de stat ai noştri spunea că cea mai bună 
odihnă este schimbarea activităţii. Aşa este. După ce am 
izbutit să dizolv hidrocarbonul la care lucram, am revenit la 
problema Sholto şi am analizat din nou întreaga afacere. 
Băieţii mei au cercetat, fără rezultat, fluviul, peste tot... 
Şalupa nu se afla la nici un debarcader, nici nu se întorsese 
la locul de unde plecase. Era greu de crezut că fusese 
scufundată pentru a i se pierde urma, deşi aceasta 
rămânea o ipoteză posibilă, în caz că toate celelalte dădeau 
greş. Ştiam că acest individ, Small, are o oarecare doză de 
şiretenie, dar nu-l credeam în stare să acţioneze cu 
ingeniozitate şi fineţe. M-am gândit atunci că de vreme ce 


fusese un timp la Londra - doar aveam dovada că ţinuse în 
permanenţă sub observaţie Pondicherry Lodge - nu putea 
să plece imediat; avea nevoie de un răgaz, fie numai de o 
zi, pentru a-şi lichida afacerile. Oricum, exista această 
probabilitate. 

— Mi se pare cam fragilă, e mai probabil că-şi lichidase 
treburile încă înainte chiar de a da lovitura. 

— Nu, nu sunt de aceeaşi părere. Ascunzătoarea trebuie 
să fi fost mult prea prețioasă pentru el - un refugiu în caz 
de nevoie - ca să renunţe la ea înainte de a fi sigur că nu-i 
va mai folosi. Apoi m-am gândit la încă ceva. Jonathan 
Small trebuie să-şi fi dat seama că apariţia ciudată a 
complicelui său - oricât s-a străduit el să-l ascundă sub alte 
veşminte - va stârni zvonuri şi va putea fi pusă în legătură 
cu tragedia de la Norwood. Era îndeajuns de şiret ca să 
întrevadă această posibilitate. Au ieşit din ascunzătoare la 
adăpostul întunericului şi planul lor prevedea să se 
înapoieze înainte de ivirea zorilor. Or, după spusele 
doamnei Smith, era trecut de ora trei când au luat şalupa. 
Într-o oră, o oră şi ceva, urma să se lumineze şi să apară 
oamenii pe străzi. Astfel, am tras concluzia că nu puteau să 
ajungă prea departe. L-au plătit bine pe Smith ca să-şi ţină 
gura, au angajat şalupa pentru fuga finală şi s-au întors în 
grabă cu comoara în vizuina lor. Câteva nopţi mai târziu, 
după ce vor vedea ce atitudine iau ziarele şi dacă există 
vreo bănuială, îşi vor croi drum, sub protecţia întunericului, 
pe un vapor spre Gravesend sau spre Downs, de unde, fără 
îndoială, aranjaseră să plece în America sau în colonii. 

— Dar unde e şalupa? Nu puteau s-o ia cu ei acasă. 

— Fireşte. M-am gândit că, deşi nu se vedea, şalupa 
trebuia să fie pe undeva, prin apropiere. Atunci, m-am pus 
în locul lui Small şi am privit situaţia aşa cum ar fi făcut-o 
un om cu capacitatea lui. Probabil s-a gândit că dacă 
trimitea şalupa înapoi sau dacă o lăsa la un debarcader ar fi 
atras uşor atenţia poliţiei, în caz că aceasta se afla pe 
urmele lui. Deci, cum putea să ascundă şalupa şi totuşi s-o 
aibă la dispoziţie în caz de nevoie? M-am întrebat ce aş fi 
făcut eu dacă aş fi fost în pielea lui. Nu vedeam decât o 


singură soluţie. Să fi lăsat şalupa la un şantier de construcţii 
sau reparaţii de vapoare, cu indicaţia de a i se aduce unele 
mici modificări. În felul acesta, ar fi fost transportată la 
şantier, adăpostită într-un hangar şi deci efectiv ascunsă; în 
acelaşi timp, ar fi avut-o oricând la dispoziţie, în numai 
câteva ceasuri. 

— Ideea pare destul de simplă. 

— Tocmai lucrurile foarte simple sunt cele mai expuse la 
a trece neobservate. Dar m-am hotărât să mizez pe această 
idee. Am început prin a-mi lua o nevinovată înfăţişare de 
marinar şi am cutreierat toate şantierele de-a lungul 
fluviului. La cincisprezece, n-am găsit nimic, dar la al 
şaisprezecelea - al lui Jacobson - am aflat că Aurora fusese 
adusă acolo, cu două zile în urmă, de către un om cu un 
picior de lemn care ceruse să i se verifice timona. „Nu era 
nimic în neregulă la timonă”, mi-a spus maistrul. „Uite-o 
colo, aia cu dungi roşii.” În clipa aceea, cine apare? 
Mordecai Smith, proprietarul dispărut. Era ameţit de 
băutură. Desigur că n-aş fi ştiut cine e, dacă n-ar fi strigat 
în gura mare numele lui şi pe cel al şalupei. „Îmi trebuie 
astă-seară la orele opt”, spuse el, „opt fix, căci am doi 
gentlemani pe care nu-i pot lăsa să aştepte.” Era evident 
că-l plătiseră gras, deoarece avea bani cu duiumul şi 
împărțea cu generozitate şilingi lucrătorilor. 

L-am urmărit o bucată de drum, dar a intrat într-o 
cârciumă; aşa că m-am înapoiat la şantier şi, întâlnindu-mă 
întâmplător pe drum cu unul dintre băieţii mei, l-am postat 
ca santinelă, cu ochii pe şalupă. l-am spus să stea la mal şi 
să ne facă semn cu batista, când va vedea că pleacă 
şalupa. Noi vom aştepta în şalupă şi mare minune dacă nu 
vom pune mâna şi pe oameni, şi pe comoară. 

— Aţi făcut un plan foarte frumos, fie că ei sunt cei pe 
care-i căutăm, fie că nu, spuse Jones; dar eu, dacă m-aş fi 
ocupat de această problemă, aduceam câţiva poliţişti pe 
şantierul Jacobson şi-i arestam pe indivizi de îndată ce-şi 
făceau apariţia. 

— Ceea ce nu s-ar fi întâmplat niciodată. Acest individ, 
Small, e un tip foarte isteţ. El va trimite mai întâi pe cineva 


în recunoaştere şi, dacă ceva i se va părea suspect, va sta 
liniştit încă o săptămână. 

— Dar ai fi putut să te ţii după Mordecai Smith şi să 
descoperi astfel ascunzătoarea lor, spuse el. 

— În cazul acesta, mi-aş fi pierdut timpul de pomană. 
Cred că există o şansă la o sută ca Smith să ştie unde 
locuiesc. De vreme ce are de băut şi a fost bine plătit, ce l- 
ar determina să pună întrebări? Ei îi transmit, prin mesaje, 
tot ce are de făcut. Nu, am luat în considerare toate 
mijloacele posibile şi am găsit că acesta este cel mai bun. 

În timp ce se desfăşura această conversaţie, trecusem 
de numeroasele poduri aruncate peste Tamisa. Când am 
pătruns în City, ultimele raze ale soarelui colorau crucea din 
vârful catedralei Sf. Paul. Crepusculul apăruse înainte de a 
ajunge noi la Turn. 

— lată şantierul Jacobson, spuse Holmes arătând spre o 
aglomerare de catarge şi vele, în dreptul Surrey-ului. Să ne 
strecurăm încet pe aici, la adăpostul acestor raze de 
lumină; îşi scoase din buzunar o pereche de ochelari de 
noapte şi privi un timp spre coastă. Santinela mea e la post, 
observă el, dar nu văd nici urmă de batistă. 

— Ce-ar fi să mai înaintăm puţin şi să-i aşteptăm acolo? 
spuse Jones nerăbdător. 

De fapt, toţi eram nerăbdători, chiar şi poliţiştii şi 
fochiştii, care nu prea ştiau ce urma să se întâmple. 

— N-avem dreptul să ne asumăm nici cel mai mic risc, 
răspunse Holmes. Există zece şanse la una ca ei să se 
îndrepte în josul fluviului, dar nu putem fi siguri. Din acest 
loc, noi putem vedea intrarea şantierului, în vreme ce ei 
abia ne pot zări. Se anunţă o noapte cu cer senin şi multă 
lumină. Trebuie să rămânem pe loc. Uitaţi-vă câtă lume 
mişună colo sus, în lumina felinarelor. 

— Sunt muncitorii de la şantier, care se întorc de la 
lucru. 

— Îţi face milă să-i priveşti; dar presupun că fiecare 
dintre aceşti oameni are o scânteie de nemurire. Privindu-i, 
n-ai spune. Nu există o probabilitate a priori. Ciudată 
enigmă este omul! 


— Unii spun că ar fi un suflet ascuns într-un animal. 

— Winwood Reade are unele idei interesante în legătură 
cu acest subiect, spuse Holmes. El afirmă că, luat ca 
individ, omul este un mister de nedezlegat, în timp ce, 
privit în ansamblu, devine o certitudine matematică. De 
pildă, nu poţi prevedea cu precizie cum va acţiona un grup 
oarecare. Indivizii variază, dar media rămâne constantă. 
Aşa susţin statisticienii. Dar oare văd o batistă sau mi se 
pare? Sigur, flutură ceva alb acolo. 

— Da, e omul dumitale, am strigat. Îl disting foarte bine. 

— lat-o şi pe Aurora! exclamă Holmes, care zboară ca 
vântul! Daţi-i drumul, cu toată viteza. Urmăriţi şalupa aceea 
cu lumină galbenă. Fir-ar să fie, dacă ne scapă printre 
degete, n-o să mi-o iert niciodată! 

Se strecurase nevăzută prin faţa şantierului, trecând prin 
spatele a două sau trei ambarcaţiuni mici, şi astfel îşi luase 
zborul înainte să o putem zări. Acum, fugea de-a lungul 
fluviului, aproape de coastă, cu o iuţeală extraordinară. 
Jones se uită îngrijorat spre ea şi clătină din cap. 

— E foarte rapidă, spuse el. Mă îndoiesc că o vom putea 
ajunge. 

— Trebuie s-o ajungem! ţipă Holmes printre dinţi. 
Fochişti, încărcaţi cuptoarele! Să meargă cât poate de 
repede! Trebuie să punem mâna pe ei, chiar cu riscul de a 
incendia vasul! 

Acum eram în apropierea ei. Cuptoarele uruiau, iar 
puternicele motoare vibrau şi vâjâiau ca o inimă metalică. 
Prora ascuţită despica apa liniştită a fluviului, azvârlind 
jerbe de valuri în stânga şi în dreapta noastră. Cu fiecare 
pulsaţie a maşinilor, şalupa zvâcnea şi fremăta ca o fiinţă 
vie. O lanternă mare arunca înaintea noastră o rază 
tremurândă de lumină galbenă. Drept înainte, o pată 
neagră pe suprafaţa apei ne arăta locul unde se afla 
Aurora, iar vârtejul de spumă albă din spatele ei indica 
viteza cu care mergea. Lăsam în urmă bărci, şalupe, vase 
comerciale, ne strecuram printre ele, ne plasam în spatele 
lor sau le ocoleam. Din întuneric, ajungeau până la noi nişte 


voci, dar Aurora continua să alerge ca o nălucă, în timp ce 
noi o urmăream îndeaproape. 

— Încărcaţi cuptoarele, băieţi, încărcaţi! striga Holmes 
adresându-se oamenilor de jos, din sala motoarelor, în 
vreme ce flăcările de dedesubt se reflectau pe chipul lui 
agitat. Daţi maximum de aburi! 

— Cred că am recuperat ceva, spuse Jones cu ochii pe 
Aurora. 

— Sigur, spusei. Peste câteva minute vom fi lângă ea. 

Dar în clipa aceea, ca un făcut, un remorcher care 
trăgea trei şlepuri mici se vâri prosteşte între noi. Numai 
datorită unei manevre iscusite de ultim moment am izbutit 
să evităm o ciocnire, însă, până să-i ocolim şi să ne reluăm 
urmărirea, Aurora se şi distanţase cu vreo două sute de 
metri. Totuşi, era încă în raza noastră vizuală şi, treptat, 
crepusculul şovăitor se transforma într-o noapte senină şi 
înstelată. Cazanele erau solicitate la maximum şi carcasa 
lor subţire vibra cu o energie asemănătoare celei care ne 
însufleţea pe noi. Trecusem prin Pool, depăşisem 
antrepozitele West India, coborâsem de-a lungul lui 
Deptford Reach şi acum o luam din nou în sus, după ce 
ocolisem Insula Câinilor. Pata neclară din faţa noastră se 
contura acum destul de vizibil, transformată în delicata 
Aurora. Jones îndreptă lanterna asupra ei, aşa încât am 
putut să distingem bine siluetele de pe punte. La pupa se 
afla un om aplecat peste un obiect negru, pe care-l ţinea 
între genunchi. Lângă el, o umbră neagră care semăna cu 
un câine din rasa Newfoundland. 

Tânărul Smith ţinea timona, în timp ce prin flacăra roşie 
a cuptorului i-am văzut pe bătrânul Smith, gol până la brâu, 
aruncând cărbuni cu lopata, într-un ritm infernal. Dacă la 
început se întrebaseră poate ce intenţii aveam, acum, dat 
fiind că ne ţineam scai de ei şi făceam absolut aceleaşi 
manevre, nu mai încăpea nici o îndoială. La Greenwich, 
eram cam la o sută de metri în spatele lor. La Blackwall, 
distanţa nu putea fi mai mare de optzeci. In cursul agitatei 
mele cariere am vânat numeroase animale în multe ţări, 
dar niciodată sportul nu mi-a oferit senzaţii atât de tari ca 


această vânătoare nebună de oameni pe Tamisa. Ne 
apropiam de ei metodic, metru cu metru; în liniştea nopţii 
puteam lesne auzi gâfâitul şi vibrația motoarelor. Omul de 
la pupa stătea mai departe ghemuit pe punte; îşi mişca 
braţele ca şi când ar fi lucrat ceva, iar din când în când 
măsura cu privirea distanţa care ne mai despărţea. Ne 
apropiam din ce în ce mai mult. Jones le strigă să oprească. 
Ne aflam la numai patru lungimi în spatele lor, şi ambele 
şalupe zburau cu o viteză ameţitoare. 

Ajunsesem într-un loc unde fluviul curgea fără obstacole; 
pe un mal se vedea Barking Level, iar pe celălalt, peisajul 
dezolant al mlaştinilor din Plumstead. La apelul nostru, 
omul de la pupă sări în picioare pe punte şi ne arătă 
pumnii, blestemându-ne cu o voce stridentă, spartă. Era un 
bărbat cu o statură bine proporţionată, puternică, şi cum 
stătea cu picioarele desfăcute ca să-şi păstreze echilibrul, 
am putut să observ că, de la coapsă în jos, în partea 
dreaptă, nu avea decât un ciot de lemn. La auzul ţipetelor 
sale stridente, furioase, masa informă de lângă el începu să 
se mişte. Se ivi un omuleţ negru - cel mai mic om pe care l- 
am văzut vreodată - cu un cap mare, diform şi cu o imensă 
claie de păr ciufulit. Văzând această fiinţă ciudată, 
sălbatică, Holmes îşi şi scosese revolverul, iar eu l-am 
imitat. Era înveşmântat cu un fel de raglan sau pătură de 
culoare neagră, care-i lăsa descoperită numai faţa; dar era 
de-ajuns ca cineva să privească această figură ca să nu mai 
doarmă noaptea. N-am văzut niciodată un chip pe care 
bestialitatea şi cruzimea să-şi fi pus pecetea atât de adânc. 
In ochii săi mici ardea o lumină sumbră, iar buzele groase i 
se răsfrângeau într-un rânjet care ni se adresa, cu o furie 
aproape animalică. 

— Dacă ridică mâna, trage! spuse Holmes calm. 

Acum eram la mai puţin de o lungime, şi aproape să 
punem mâna pe pradă. li văd şi acum pe cei doi: omul alb, 
cu picioarele depărtate, împroşcându-ne cu insulte şi 
blesteme, şi piticul acela, cu faţa hidoasă şi cu dinţii 
galbeni, puternici, scrâşnind spre noi în raza de lumină. 


Bine că-l puteam ţine sub observaţie. Căci, chiar sub 
ochii noştri, scoase de sub pătură o bucată rotundă de 
lemn, ca o riglă de elev, şi o duse la gură. Pistoalele noastre 
traseră simultan. Se răsuci pe loc, întinse braţele şi, cu un 
fel de horcăit înăbuşit, se prăbuşi într-o parte, în fluviu. În 
vârtejul alb al apei i-am zărit o clipă ochii veninoşi, 
ameninţători. Dar în aceeaşi clipă omul cu un picior de lemn 
se năpusti asupra timonei şi o răsuci în jos, pentru ca vasul 
să se îndrepte spre mal. Intre timp i-am depăşit, trecând la 
mai puţin de un metru de pupa şalupei lor. Eram din nou pe 
urmele Aurorei, care ajunsese aproape de mal. Ne aflam 
într-un loc pustiu şi trist. Luna strălucea deasupra acestor 
întinderi mlăştinoase, pline de bălți cu apă stătută şi cu o 
vegetaţie putrezită. Cu o bubuitură surdă, şalupa se 
împotmoli în malul mocirlos, cu prora în aer şi pupa în apă. 

Fugarul sări jos, dar ciotul său de lemn se afundă în 
întregime în pământul spongios. Zadarnic se zbătu şi se 
chinui să-l scoată afară. Nu putea face nici un pas înainte 
sau înapoi. Cuprins de o furie dementă în faţa neputinței 
sale, începu să zbiere şi să lovească cu celălalt picior 
noroiul. Dar loviturile lui nu făceau decât să afunde şi mai 
mult ciotul în glodul cleios. Când am ajuns cu şalupa la mal, 
era atât de bine ancorat, încât a trebuit să-i legăm o funie 
în jurul pieptului ca să-l scoatem afară şi să-l tragem ca pe 
un peşte. Cei doi Smith, tatăl şi fiul, şedeau posomorâţi în 
şalupa lor dar, când li s-a poruncit, au venit destul de 
supuşi. Am tras-o afară şi pe Aurora şi am legat-o la pupa 
noastră. O lădiţă solidă de fier, de fabricaţie indiană, se afla 
pe punte. Nu mai încăpea nici o îndoială că era aceeaşi în 
care se aflase comoara nefastă a lui Sholto. Nu avea nici o 
cheie şi era grozav de grea. Am transportat-o cu grijă în 
cabina noastră. Înaintând încet, la întoarcere, am îndreptat 
lumina în toate direcţiile, dar nicăieri nu se mai zărea vreo 
urmă a sălbaticului. Oasele acestui vizitator al coastelor 
noastre zac undeva în nămolul de pe fundul Tamisei. 

— Priveşte aici! spuse Holmes arătând spre o crăpătură 
în lemn, pe puntea şalupei. Am tras la ţanc. 


Într-adevăr, chiar acolo, lângă locul unde ne aflasem, se 
găsea înfiptă una din acele săgeți ucigaşe pe care le 
cunoşteam atât de bine. Trebuie să fi zburat pe lângă noi în 
clipa în care am tras. 

Holmes zâmbi şi dădu din umeri, cu aerul său nepăsător. 

În ce mă priveşte, mărturisesc că mi s-a făcut rău 
gândindu-mă la groaznica moarte care trecuse atât de 
aproape de noi în noaptea aceea. 


XI. 
FABULOASA COMOARĂ DE LA AGRA 


Prizonierul nostru şedea în cabină, în faţa lădiţei de fier 
pe care se străduise atât de mult, şi de atâta amar de 
vreme, s-o dobândească. Era un individ cu pielea arsă de 
soare, cu un aer nepăsător în privire şi cu o reţea de 
zbârcituri pe chip, care trăda o viaţă aspră, trăită în mijlocul 
naturii. Bărbia acoperită de barbă avea proeminenţa 
caracteristică a omului ce nu poate fi abătut cu uşurinţă de 
la scopul pe care şi l-a propus. Părea să aibă vreo cincizeci 
de ani, dat fiind că părul negru, creţ era presărat din 
abundență cu fire cenuşii. Figura sa destinsă nu era 
dezagreabilă, deşi sprâncenele stufoase şi bărbia agresivă îi 
dădeau, după cum am constatat mai târziu, o expresie 
cumplită atunci când îşi ieşea din fire. Acum şedea cu 
mâinile încătuşate între genunchi şi cu capul lăsat pe piept, 
în timp ce privirea vie, scânteietoare, îi era aţintită asupra 
lădiţei care fusese pricina tuturor acţiunilor sale nefaste. 
După părerea mea, în atitudinea lui rigidă şi stăpânită era 
mai mult ciudă decât mânie. La un moment dat, s-a uitat la 
mine cu o privire în care am desluşit o notă de umor. 

— Ei bine, Jonathan Small, spuse Holmes aprinzându-şi o 
ţigară, îmi pare rău că a trebuit să ajungem aici. 

— Şi mie, domnule, răspunse el cu sinceritate. Nu cred c- 
am să fiu spânzurat pentru treaba asta. Jur pe Biblie că n- 
am ridicat niciodată mâna asupra domnului Sholto. Câinele 
ăla afurisit de Tonga l-a ucis, cu una din săgețile lui 
blestemate. N-am nici un amestec în această crimă, 
domnule. M-a mâhnit de parcă ar fi fost vorba de o rudă a 
mea. L-am snopit în bătaie cu frânghia pe împieliţat, dar 
era prea târziu, nu mai aveam cum să îndrept lucrurile. 

— la o ţigară, spuse Holmes; şi trage o înghiţitură din 
plosca mea, că eşti ud leoarcă. Dar spune-mi, te rog, cum 


ţi-ai închipuit că un om atât de pirpiriu şi de slab ca 
individul acela va putea să-l înfrunte şi să-l imobilizeze pe 
domnul Sholto până ce te vei căţăra dumneata cu ajutorul 
frânghiei. 

— Văd că ştiţi totul de parcă aţi fi fost de faţă, domnule. 
Adevărul este că sperasem să găsesc camera goală. 
Cunoşteam foarte bine obiceiurile casei, şi era tocmai 
timpul când domnul Sholto trebuia să coboare pentru masa 
de seară. N-am să ascund nimic. Cea mai bună apărare 
pentru mine acum este să spun adevărul gol-goluţ. Dacă ar 
fi fost vorba de bătrânul maior, m-aş fi lăsat spânzurat cu 
inima uşoară. N-aş fi şovăit să-i împlânt cuțitul, aşa cum nu 
mă sfiesc acum să fumez această ţigară. E un adevărat 
blestem pe capul meu să fiu acuzat de uciderea lui Sholto, 
cu care n-am avut niciodată nici un conflict. 

— Domnul Athelney Jones, de la Scotland Yard, răspunde 
de dumneata. Te va conduce la mine acasă, unde am să te 
rog să-mi relatezi totul aşa cum s-a petrecut. Trebuie să 
faci o declaraţie conformă cu adevărul, deoarece numai 
astfel sper să te pot ajuta. Cred că am să reuşesc să 
dovedesc că otrava a acţionat atât de fulgerător, încât omul 
era mort înainte ca dumneata să fi intrat în cameră. 

— Chiar aşa a fost, domnule. În viaţa mea n-am avut un 
asemenea şoc ca atunci când, intrând pe fereastră, l-am 
văzut rânjind la mine, cu capul într-o parte. Vă mărturisesc 
că m-am cutremurat. Aproape că l-aş fi ucis pe Tonga dacă 
n-ar fi fugit. De aceea şi-a lăsat măciuca şi câteva dintre 
săgeți - după cum mi-a mărturisit - ceea ce, îndrăznesc să 
afirm, v-a ajutat să găsiţi punctul de plecare; dar n-aş fi în 
stare să spun cum aţi reuşit să vă duceţi misiunea până la 
capăt. Nu vă port nici un fel de pică pentru asta. Dar este 
totuşi caraghios, adăugă el cu un zâmbet amar, faptul că 
eu, care am dreptul legitim de a poseda o jumătate de 
milion, mi-am petrecut prima jumătate din viaţă construind 
un dig la Andaman, iar acum mă trezesc faţă-n faţă cu 
perspectiva de a-mi petrece cealaltă jumătate săpând 
şanţuri în Dartmoor. Blestemată a fost pentru mine ziua 
aceea în care am dat pentru prima oară cu ochii de 


negustorul Ahmet şi am avut de-a face cu comoara de la 
Agra, care n-a adus niciodată posesorului ei altceva decât 
nenorocire. Negustorului i-a adus moartea, pe maiorul 
Sholto l-a făcut să se teamă şi să se simtă vinovat, iar 
pentru mine a însemnat sclavie pe viaţă. 

În acest moment, Athelney Jones îşi vâri capul şi umerii 
în cabina foarte strâmtă. 

— O adevărată reuniune de familie, spuse el. Cred că am 
să trag şi eu o înghiţitură, Holmes. Ei bine, domnii mei, 
consider că putem să ne felicităm reciproc. Păcat că nu l- 
am prins viu şi pe celălalt, dar n-aveam de ales. Trebuie să 
recunoşti, Holmes, că am făcut tot ce se putea ca să-i 
ajungem din urmă. 

— Totul e bine când se sfârşeşte cu bine, spuse Holmes. 
Dar nu ştiam că Aurora poate să atingă o asemenea viteză. 
Smith afirmă că este una din cele mai rapide şalupe de pe 
fluviu şi că, dacă ar fi avut încă un om care să-l ajute la 
maşini, nu am fi reuşit niciodată s-o prindem. Se jură că 
habar n-avea de crima din Norwood. 

— Într-adevăr, nu ştia, strigă prizonierul nostru, nu i-am 
suflat nici o vorbă. Am ales şalupa lui fiindcă auzisem că 
zbura ca vântul. Nu i-am spus nimic, dar l-am plătit bine şi 
urma să pună mâna pe încă o sumă frumuşică dacă 
reuşeam să ne îmbarcăm, la Gravesend, pe Esmeralda, cu 
destinaţia Brazilia. 

— În cazul acesta, dacă n-a săvârşit nici o faptă rea, vom 
avea grijă să nu i se întâmple nimic rău. Dacă ne grăbim 
atunci când e vorba să punem mâna pe oamenii pe care-i 
urmărim, nu dovedim aceeaşi grabă şi atunci când e vorba 
să-i condamnăm. 

Era amuzant să vezi cum Jones, care se considera o 
persoană atât de importantă, începuse încă de pe acum să- 
şi dea aere în legătură cu însemnătatea capturii. După 
zâmbetul uşor de pe chipul lui Sherlock Holmes puteam să- 
mi dau seama că sensul discursului său nu-i scăpa. 

— Îndată ajungem la podul Vauxhall, spuse Jones, unde 
dumneavoastră, domnule doctor Watson, veţi debarca 
împreună cu lădiţa care conţine comoara. Cred că nu 


trebuie să vă mai spun că, procedând astfel, îmi asum o 
responsabilitate foarte serioasă. E împotriva 
regulamentului; dar înţelegerea e înţelegere. Totuşi, ţinând 
seama de valoarea comorii, datoria mă obligă să vă dau ca 
însoțitor un inspector. Desigur, veţi lua o trăsură? 

— Da, desigur. 

— Păcat că nu există o cheie, ca să putem face mai întâi 
un inventar. Va trebui s-o deschideţi cu forţa. Unde este 
cheia, Small? 

— Pe fundul apei, spuse Small, scurt. 

— Hm! Nu era nevoie să ne mai daţi şi buclucul acesta 
pe cap. Am pătimit şi aşa destul cu voi. Oricum, domnule 
doctor, cred că nu mai este nevoie să vă spun să aveţi grijă. 
Să aduceţi lădiţa în apartamentul din Baker Street. Vom fi 
acolo, înainte de a merge la comisariatul de poliţie. 

M-au debarcat la Vauxhall, împreună cu lădiţa de fier şi 
cu un inspector binevoitor şi simpatic, care urma să mă 
însoţească. După un sfert de ceas de drum cu trăsura, am 
ajuns la doamna Cecil Forrester. Slujnica păru surprinsă de 
vizita mea, la o oră atât de târzie; îmi spuse că doamna 
Cecil Forrester ieşise în oraş şi că, probabil, avea să se 
înapoieze foarte târziu. Dar domnişoara Morstan era în 
salon; aşa că m-am dus acolo cu lădiţa în mână, lăsându-l 
pe îndatoritorul inspector în trăsură. 

Se afla lângă fereastra deschisă, îmbrăcată într-o rochie 
albă, dintr-un material vaporos, cu o garnitură roşie la gât 
şi în talie. Cum şedea întinsă în fotoliu, cu capul lăsat pe 
spate, lumina blândă a unei lămpi cu abajur cădea asupra 
ei, jucându-se pe chipu-i dulce şi grav, şi colorând cu o 
scânteie vie, metalică, buclele părului ei bogat. Un braţ alb 
atârna pe lângă fotoliu, şi întreaga ei făptură şi atitudine 
trădau o adâncă tristeţe. Dar la auzul paşilor mei, sări în 
picioare, şi obrajii palizi i se îmbujorară de uimire şi plăcere. 

— Am auzit o trăsură oprindu-se, spuse ea. Credeam că 
doamna Forrester s-a înapoiat mai devreme, dar nici prin 
gând nu mi-ar fi trecut că ai putea fi dumneata. Ce veşti îmi 
aduci? 


— Ceva mai bun decât veşti, spusei depunând lădiţa pe 
masă; vorbeam zgomotos, căutând să par vesel, deşi inima 
nu-mi era deloc uşoară. Ţi-am adus ceva care valorează cât 
toate ştirile din lume. Ţi-am adus o avere. 

Aruncă o privire spre lădiţa de fier. 

— Deci aceasta este comoara? întrebă ea cu destulă 
răceală în glas. 

— Da, aceasta este fabuloasa comoară de la Agra. 
Jumătate îţi aparţine dumitale, jumătate lui Thaddeus 
Sholto. Veţi avea fiecare vreo două sute de mii. Gândeşte- 
te! Puţine femei din Anglia vor fi mai bogate ca dumneata. 
Nu e minunat? 

Cred că trebuie să fi fost cam exagerat în felul cum îmi 
arătam entuziasmul, şi că felicitările mele sunau fals, 
deoarece am văzut-o ridicând din sprâncene şi privindu-mă 
cu un aer curios. 

— Dacă o posed, spuse ea, e datorită dumitale. 

— Nu, nu, am răspuns, nu mie, ci prietenului meu, 
Sherlock Holmes. Nici cu toată bunăvoința din lume n-aş fi 
izbutit vreodată să dezleg acest mister care a copleşit până 
şi geniul lui analitic. De altfel, era cât pe-aici să pierdem 
comoara în ultima clipă... 

— Doctore Watson, te rog stai jos şi povesteşte-mi totul, 
spuse ea. 

Am istorisit pe scurt tot ce s-a întâmplat de când am 
văzut-o ultima oară. Noua metodă de investigaţie a lui 
Holmes, descoperirea Aurorei, apariţia lui Athelney Jones, 
aventura noastră nocturnă şi fantastica urmărire pe 
Tamisa. Ascultă istorisirea aventurilor noastre, cu buzele 
tremurânde şi ochii strălucitori. Când i-am vorbit despre 
săgeata care-şi greşise cu puţin ţinta, se făcu albă la faţă, 
încât mi-a fost teamă să nu leşine. 

— Nu-i nimic, spuse ea când m-am grăbit să-i torn puţină 
apă. Mi-a trecut. Mi s-a făcut rău când mi-ai spus prin ce 
primejdii îngrozitoare au trecut prietenii mei. 

— Acum, totul s-a terminat, am răspuns. Nu-i nimic. N- 
am să-ţi mai dau amănunte triste. Să vorbim despre ceva 
vesel. lată comoara. Ce poate fi mai vesel decât asta? Am 


obţinut autorizaţia de a o lua cu mine, gândindu-mă că-ţi va 
face plăcere să fii prima care o vede. 

— Mă interesează chiar foarte mult, spuse ea. 

Dar în vocea ei nu se simţea nici o urmă de entuziasm. 
Fără îndoială, se gândea că ar putea să pară nedelicat din 
parte-i dacă ar manifesta indiferenţă faţă de un trofeu 
dobândit cu preţul atâtor sacrificii. 

— Ce lădiţă faimoasă! spuse ea, examinând-o. Cred că 
este de fabricaţie indiană. 

— Da, este lucrată în metal, la Benares. 

— Şi ce grea e! exclamă ea încercând s-o ridice. Lădiţa 
singură trebuie să reprezinte o avere. Unde e cheia? 

— Small a aruncat-o în Tamisa. Trebuie să împrumut un 
vătrai de la doamna Forrester. 

În partea din faţă, lădiţa avea o încuietoare lată şi solidă, 
înfăţişând imaginea unui Buda şezând. Am vârât capul 
vătraiului şi am forţat încuietoarea. A cedat cu un zgomot 
puternic. Cu degete tremurânde, am ridicat capacul. 
Amândoi am rămas încremeniţi. Lădiţa era goală! 

Nu-i de mirare că era grea. Armătura avea o grosime de 
peste doi centimetri. Era masivă, bine lucrată şi solidă, 
construită special în scopul de a transporta obiecte de mare 
valoare, dar înăuntru nu se afla nici urmă de metal sau 
bijuterie. Era complet goală. 

— Comoara e pierdută, nu mai există, spuse calm 
domnişoara Morstan. 

Când am auzit-o ce spune şi am înţeles sensul cuvintelor 
ei, mi s-a luat o piatră de pe inimă. Nu ştiusem până în clipa 
aceea - când, în sfârşit, era înlăturată - de ce această 
comoară de la Agra îmi împovărase sufletul. Fără îndoială, 
era un sentiment egoist, neloial, dar nu mă mai puteam 
gândi decât la faptul că bariera de aur dintre noi dispăruse. 

— Slavă Domnului! am exclamat din toată inima. 

Mă privi cu un zâmbet întrebător. 

— De ce spui asta? 

— Fiindcă acum eşti mai aproape de mine, am spus 
luându-i mâna. Nu schiţă nici un gest de împotrivire. Fiindcă 
te iubesc, Mary, cum nicicând un bărbat n-a iubit mai sincer 


o femeie. Fiindcă această comoară, aceste bogății, mă 
făceau să nu îndrăznesc să scot o vorbă. Acum, când au 
dispărut, pot să-ţi mărturisesc cât de mult te iubesc. De 
aceea am spus „Slavă Domnului”. 

— Atunci, spun şi eu „Slavă Domnului”, murmură ea 
când am luat-o în braţe. 

Dacă în noaptea aceea cineva a pierdut o comoară, eu 
am dobândit una. 


XII. 
CIUDATA POVESTE A LUI JONATHAN SMALL 


Inspectorul care se afla în trăsură trebuie să fi fost un 
om foarte răbdător, deoarece a trecut cam mult până ce m- 
am hotărât să mă reîntorc. Când i-am arătat lădiţa goală, s- 
a întunecat la faţă. 

— S-a dus recompensa! spuse el posomorât. Unde nu-s 
bani, nu-i rost nici de primă. Dacă s-ar fi găsit comoara am 
fi căpătat şi noi, Sam Brown şi cu mine, câte zece şilingi 
pentru munca din noaptea asta. 

— Domnul Thaddeus Sholto este un om bogat, i-am 
spus; cu sau fără comoară, o să aibă grijă să fiţi răsplătiți. 

Dar inspectorul clătină din cap abătut. 

— Am scrântit-o, repetă el; cred că domnul Athelney va 
fi de aceeaşi părere. 

Previziunea lui se dovedi exactă; când ne-am întors în 
Baker Street şi i-am arătat lădiţa goală, detectivul rămase 
pe gânduri. Holmes, prizonierul şi detectivul sosiseră nu 
demult, pentru că, între timp, îşi schimbaseră planul şi se 
opriseră în drum la comisariatul de poliţie. Prietenul meu 
stătea tolănit în fotoliu, cu obişnuita-i expresie placidă, în 
timp ce Small şedea nepăsător în faţa lui, cu piciorul de 
lemn peste cel normal. Când am arătat lădiţa goală, s-a 
lăsat pe speteaza scaunului şi a izbucnit într-un hohot de 
râs. 

— Asta-i opera ta, Small, spuse Athelney Jones furios. 

— Da, am ascuns-o într-un loc de unde n-o s-o puteţi lua 
niciodată, exclamă el satisfăcut. E comoara mea, şi dacă 
mie nu mi-a fost dat să profit de ea, m-am ţinut cu dinţii ca 
nimeni să n-o aibă. Nimeni, în afară de mine şi de trei 
oameni care se găsesc acum dincolo de gratii în Andaman, 
nu are vreun drept asupra ei. Acum ştiu bine că nici eu, nici 
ei nu ne mai putem bucura de ea. Tot timpul am acţionat 


nu numai pentru mine, ci şi în numele lor. Toţi am 
respectat, întotdeauna, „semnul celor patru”. Ei bine, sunt 
sigur că şi ei ar fi preferat să facă ce am făcut eu: să arunce 
comoara în Tamisa decât să pună mâna pe ea vreo rudă 
sau vreun prieten de-al lui Sholto, sau Morstan. Ahmet n-a 
murit pentru ca ei să se îmbogăţească. Veţi găsi comoara 
acolo unde se află şi cheia, şi micuțul Tonga. Când mi-am 
dat seama că şalupa voastră este pe cale să ne ajungă, am 
pus comoara într-un loc sigur. Trebuie să vă împăcaţi cu 
gândul că isprava dumneavoastră nu vă va aduce nici o 
mie... 

— Vrei să ne tragi pe sfoară, Small, spuse Athelney Jones 
pe un ton sever. Dacă ai fi vrut să arunci comoara în 
Tamisa, ţi-ar fi fost mai lesne s-o azvărli cu ladă cu tot. 

— Intr-adevăr, mie mi-ar fi fost mai uşor s-o arunc, iar 
dumneavoastră mai uşor s-o găsiţi, răspunse el cu o privire 
vicleană, piezişă. Omul care a fost îndeajuns de şiret ca să 
mă dibuiască, ar fi fost îndeajuns de priceput ca să culeagă 
o ladă de fier de pe fundul unui fluviu. Aşa însă, împrăştiată 
pe o distanţă de mai bine de opt kilometri, comoara e ceva 
mai greu de găsit. Nu mi-a fost deloc uşor să mă despart de 
ea. Când însă v-am văzut la un pas de noi, am simţit că 
înnebunesc. Dar acum nu mai are nici un rost să ne 
văicărim. In viaţa mea am avut şi multe bucurii şi multe 
necazuri, aşa că am învăţat să nu mă jelesc niciodată 
pentru laptele vărsat. 

— Fapta dumitale e foarte gravă, Small, spuse 
detectivul. Dacă ai fi dat o mână de ajutor justiţiei, în loc să 
te pui de-a curmezişul ei, aşa cum ai procedat dumneata, ai 
fi avut mai multe şanse la proces. 

— Justiţia! bombăni fostul ocnaş. Faimoasă justiţie! Cui 
aparţine comoara, dacă nu nouă? Ce fel de justiţie e aia 
care pretinde s-o las pe mâinile unor oameni care n-au nici 
un drept asupra ei? Eu da, eu am meritat-o! Douăzeci de 
ani nesfârşiţi petrecuţi în mlaştinile alea bântuite de friguri, 
toată ziua la muncă pe o căldură înăbugşitoare, noaptea 
întreagă în lanţuri, în bordeiele murdare ale ocnaşilor, 
hărțuit de țânțari, zgâlţâit de friguri, brutalizat de paznicii 


negri care erau fericiţi să facă mizerii albilor. Aşa am 
dobândit comoara de la Agra, şi dumneavoastră îmi vorbiţi 
de justiţie, numai fiindcă n-am putut să mă împac cu gândul 
că plătisem acest preţ doar pentru ca altcineva să tragă 
foloasele. Aş fi preferat să mă spânzur de mai multe ori sau 
să-mi vâr sub piele una din săgețile lui Tonga decât să 
trăiesc într-o celulă de ocnaş şi să ştiu că altul se lăfăieşte 
într-un palat, cu banii care mi se cuveneau mie. 

Small renunţase la prefăcuta lui nepăsare şi şuvoiul 
mărturisirilor se revărsa într-o cascadă nestăvilită de 
cuvinte, în timp ce ochii îi scăpărau, iar cătuşele zornăiau o 
dată cu mişcările agitate ale mâinilor. Furia şi patima 
acestui om m-au făcut să înţeleg de ce maiorul Sholto 
fusese atât de îngrozit când aflase, pentru prima oară, că 
ocnaşul nedreptăţit se găsea pe urmele lui. 

— Dumneata uiţi că noi nu ştim nimic despre toate 
acestea, spuse Holmes calm. Nu cunoaştem povestea 
dumitale şi deci nu putem aprecia în ce măsură dreptatea a 
fost, la început, de partea dumitale. 

— Deşi dumneavoastră trebuie să vă mulţumesc că port 
acum aceste brățări la încheieturile mâinilor, recunosc că v- 
aţi purtat omeneşte cu mine. Repet, nu vă port pică. Asta e 
regula jocului. Dacă vreţi să ascultați povestea mea, n-am 
nimic împotrivă să v-o spun. Ceea ce am să vă povestesc 
va fi, cuvânt cu cuvânt, adevărul lui Dumnezeu. Mulţumesc, 
lăsaţi paharul aici lângă mine, poate o să-mi fie sete. 

Sunt originar din Worcestershire şi m-am născut lângă 
Pershore. Dacă v-aţi interesa, aţi afla că azi există o 
mulţime de Small care trăiesc acolo. M-am gândit de multe 
ori să dau o raită pe acasă, dar cum n-am fost niciodată o 
fală pentru familie, mă îndoiam că ai mei s-ar fi bucurat să 
mă revadă. Ei erau cu toţii oameni aşezaţi, evlavioşi, mici 
fermieri binecunoscuţi, respectaţi prin partea locului, în 
vreme ce eu am fost întotdeauna un hoinar. Dar, în sfârşit, 
pe la vreo optsprezece ani nu le-am mai dat bătăi de cap 
fiindcă am intrat, din cauza unei fete, într-un bucluc, şi n- 
am putut să scap decât primind şilingul reginei când m-am 


angajat în armată, înrolându-mă în regimentul 3 Buff care, 
pe atunci, tocmai se pregătea să plece în India. 

Dar nu mi-a fost scris să fac prea multă militărie. Abia 
trecusem de faza pasului de gâscă şi a mânuirii muschetei, 
când mi-a venit nebunia să mă scald în Gange. Spre norocul 
meu, sergentul companiei, John Holder, se afla şi el în apă 
şi era unul din cei mai buni înotători ai regimentului. Tocmai 
mă aflam la jumătatea distanţei faţă de malul celălalt, când 
un crocodil mă înşfăcă şi-mi reteză, ca un adevărat chirurg, 
piciorul drept, de la genunchi în jos. În urma şocului şi a 
pierderii de sânge, am leşinat şi probabil m-aş fi înecat 
dacă Holder nu m-ar fi luat şi nu m-ar fi dus până la mal. 

Am rămas internat în spital timp de cinci luni şi când în 
cele din urmă am putut să şchiopătez cu acest ciot de 
lemn, m-am trezit scos din armată ca invalid şi inapt pentru 
orice ocupaţie activă. 

După cum vedeţi, încă de pe atunci norocul mă ocolea: 
la nici douăzeci de ani devenisem un schilod inutil. Dar 
nenorocirea mea se dovedi curând o binecuvântare 
ascunsă. Un oarecare Abel White, venit acolo în calitate de 
plantator de indigo, căuta un administrator care să-i 
supravegheze pe indigeni în timpul lucrului. Era un prieten 
al colonelului meu care, de când cu accidentul, manifesta 
un oarecare interes faţă de mine. Ca să scurtez povestea, 
colonelul m-a recomandat călduros pentru acest post şi, 
cum slujba îmi cerea să merg mai mult călare, piciorul nu 
constituia o piedică prea mare, mai ales că-mi rămăsese o 
porţiune de genunchi suficientă ca să mă pot ţine în şa. 
Munca mea era să cutreier călare plantaţia, să am grijă ca 
oamenii să lucreze şi să-i reclam pe cei care trăgeau 
chiulul. Leafa era bună, aveam o casă confortabilă şi, în 
general, gândul că urma să-mi petrec tot restul vieţii pe 
plantaţia de indigo nu-mi displăcea deloc. 

Domnul Abel White era un om bun şi venea adeseori la 
baraca mea ca să fumăm împreună o pipă, căci acolo 
oamenii albi se simt foarte legaţi unii de alţii, ceea ce nu se 
întâmplă niciodată aici, acasă. Dar nicicând în viaţa mea n- 
am fost, pentru un timp mai îndelungat, în zodie norocoasă. 


Deodată, fără nici un semn prevestitor, izbucni marea 
răscoală!*. Cu o lună mai înainte, liniştea şi pacea domneau 
în India, cel puţin în aparenţă, ca în Surrey sau în Kent; 
acum, două sute de mii de indieni se răsculaseră şi ţara 
întreagă devenise un iad desăvârşit. 

Desigur că dumneavoastră, domnilor, cunoaşteţi 
lucrurile acestea foarte bine, probabil mult mai bine decât 
mine, care nu prea mă ocup cu cititul. Eu ştiu numai ce-am 
văzut cu ochii mei. Plantaţia noastră era situată într-o 
regiune numită Muttra, lângă frontiera provinciilor din nord- 
vest. Noapte de noapte, cerul era incendiat de flăcările 
bungalow-ulilor care ardeau şi, zi de zi, grupuri mici de 
europeni treceau prin regiunea noastră, cu soțiile şi cu 
copiii lor, în drum spre Agra, unde se aflau cantonate 
trupele cele mai apropiate. Domnul Abel White era un om 
încăpățânat. El îşi vârâse în cap că se făcuse prea mare caz 
de această poveste şi că totul avea să se sfârşească la fel 
de repede cum începuse. Şedea liniştit pe terasă, bând 
tacticos whisky cu cana şi fumând ţigări de foi, în timp ce 
pretutindeni în jurul lui ţara întreagă ardea. Se înţelege că 
noi am rămas alături de el, eu şi Dawson, care, împreună cu 
nevasta lui, se ocupa de contabilitate şi de treburile 
administrative. 

Într-o bună zi, se produse catastrofa. Fusesem să 
inspectez o plantație care se afla ceva mai departe şi mă 
întorceam seara acasă călare, mergând la pas; deodată, 
privirea îmi fu atrasă de ceva care se afla pe fundul unei 
gropi. Am descălecat să văd ce era şi un fior mi-a trecut 
prin inimă când am descoperit-o pe soţia lui Dawson tăiată 


14 Lupta poporului indian împotriva colonizatorilor englezi a 
culminat cu răscoala naţională din 1857-1859, cunoscută ca răscoala 
şipailor. Răscoala a fost cauzată de anexiunile teritoriale operate de 
Anglia pe teritoriul indian, începând din 1843, de hotărârea lordului 
Cannig de a suprima imperiul Mogul şi, mai ales, de gravele 
consecinţe sociale şi economice ale expansiunii colonialiste engleze. 
După căderea oraşului Delhi, englezii au fost alungaţi din zona 
centrală a ţării. Luptele grele care au urmat, asediul oraşului 
Lucknow, în 1857, înfrângerea rezistenţei lui Nana Sahib în India 
centrală au dus la înfrângerea răscoalei (n. tr.). 


în bucăţi şi pe jumătate devorată de şacali şi de câini 
sălbatici. Puțin mai încolo, pe potecă, Dawson zăcea mort, 
întins pe burtă, cu un revolver gol în mâni, iar în faţa lui 
patru ostaşi, unul peste altul. Am apucat hăţurile calului, 
fără să ştiu încotro trebuia s-o apuc, dar în aceeaşi clipă am 
văzut cum o dâră de fum gros ieşea din bungalow-ul lui 
Abel White şi o vâlvătaie de flăcări învăluia acoperişul. Mi- 
am dat seama că nu puteam să fiu de nici un folos 
stăpânului meu şi că, dacă aş fi intervenit, mi-aş fi pus 
pielea în joc. Din locul în care mă aflam, vedeam sute de 
diavoli negri, cu pelerine roşii pe spate, dănţuind şi urlând 
în jurul casei în flăcări. Câţiva dintre ei m-au arătat cu 
degetul şi o rafală de gloanţe a şuierat pe lângă urechile 
mele; aşa încât am luat-o prin plantațiile de orez şi, 
noaptea târziu, am ajuns la Agra. Dar, după cum am 
constatat mai târziu, nici aici nu eram în deplină siguranţă. 
Ţara întreagă se agita ca un roi de albine. Acolo unde 
reuşeau să se strângă în grupuri mici, englezii dispuneau 
doar de porţiunea de teren pe care o puteau apăra cu 
tunurile lor. În oricare altă parte, erau nişte fugari lipsiţi de 
apărare. 

In această luptă erau, de o parte, câteva milioane, iar de 
cealaltă parte, câteva sute; dar ceea ce era mai cumplit era 
faptul că oamenii împotriva cărora luptam, infanterişti, 
cavalerişti şi artilerişti, erau propriile noastre trupe de elită 
pe care le instruiserăm şi echipaserăm şi care acum 
foloseau armele noastre. La Agra se găseau regimentul 3 
de puşcaşi din Bengal, câţiva sikh-i, două companii de 
cavalerie şi o baterie de artilerie. 

Din rândurile funcţionarilor şi ale negustorilor s-a alcătuit 
un corp de voluntari căruia m-am alăturat şi eu, cu piciorul 
meu de lemn. La începutul lui iulie am pornit să-i înfruntăm 
pe răzvrătiți la Shahgunge şi i-am respins, pentru un timp, 
dar praful de puşcă s-a terminat şi am fost siliţi să ne 
retragem în oraş. Din toate părţile ne soseau numai veşti 
proaste - ceea ce nu era de mirare căci, dacă vă uitaţi pe 
hartă, veţi vedea că noi ne găseam exact în inima răscoalei. 
Lucknow este situat la peste o sută şaizeci de kilometri spre 


est, iar Cawnpore cam la aceeaşi depărtare spre sud. Din 
toate cele patru puncte cardinale nu auzeam decât de 
schingiuiri, crime şi jafuri. 

Agra este un oraş imens, împânzit de fanatici şi de 
slujitori ai diavolului de toate soiurile. Grupul nostru era 
alcătuit dintr-o mână de oameni rătăciţi pe străzile strâmte 
şi întortocheate. De aceea, comandantul nostru hotărî să 
trecem fluviul şi să ne stabilim poziţiile în vechiul fort al 
Agrei. Nu ştiu dacă vreunul dintre dumneavoastră, 
domnilor, a citit sau a auzit vreodată ceva despre această 
veche cetate. E un loc foarte straniu - cel mai straniu în 
care am păşit vreodată şi, slavă Domnului, am văzut 
destule locuri ciudate în viaţa mea. In primul rând, are 
dimensiuni uriaşe. Cred că se întinde pe mai multe hectare. 
Există o parte modernă, în care se refugiaseră toate 
garnizoanele noastre, femeile, copiii, şi tot aici fuseseră 
aduse proviziile şi toate celelalte; şi, totuşi, locul nu fusese 
în întregime ocupat. Dar cartierul modern nu reprezintă 
nimic în comparaţie cu cartierul vechi, unde nu se duce 
nimeni fiindcă a fost cedat scorpionilor şi miriapozilor. 
Întreaga aşezare este plină de săli mari, pustii, de ulicioare 
întortocheate şi de coridoare lungi ca se întretaie, astfel 
încât te poţi rătăci cu uşurinţă. 

Din această cauză, rareori se încumeta cineva să le 
străbată; totuşi, din când în când, câte un grup înarmat cu 
torţe se hazarda să exploreze locurile. Fluviul scaldă 
zidurile vechiului fort şi-l apără, dar în spate şi lateral există 
multe porţi, şi acestea trebuiau, fireşte, păzite atât în 
cartierul vechi, cât şi în cel aflat în stăpânirea trupelor 
noastre. Aveam prea puţini oameni care să asigure paza 
meterezelor şi să servească tunurile. De aceea ne era 
imposibil să postăm câte o pază puternică la fiecare dintre 
nenumăratele porţi. Ne-am mărginit să organizăm un post 
central de pază, în mijlocul fortului, lăsând fiecare poartă în 
grija unui alb şi a doi sau trei băştinaşi. Eu am fost ales să 
supraveghez, timp de câteva ore, în cursul nopţii, o poartă 
mică, izolată, în partea de sud-vest. Aveam sub comanda 
mea doi soldaţi sikh-i, şi am primit instrucţiuni să trag cu 


muscheta dacă se întâmpla ceva, spre a primi numaidecât 
întăriri de la postul central de pază. Dar, cum acesta se afla 
la mai bine de două sute de paşi, şi cum locul care ne 
despărţea era fărâmiţat într-un labirint de poteci şi 
coridoare, mă îndoiam că puteau să ajungă la timp spre a- 
mi da ajutor, în caz ca aş fi fost atacat. 

Ei bine, trebuie să mărturisesc că mă simţeam foarte 
mândru că mi se încredinţase comanda acestui mic grup, 
dat fiind faptul că eram un recrut încă necopt şi pe 
deasupra infirm. Timp de două nopţi am făcut de gardă 
împreună cu cei doi punjab-i. Erau doi indivizi înalţi, cu 
privirea fioroasă, Mahomet Singh şi Abdullah Khan, 
amândoi veterani de război şi foşti combatanți împotriva 
noastră la Chilian Wallah. Vorbeau destul de bine 
englezeşte, dar n-am putut să scot prea multe de la ei. 
Preferau să stea unul lângă altul şi să pălăvrăgească toată 
noaptea, în ciudatul lor dialect sikh. În ce mă priveşte, 
stăteam mai mult dincolo de poartă şi priveam apa fluviului 
şerpuitor şi luminile sclipitoare ale marelui oraş. Bătaia 
tobelor, zgomotul  tam-tam-urilor, ţipetele şi urletele 
răzvrătiţilor îmbătaţi de opium şi de vacarm ne aminteau, în 
tot cursul nopţii, de primejdioşii noştri vecini de pe malul 
celălalt. La fiecare două ore, ofiţerul de noapte obişnuia să 
inspecteze toate posturile, spre a se convinge că totul era 
în ordine. 

Cea de-a treia noapte în care am făcut de gardă era 
întunecată şi posomorâtă, cu o ploaie măruntă şi 
monotonă. Era groaznic să stai ceasuri întregi, pe o 
asemenea vreme, în faţa porţii. Am încercat, în mai multe 
rânduri, să-i fac pe sikh-ii mei să vorbească, dar n-am 
reuşit. La orele două dimineaţa trecu controlul, care mai 
risipi, pentru o clipă, tristeţea nopţii. Dându-mi seama că nu 
voi izbuti să-i atrag pe tovarăşi într-o conversaţie, mi-am 
scos pipa şi am lăsat jos muscheta ca să aprind un chibrit. 
Într-o clipă, cei doi sikh-i s-au năpustit asupra mea. Unul mi- 
a luat puşca şi a îndreptat-o spre mine, în timp ce celălalt a 
scos un cuţit mare, mi l-a pus în dreptul gâtului şi s-a jurat 


printre dinţi că îl va împlânta în mine dacă fac un singur 
pas. 

În primul moment, am crezut că aceşti indivizi erau în 
contact cu răzvrătiţii şi că pregăteau în felul acesta un 
asalt. Dacă poarta încăpea pe mâinile lor, fortul avea să 
cadă, iar femeile şi copiii urmau să fie trataţi ca la 
Cawnpore. Poate că dumneavoastră, domnilor, credeţi că 
eu caut acum s-o fac pe eroul, dar vă dau cuvântul meu de 
onoare că, atunci când m-am gândit la toate astea, deşi 
simţeam vârful cuţitului la gât, am deschis gura cu intenţia 
să scot un strigăt, chiar cu riscul de a fi ultimul, spre a 
alarma postul principal de pază. Omul care mă ţinea mi-a 
ghicit gândurile; tocmai când mă pregăteam să ţip, mi-a 
şoptit: „[ine-ţi gura. Fortul este în siguranţă. Nu există nici 
un rebel de partea asta a fluviului.” Spusele lui păreau 
adevărate, şi mi-am dat seama că dacă ridicam glasul eram 
un om mort. Acest lucru se putea lesne citi în ochii căprui ai 
individului. Am aşteptat deci liniştit să văd ce voiau de la 
mine. 

— Ascultă, sahib, spuse cel mai înalt şi mai fioros dintre 
ei, cel care se numea Abdullah Khan. Acum sau eşti cu noi, 
sau îţi închidem gura pe veci. E vorba de ceva prea 
important pentru fiecare dintre noi ca să şovăim. Sau eşti 
trup şi suflet alături de noi şi te legi prin jurământ pe crucea 
creştinilor, sau cadavrul tău va fi azvârlit într-o groapă în 
noaptea asta, iar noi vom trece de partea fraţilor noştri, în 
armata răzvrătiţilor. Nu există cale de mijloc. Ce alegi - 
viaţa sau moartea? Îţi dăm doar trei minute ca să te 
hotărăşti, căci e târziu şi totul trebuie terminat înainte să 
vină din nou controlul. 

— Cum pot să iau o hotărâre? le-am răspuns. Nici nu ştiu 
ce vreţi de la mine. Doar atât pot să vă spun: dacă este 
vorba despre o uneltire împotriva securităţii fortului, nu mă 
învoiesc cu voi, aşa că puteţi să înfigeţi cuțitul în mine, căci 
aleg moartea. 

— Nu e vorba de nici o uneltire împotriva fortului, spuse 
el. Nu-ţi cerem altceva decât ceea ce au făcut compatrioţii 
tăi în această ţară. Îţi cerem să te îmbogăţeşti. Dacă eşti de 


partea noastră, în noaptea asta, îţi jurăm pe lama cuţitului 
şi pe întreitul legământ, pe care nici un sikh nu l-a încălcat 
vreodată, că vei avea partea cuvenită din pradă. O pătrime 
din comoară va fi a ta. Cred că e cât se poate de cinstit. 

— Dar despre ce comoară e vorba? am întrebat. Sunt 
gata, ca şi voi, să mă îmbogăţesc, numai să-mi arătaţi ce 
trebuie să fac. 

— Prin urmare, juri, spuse el, pe oasele tatălui tău, pe 
cinstea mamei tale, pe crucea credinţei tale, să nu ridici 
mâna asupra noastră şi să nu rosteşti nici un cuvânt 
împotriva noastră, acum sau mai târziu? 

— Jur, am răspuns, numai dacă cetatea nu este în 
primejdie. 

— Atunci, camaradul meu şi cu mine jurăm că vei avea 
un sfert din comoară, care va fi împărţită în mod egal între 
noi patru. 

— Dar nu suntem decât trei, am spus. 

— Nu; Dost Akbar trebuie să aibă şi el partea lui. Până ce 
vin ei, îţi vom istorisi totul. Mahomet Singh, tu stai la poartă 
şi dă-ne de veste când apar. lată cum stau lucrurile, sahib, 
şi ţi le împărtăşesc fiindcă ştiu că europenii îşi ţin 
jurămintele şi că putem avea încredere în tine. Dacă ai fi 
fost unul dintre hinduşii ăia mincinoşi, chiar dacă ai fi jurat 
pe toţi zeii din templele lor false, sângele ţi s-ar fi prelins 
acum pe lama cuţitului, iar cadavrul tău ar fi plutit pe apa 
fluviului. Dar sikh-i îl cunosc pe englez şi englezul îi 
cunoaşte pe sikh-i. Ascultă, deci, ce am să-ţi spun. In 
provinciile din nord există un rajah care are mari bogății, 
deşi pământurile lui nu sunt prea întinse. Multe le-a 
moştenit de la tatăl lui, şi încă şi mai multe le-a agonisit el 
însuşi, căci este o fire hapsână şi îi place mai mult să 
strângă aurul decât să-l cheltuiască. Când au izbucnit 
tulburările, a făcut ce-a făcut şi s-a împrietenit şi cu leul şi 
cu tigrul - cu spahiii şi cu englezii. Dar, curând după aceea, 
i s-a părut că zilele oamenilor albi erau numărate, fiindcă 
de pretutindeni nu auzea decât despre moartea sau 
înfrângerea lor. Totuşi, om grijuliu, şi-a ticluit în aşa fel 
planurile încât, orice s-ar întâmpla, să-i rămână cel puţin 


jumătate din comoară. Averea în aur şi argint a păstrat-o 
lângă el, în pivnițele palatului; iar pietrele preţioase şi 
perlele cele mai frumoase le-a pus într-o lădiţă de fier şi le- 
a trimis printr-o slugă credincioasă care, deghizat în 
negustor, urmează să le transporte în fortul de la Agra şi să 
rămână acolo până la restabilirea păcii. In felul acesta, în 
cazul unei victorii a răzvrătiţilor, îi rămân banii; iar dacă ies 
învingători englezii, îşi salvează bijuteriile. Împărțindu-și 
astfel agoniseala, s-a alăturat cauzei spahiilor, fiindcă 
aceştia stăpânesc regiunea de la frontierele provinciei sale. 
Ţine seamă, sahib, că, procedând astfel, bunurile sale revin 
de drept celor ce-au rămas fideli legământului lor. 

Acest pretins negustor, care călătoreşte sub numele de 
Ahmet, se află acum în oraşul Agra şi doreşte să pătrundă 
în cetate. El are ca însoțitor la drum pe fratele meu vitreg 
Dost Akbar, care-i cunoaşte secretul. Dost Akbar i-a 
făgăduit că-l va introduce, în noaptea asta, printr-o poartă 
dosnică a fortului, şi a ales-o în acest scop pe a noastră. 
Deci în curând va veni aici şi va da de Mahomet Singh şi de 
mine. Locul este pustiu şi nimeni nu va afla că i-am văzut. 
Lumea nu va mai şti nimic de negustorul Ahmet, iar uriaşa 
comoară a rajahului va fi împărţită între noi. Ce părere ai, 
sahib? 

În Worcestershire, viaţa unui om pare un lucru măreț şi 
sfânt; dar e cu totul altceva când pretutindeni în jurul tău 
vezi numai foc şi sânge şi te-ai deprins să întâlneşti 
moartea la fiecare colţ. 

Faptul că negustorul Ahmet trăia sau murea mă lăsa 
indiferent; dar când se aducea vorba despre comoară, 
inima îmi tresărea şi mă gândeam ce-aş putea face cu ea în 
ţinutul meu natal, şi cum s-ar mai holba familia mea dacă 
m-ar vedea pe mine, om de nimic, că mă întorc cu 
buzunarele doldora de aur. De aceea m-am hotărât 
numaidecât. Dar Abdullah Khan, crezând că tot mai 
stăteam în cumpănă, stărui, ca să mă aţâţe. 

— Gândeşte-te, sahib, spuse el, dacă acest om este 
prins de comandant, va fi spânzurat sau împuşcat, iar 
bijuteriile vor intra în posesia administraţiei, aşa că nimeni 


nu va vedea nici o rupie. Dacă tot îl înşfăcăm, de ce să nu 
ducem treaba până la capăt? Bijuteriile se vor simţi la fel de 
bine în tovărăşia noastră ca şi în seifurile administraţiei. 
Sunt destule, pentru ca fiecare dintre noi să devină un om 
bogat şi puternic. Nimeni nu poate să afle ceva despre 
această poveste, căci aici suntem rupţi de restul lumii. Ce 
condiţii mai bune am putea pretinde pentru scopul nostru? 
Spune încă o dată, sahib, dacă eşti cu noi sau dacă trebuie 
să te privim ca pe un duşman. 

— Sunt cu voi trup şi suflet, spusei. 

— Aşa e bine, răspunse el, întinzându-mi înapoi puşca. 
Vezi că avem încredere în tine, fiindcă cuvântul tău, ca şi al 
nostru, nu poate fi încălcat. Acum nu mai avem altceva de 
făcut decât să-i aşteptăm pe fratele meu şi pe negustor. 

— Deci fratele dumitale ştie ce ai de gând să faci? am 
întrebat. 

— Planul este al lui. El l-a gândit. Să mergem la poartă, 
să ne alăturăm lui Mahomet Singh. 

Ploaia continua să cadă fără întrerupere, căci era tocmai 
începutul anotimpului umed. Nori groşi, cenuşii se 
îngrămădeau pe cer şi era greu să vezi la o distanţă mai 
mare decât o aruncătură de piatră; în faţa uşii noastre se 
afla un şanţ adânc, dar pe alocuri apa aproape că se uscase 
şi deci putea fi trecut cu uşurinţă. Mi se părea bizar faptul 
că mă găseam acolo, cu aceşti doi punjab-i, în aşteptarea 
omului care venea să-şi afle moartea. 

Deodată, am zărit licărirea slabă a unei lanterne de 
partea cealaltă a şanţului. Ea dispăru printre movile, apoi 
apăru din nou, înaintând încet în direcţia noastră. 

— Ei sunt! am exclamat. 

— Să strigi ca de obicei, sahib: „Cine e acolo?” murmură 
Abdullah. Să nu-i trezim bănuielile. Apoi, să ne trimiţi cu el 
înăuntru şi noi vom face restul, în timp ce tu vei sta aici de 
pază. Pregăteşte-ţi lanterna, ca să fim siguri că e omul 
nostru. 

In depărtare se zărea cum lanterna care când înainta, 
când se oprea în loc, până ce am putut să disting, de 
cealaltă parte a şanţului, două siluete negre. l-am lăsat să 


se caţere pe malul înclinat, să se târască prin noroi şi să se 
apropie de poartă, înainte de a-i soma. 

— Cine-i acolo? spusei, cu o voce stăpânită. 

— Prieteni, fu răspunsul. 

Mi-am descoperit lanterna şi am aruncat o rază de 
lumină asupra lor. Primul era un sikh uriaş, cu o barbă 
neagră, care-i ajungea aproape până la brâu. Doar la 
spectacolele de bâlci mai văzusem un om atât de înalt. 
Celălalt era scund, gras, rotofei, cu un turban galben foarte 
mare şi cu o boccea în mână. Părea cuprins de o teamă 
cumplită; mâinile îi tremurau de parcă ar fi avut friguri, iar 
capul i se mişca tot timpul când la dreapta, când la stânga; 
avea doi ochi care clipeau mereu, ca ai unui şoarece care 
se încumetă să-şi părăsească ascunzătoarea. M-au trecut 
fiorii la gândul de a-l ucide, dar când mi-am adus aminte de 
comoara, inima mi s-a întărit ca piatra. Văzând că sunt 
european, a scos o exclamaţie de bucurie şi a venit în grabă 
spre mine. 

— Vă rog să mă apăraţi, sahib, se jelui el gâfâina; 
apăraţi-l pe nefericitul negustor Ahmet. Am străbătut 
Rajputana ca să mă refugiez în fortul de la Agra. Am fost 
jefuit, bătut şi batjocorit pentru că am fraternizat cu 
englezii. Binecuvântată fie noaptea aceasta care mă face să 
mă simt din nou în siguranţă, împreună cu bietele mele 
economii. 

— Ce ai în boccea? am întrebat. 

— O lădiţă de fier, răspunse el, cu vreo două mici 
amintiri de familie, fără nici o valoare pentru alţii, dar pe 
care mi-ar părea rău să le pierd. Totuşi, nu sunt un 
cerşetor; şi am să te răsplătesc, tinere sahib, ca şi pe 
guvernatorul dumitale, dacă îmi va da adăpostul pe care-l 
cer. 

Nu mă mai simţeam sigur pe mine ca să continui 
discuţia cu el. Cu cât mă uitam mai mult la chipul lui 
rotofei, înfricoşat, cu atât mai grea mi se părea misiunea de 
a-l ucide cu sânge rece. Cel mai bun lucru era să termin cât 
mai repede cu el. 

— Duceţi-l la postul principal de pază, spusei. 


Cei doi sikh-i se apropiară şi-l încadrară, iar uriaşul 
merse în spatele lor, în timp ce ei se strecurau pe poarta 
întunecată. Niciodată un om n-a fost atât de încolţit de 
moarte. Eu am rămas la poartă, cu lanterna în mână. 

Ascultam cum paşii lor răsunau în cadență pe 
coridoarele singuratice. Deodată, paşii încetară şi auzii 
nişte voci, o încăierare şi zgomot de lovituri. O clipă mai 
târziu am rămas împietrit, căci auzisem paşi ce goneau 
spre mine şi răsuflarea zgomotoasă a unui om care fugea. 
Am îndreptat lanterna spre coridorul lung şi drept şi am 
văzut cum grăsunul zboară ca vântul, cu o pată de sânge 
pe faţă, iar în urma lui, sărind ca un tigru, uriaşul, sikh-ul cu 
barbă neagră; în mâna lui strălucea un cuţit. N-am văzut 
niciodată un om alergând atât de iute ca acest negustor. 
Sikh-ul nu-l prindea şi mi-am dat seama că, o dată trecut de 
mine şi ajuns afară, negustorul va fi salvat. Mi-era milă de 
el, dar din nou gândul la comoară îmi înăspri sufletul. Când 
a ajuns în dreptul meu, am aruncat puşca la picioarele lui; 
s-a rostogolit de două ori ca un iepure împuşcat. N-a apucat 
să se ridice şi sikh-ul a pus mâna pe el şi i-a împlântat 
cuțitul de două ori. Omul n-a scos nici un geamăt, n-a făcut 
nici o mişcare şi a rămas pe locul unde căzuse. Cred că 
trebuie să-şi fi frânt gâtul în cădere. Vedeţi, domnilor, că-mi 
ţin făgăduiala. Vă povestesc fiecare amănunt, exact aşa 
cum s-a întâmplat, fie că este sau nu în favoarea mea. 

Se opri şi întinse mâinile încătuşate spre paharul de 
whisky cu apă, pe care i-l pregătise Holmes. În ceea ce mă 
priveşte, mărturisesc că simţeam o oroare cumplită faţă de 
acest om, nu numai pentru crima pusă la cale cu atâta 
sânge rece şi în care fusese implicat, dar mai mult încă 
pentru felul nepăsător şi cinic în care o relatase. Am simţit 
că cel puţin din partea mea nu va putea să se aştepte la 
nici un fel de milă, oricare ar fi fost pedeapsa ce i se 
pregătea. 

Sherlock Holmes şi Jones şedeau cu mâinile pe genunchi, 
captivaţi de povestire, dar pe feţele lor se citea acelaşi 
dezgust. Se pare că şi el observase acest lucru, căci am 


simţit o undă de dispreţ în vocea şi în vorba sa atunci când 
şi-a reluat povestirea. 

— Fără îndoială, am săvârşit o faptă de neiertat, spuse 
el. Dar aş vrea să ştiu câţi inşi în locul meu ar fi refuzat să 
împartă această pradă dacă ar fi ştiut că, drept răsplată 
pentru virtutea lor, se aleg cu beregata tăiată! De altfel, de 
vreme ce pătrunsese în cetate, una din vieţi - a mea sau a 
lui - trebuia jertfită. Dacă ar fi reuşit să se salveze, toată 
tărăşenia ieşea la iveală, iar eu aş fi fost adus în faţa curții 
marţiale şi probabil împuşcat; căci, în perioada aceea atât 
de tulbure, oamenii nu erau prea îngăduitori. 

— Continuă, spuse Holmes scurt. 

— Ei bine, l-am transportat înăuntru, ajutat de Abdullah 
şi de Akbar. Deşi atât de scund, era al naibii de greu. 
Mahomet Singh a rămas să păzească poarta. L-am dus într- 
un loc dinainte pregătit de sikh. La o oarecare depărtare, un 
coridor îngust dădea într-o sală imensă, goală, ai cărei 
pereţi din cărămidă erau aproape prăbuşiţi. Duşumeaua se 
surpase pe o anumită porţiune, alcătuind un mormânt 
obişnuit, aşa că l-am lăsat acolo pe Ahmet negustorul şi am 
acoperit groapa cu cărămizi sparte. După aceea ne-am 
întors cu toţii la comoară. Rămăsese acolo unde o aruncase 
când a fost atacat prima oară. Era aceeaşi lădiţă care se 
află acum deschisă pe masă dumneavoastră. De mânerul 
sculptat deasupra era prinsă o panglică de mătase, la 
capătul căreia atârna o cheie. Am deschis-o, şi lumina 
lanternei a scos la iveală o colecţie de pietre preţioase, cum 
nu mai văzusem decât în vis, sau cum mi le imaginasem 
citind poveşti, pe vremea când eram copil la Pershore. 
Strălucirea lor te orbea. După ce ne-am desfătat privirea, 
le-am scos pe toate afară şi le-am inventariat. Erau o sută 
patruzeci şi trei de diamante dintre cele mai pure; printre 
acestea, unul denumit, mi se pare, „Marele Mogul”, despre 
care se spune că este, ca mărime, a doua piatră din lume. 
Apoi erau nouăzeci şi şapte de smaralde foarte frumoase şi 
o sută şaptezeci de rubine, dintre care însă unele mici. De 
asemenea, erau patruzeci de rubine roşu aprins, două sute 
zece safire, şaizeci şi una de agate şi o mare cantitate de 


berile, onix, turcoaze şi alte pietre ale căror nume exacte 
nu le ştiam pe atunci, dar cu care m-am mai familiarizat 
după aceea. In afară de acestea mai erau aproape trei sute 
de perle foarte frumoase, dintre care douăsprezece fixate 
într-o coroniţă de aur. Apropo, acestea din urmă au fost 
scoase din lădiţă, şi nu le-am mai găsit când am reintrat în 
posesia ei. 

După ce ne-am numărat bogăţiile, le-am pus la loc în 
lădiţă şi ne-am dus la poartă ca să i le arătăm lui Mahomet 
Singh. Apoi am reînnoit în mod solemn jurământul nostru 
de a rămâne uniţi şi de a păstra secretul. Am căzut de 
acord să ascundem prada într-un loc sigur, până ce va fi din 
nou pace în ţară, şi apoi s-o împărţim între noi în mod egal. 

N-avea nici un rost s-o împărţim atunci, căci dacă s-ar fi 
găsit asupra noastră pietre preţioase de o asemenea 
valoare, s-ar fi iscat bănuieli şi, apoi, în fort nu existau nici 
locuinţe personale, nici alt loc unde să le fi putut ascunde. 
De aceea, am transportat lădiţa în aceeaşi sală în care 
îngropasem cadavrul şi acolo, sub nişte cărămizi, am făcut 
o gaură în peretele cel mai solid şi am aşezat comoara. Am 
memorat bine locul şi, în ziua următoare, eu am întocmit 
patru planuri, câte unul pentru fiecare, şi le-am parafat în 
partea de jos cu „semnul celor patru”, căci jurasem că 
întotdeauna fiecare va acţiona pentru toţi, astfel încât nici 
unul să nu se aleagă cu mai multe foloase decât ceilalţi. Pot 
să pun mâna pe inimă şi să jur că n-am călcat niciodată 
acest legământ. 

In sfârşit, cred că nu mai este nevoie să vă spun, 
domnilor, ce s-a întâmplat cu răscoala indiană. După ce 
Wilson a ocupat Delhi şi Sir Colin a eliberat Lucknow-ul, 
spatele frontului a fost zdrobit. S-au adus trupe noi şi Nana 
Sahib şi-a luat tălpăşiţa peste graniţă. O divizie sub 
conducerea colonelului Greathed a împresurat Agra şi i-a 
izgonit pe răzvrătiți. Se părea că liniştea se va statornici în 
tară şi începuserăm să nădăjduim că nu mai era mult până 
ce vom putea să plecăm în deplină siguranţă cu prada 
noastră. Dar într-o clipă speranţele noastre s-au spulberat, 
fiindcă am fost arestaţi pentru asasinarea lui Ahmet. 


lată cum s-au petrecut lucrurile. Când rajahul i-a 
încredinţat lui Ahmet bijuteriile sale, a făcut-o pentru că-l 
considera om de încredere. Dar în Est oamenii sunt 
bănuitori. Ce face atunci rajahul? la un al doilea slujitor, şi 
mai de nădejde, şi-l pune să-l spioneze pe primul. Cel de-al 
doilea primise porunca de a nu-l scăpa nici o clipă din 
vedere pe Ahmet, şi-l urmărea ca umbra lui. În noaptea 
aceea, se luase după el şi-l văzuse trecând dincolo de 
poarta cetăţii. Evident, şi-a închipuit că se refugiase în fort 
şi, a doua zi, a cerut la rândul lui permisiunea de a intra 
acolo; dar nici urmă de Ahmet. Faptul i s-a părut atât de 
ciudat, încât a povestit întâmplarea unui sergent care, la 
rândul lui, a raportat totul comandantului. S-au întreprins 
de îndată cercetări şi cadavrul a fost descoperit. Astfel, 
tocmai în clipa când credeam că totul era în ordine, am fost 
arestaţi toţi patru şi aduşi în faţa judecății sub acuzaţia de 
crimă - trei dintre noi fiindcă asigurasem paza porţii în 
noaptea aceea, iar al patrulea pentru că se ştia că fusese în 
tovărăşia victimei. La proces nu s-a rostit nici un cuvânt 
despre bijuterii, deoarece rajahul fusese detronat şi exilat 
din India; aşa încât nimeni n-a manifestat vreun interes 
deosebit pentru ele. Dar crima era un fapt incontestabil, iar 
noi nu puteam fi străini de ea. 

Cei trei sikh-i au fost condamnaţi la închisoare pe viaţă, 
iar eu osândit la moarte, pentru ca, după un timp, să capăt 
aceeaşi pedeapsă ca şi ceilalţi. Situaţia noastră era destul 
de ciudată. Ne aflam laolaltă toţi patru, cu lanţurile la 
picioare şi cu foarte puţine şanse de a mai ieşi vreodată din 
închisoare, în vreme ce fiecare dintre noi deţinea un secret 
care, în caz că ar fi putut să fie folosit, asigura tuturor 
celorlalţi o viaţă îmbelşugată într-un palat. Cum să nu-ți 
vină să turbezi când trebuia să înduri loviturile de picioare 
şi pumnii oricărui imbecil de paznic, să mănânci orez şi să 
bei apă, în timp ce dincolo de gratii se afla o avere imensă 
care nu aştepta decât să vii s-o iei. 

Situaţia aceasta ar fi putut să mă aducă în pragul 
nebuniei; dar întotdeauna am fost un om încăpățânat, aşa 
că m-am stăpânit şi mi-am făcut singur curaj, în aşteptarea 


unor zile mai bune. Care, în sfârşit, părea că veniseră. Am 
fost mutat de la Agra la Madras şi de acolo pe insula Blair 
din Andaman. In acest penitenciar se aflau foarte puţini 
ocnaşi albi şi, dat fiind faptul că avusesem de la început o 
purtare bună, m-am trezit în scurt timp un fel de persoană 
privilegiată. Mi s-a dat o baracă la Hope Town, o mică 
aşezare pe povârnişurile muntelui Harriet, şi mă bucuram 
de oarecare libertate. Este o regiune îngrozitoare, bântuită 
de friguri şi înconjurată din toate părţile de canibali 
sălbatici, gata oricând să-ţi trimită o săgeată otrăvită dacă 
se iveşte prilejul. Aveam de săpat gropi, de săpat şanţuri, 
de însămânţat, şi multe alte treburi, aşa încât eram ocupati 
toată ziua; doar seara aveam puţin timp liber. Printre altele, 
am învăţat să prepar medicamente pentru medicul militar 
şi am dobândit unele cunoştinţe superficiale în profesiunea 
lui. Tot timpul eram în căutarea unui prilej de a evada, dar 
uscatul cel mai apropiat se afla la sute de kilometri de 
insula noastră, iar vântul nu suflă deloc sau foarte puţin pe 
aceste mări; era teribil de greu să evadezi de acolo. 

Medicul militar, doctorul Somerton, era un tânăr energic, 
sportiv; ceilalţi ofiţeri tineri se adunau seara în locuinţa lui 
şi jucau cărţi. Cabinetul medical unde preparam doctoriile 
era situat alături de salonul lui, cu un mic ghişeu între ele. 
Adeseori, când mă simţeam singur, stingeam lumina în 
cabinet şi mă postam lângă ghişeu, de unde puteam să aud 
ce vorbeau şi să le urmăresc jocul. Şi mie îmi place să joc 
căiţi, şi fiindcă aveam prilejul să-i văd pe ei făcând acest 
lucru, mă simţeam la fel de mulţumit ca şi când aş fi jucat 
eu însumi. Erau acolo maiorul Sholto, căpitanul Morstan şi 
locotenentul Bromley Brown, care comandau trupele 
indigene, medicul şi doi sau trei administratori ai închisorii; 
aceştia din urmă erau jucători abili, care făceau partide 
foarte bune şi fără risc. Reuniunile lor erau foarte plăcute. 

Ei bine, foarte curând m-a izbit un lucru, şi anume că 
militarii pierdeau, în vreme ce civilii câştigau întotdeauna. 
Păcatele mele, nu vreau să spun că nu era lucru curat la 
mijloc, dar aşa se întâmpla. De când se aflau la Andaman, 
funcţionarii nu prea făcuseră altceva decât să joace cărţi şi 


ajunseseră să cunoască, până la un punct, jocul partenerilor 
lor, în timp ce ceilalţi jucau doar ca să-şi omoare timpul şi 
aruncau cărţile la întâmplare. 

Noapte de noapte, militarii se ridicau de la masă tot mai 
săraci şi, cu cât pierdeau mai mult, cu atât se înverşunau 
mai abitir să joace. Maiorul Sholto era cel mai păgubit. La 
început juca cu bani gheaţă, dar curând ajungea la poliţe 
pentru sume importante. Uneori câştiga câteva mâini, ca să 
capete curaj, dar în cele din urmă norocul îi întorcea spatele 
mai mult ca oricând. Toată ziua umbla de colo până colo, 
întunecat ca o furtună, şi la un moment dat începu să bea 
peste măsură. 

Intr-o noapte, pierdu mult mai mult decât de obicei. Mă 
aflam în baraca mea, când el şi căpitanul Morstan trecură 
poticnindu-se prin apropiere, în drum spre casele lor. Cei 
doi erau prieteni la cataramă şi nu se despărţeau niciodată. 
Maiorul se plângea de pierderile suferite. 

— Totul s-a sfârşit, Morstan, spunea el pe când treceau 
pe lângă baraca mea. Trebuie să-mi dau demisia. Sunt un 
om ruinat. 

— Prostii, bătrâne! spuse celălalt bătându-l pe umăr. Şi 
eu am avut ghinion şi totuşi... 

Asta a fost tot ce-am putut să aud, dar era de ajuns ca 
să-mi dea de gândit. 

Câteva zile mai târziu, maiorul Sholto hoinărea pe țărm; 
am profitat de acest prilej ca să-i vorbesc. 

— V-aş ruga să-mi daţi un sfat, domnule maior, i-am 
spus. 

— Despre ce e vorba, Small? întrebă el, scoţându-şi 
tigara de foi din gură. 

— Vreau să vă întreb, domnule, cine e persoana care ar 
fi în măsură să ia în primire o comoară ascunsă. Ştiu unde 
se află o jumătate de milion şi cum eu tot nu pot să folosesc 
aceşti bani, m-am gândit că lucrul cel mai bun ce-mi 
rămâne de făcut ar fi să-i predau autorităţii în drept; poate 
că astfel aş obţine o reducere a pedepsei. 

— O jumătate de milion, Small? gâfâi el, privindu-mă cu 
atenţie, ca să vadă dacă vorbesc serios. 


— Exact, domnule - în perle şi pietre preţioase. Se află 
undeva, la îndemâna oricui, şi partea cea mai ciudată este 
că adevăratul proprietar e în exil şi nu poate să pretindă 
nimic din ea, aşa încât comoara aparţine primului venit. 

— Administraţiei coloniale, Small, se  bâlbâi «el, 
administraţiei. 

Dar o spuse fără convingere şi am presimţit imediat că e 
omul meu. 

— Aşadar, dumneavoastră credeţi că ar trebui să dau 
această informaţie guvernatorului general? spusei calm. 

— Mă rog, mă rog, nu trebuie să te grăbeşti, ca să nu-ți 
pară rău. Povesteşte-mi totul, Small. Relatează-mi faptele. 

l-am povestit întreaga istorie, cu mici modificări, ca să 
nu poată identifica locurile. Când am terminat, a rămas 
tăcut şi dus pe gânduri. După buzele sale crispate, mi-am 
dat seama că o luptă aprigă se dădea în sufletul lui. 

— E o problemă foarte importantă, Small, spuse el în 
cele din urmă. Nu trebuie să sufli nici o vorbă nimănui şi în 
curând o să ne mai vedem. 

Două nopţi mai târziu, el şi prietenul său, căpitanul 
Morstan, au venit în baraca mea, la miezul nopţii, cu o 
lanternă. 

— Vreau ca şi căpitanul Morstan să audă povestea din 
gura dumitale, Small, spuse el. 

Am repetat-o întocmai cum i-o spusesem lui. 

— Pare adevărată, ce zici? spuse el. Merită să acţionăm? 

Căpitanul Morstan dădu din cap. 

— Ascultă, Small, spuse maiorul, prietenul meu şi cu 
mine ne-am sfătuit şi am ajuns la concluzia că, la urma 
urmei, această taină a dumitale nu prea e de resortul 
administraţiei, ci e o chestiune care te priveşte personal şi, 
fireşte, ai dreptul să dispui de comoară cum crezi că e mai 
bine. Acum, problema care se pune este ce vrei în schimbul 
ei? Am putea, eventual, să acceptăm condiţiile dumitale, 
sau cel puţin să le discutăm, spre a vedea dacă există 
posibilitatea unei înţelegeri. 

Incerca să vorbească pe un ton rece, nepăsător, dar 
ochii lui străluceau de nerăbdare şi lăcomie. 


— Cât despre asta, domnilor, am răspuns încercând, la 
rândul meu, să par nepăsător, dar simțind aceeaşi 
nerăbdare ca şi el, există un singur lucru pe care un om în 
situaţia mea l-ar putea cere. Vreau să ne ajutaţi, pe mine şi 
pe cei trei camarazi ai mei, să ne recăpătăm libertatea. Vă 
vom face asociaţii noştri, dându-vă a cincea parte s-o 
împărţiţi între dumneavoastră. 

— Hm! spuse el. A cincea parte! Nu e prea ispititor. 

— Ar reveni fiecăruia câte cincizeci de mii, spusei. 

— Dar cum putem să vă redăm libertatea? Ştii foarte 
bine că ceri un lucru imposibil. 

— Deloc, am răspuns. Am analizat totul, până la ultimul 
amănunt. Singura piedică în calea evadării noastre este 
faptul că nu putem face rost de un vas şi de proviziile 
necesare unei călătorii atât de îndelungate. La Calcutta sau 
la Madras sunt numeroase iahturi mici şi iole care ne-ar 
scoate din impas. Aduceţi unul aici. Vom urca la bord în 
cursul nopţii, şi dacă ne veţi azvârli pe oricare din țărmurile 
Indiei, înseamnă că vă veţi fi îndeplinit obligaţia asumată 
prin convenţie. 

— Dacă ar fi fost vorba numai de unul... spuse el. 

— Toţi sau nici unul, am răspuns. Am jurat. Noi patru 
trebuie să acţionăm întotdeauna împreună. 

— Vezi, Morstan, spuse el, Small este un om de cuvânt. 
Nu-şi trădează prietenii. Cred că putem să avem încredere 
în el. 

— E o treabă murdară, răspunse celălalt. Dar, după cum 
spui, banii ne vor ajuta să ne păstrăm slujbele. 

— Prin urmare, Small, continuă maiorul, cred că trebuie 
să încercăm. Dar, fireşte, mai întâi urmează să verificăm 
adevărul spuselor dumitale.  Dezvăluie-mi unde este 
ascunsă comoara; o să-mi iau un concediu şi o să mă 
înapoiez în India cu vasul de aprovizionare pentru a cerceta 
locul. 

— Uşurel, nu vă pripiţi, spusei din ce în ce mai curajos, 
pe măsură ce el se înfierbântase. Trebuie să am 
consimţământul celor trei camarazi ai mei. V-am spus doar 
că toţi sau nici unul. 


— Prostii! strigă el. Ce amestec au cei trei negri în 
convenţia noastră? 

— Negri sau albaştri, am răspuns, ei sunt cu mine şi nu 
acţionăm decât împreună. 

In sfârşit, afacerea s-a încheiat la o a doua întâlnire, 
unde au fost de faţă toţi, Mahomet Singh, Abdullah Khan şi 
Dost Akbar. Am luat povestea de la capăt şi, în cele din 
urmă, am ajuns la o înţelegere. Ne angajam să punem la 
dispoziţia celor doi ofiţeri hărţi ale secţiunii din fortul Agra şi 
să marcăm locul din perete unde se afla ascunsă comoara. 
Maiorul Sholto urma să plece în India, spre a verifica 
adevărul celor spuse de noi. In caz că găsea lădiţa, avea s-o 
lase acolo, să trimită un iaht mic cu provizii care să 
acosteze în insula Rutland - unde noi trebuia să ajungem 
singuri - şi, în cele din urmă, să se întoarcă la postul lui. 

Căpitanul Morstan urma să-şi ia o permisie ca să se 
întâlnească cu noi la Agra, şi acolo să împărţim comoara, el 
primind atât partea lui, cât şi pe cea a maiorului. Am 
pecetluit toate acestea prin cel mai straşnic jurământ pe 
care putea să-l gândească mintea şi să-l rostească gura 
unor oameni. Am luat hârtie şi cerneală şi am lucrat toată 
noaptea. Dimineaţa, cele două hărţi erau gata, prevăzute 
cu „semnul celor patru”, adică al lui Abdullah, al lui Akbar, 
al lui Mahomet şi-al meu. 

Probabil, domnilor, că vă plictisesc cu această lungă 
povestire şi-mi dau seama că prietenul meu, domnul Jones, 
este nerăbdător să mă ştie în siguranţă, dincolo de gratii. 
Am s-o scurtez cât mai mult cu putinţă. Ticălosul de Sholto 
a plecat în India, dar nu s-a mai întors niciodată. Ceva mai 
târziu, căpitanul Morstan mi-a arătat numele lui pe lista 
pasagerilor unui vas. Unchiul său murse, lăsându-i o avere 
imensă, şi el părăsise cadrele armatei; cu toate acestea, n- 
a pregetat să tragă pe sfoară cinci oameni. Curând după 
aceea, Morstan a plecat la Agra şi a aflat, aşa cum ne 
aşteptasem, că într-adevăr comoara dispăruse. Ticălosul 
furase totul, nesocotind condiţiile în care-i vândusem 
secretul. Din ziua aceea, n-am mai trăit decât pentru 
răzbunare. Mă gândeam la ea ziua şi o visam noaptea. Era 


o patimă mai tare decât mine şi, orice aş fi făcut, 
răzbunarea nu-mi ieşea din minte. Nu-mi păsa nici de lege, 
nici de spânzurătoare. Singurul meu gând era să evadez, 
să-l caut pe Sholto şi să-i pun mâinile-n gât. Nici măcar de 
comoara de la Agra nu mă sinchiseam atât cât mă 
frământam cum să fac să-l ucid pe Sholto. 

În decursul vieţii mele, mi-am pus în gând multe lucruri, 
şi pe toate le-am înfăptuit. Dar întotdeauna a trebuit să 
treacă mulţi ani până ce mi-am atins țelul. Vă spuneam că- 
mi însuşisem unele noţiuni de medicină. Intr-o zi, pe când 
doctorul Somerton era bolnav în pat, cu temperatură, un 
micuţ insular din Andaman a fost găsit în pădure de un grup 
de ocnaşi. Era grav bolnav şi se dusese într-un loc 
singuratic ca să moară. Deşi era veninos ca un şarpe, l-am 
luat în grija mea şi, după câteva luni, l-am pus pe picioare. 
Se legase atât de mult de mine, încât nu mai voia să plece; 
după ce, în sfârşit, se întorsese în pădure, tot mai continua 
să dea târcoale barăcii mele. Invăţasem de la el puţin din 
dialectul său, şi asta îl apropiase şi mai mult de mine. 
Tonga - căci acesta era numele lui - poseda o canoe mare 
şi încăpătoare, pe care o conducea admirabil. Când mi-am 
dat seama că-mi era foarte devotat şi că ar fi fost în stare 
să facă orice pentru mine, am întrezărit posibilitatea 
evadării. Am vorbit cu el despre asta. Urma să-şi aducă 
barca, în timpul nopţii, într-un loc care nu era păzit 
niciodată, şi să mă ia cu el. l-am dat instrucţiuni să se 
aprovizioneze cu câteva tigve cu apă şi cu cât mai multe 
nuci de cocos şi cartofi dulci. 

Micuţul Tonga era foarte sincer şi credincios. Nici un om 
n-a avut vreodată parte de un camarad mai devotat. In 
noaptea hotărâtă, a venit cu barca la locul stabilit. Dar 
întâmplarea a făcut ca acolo să se afle unul dintre paznici - 
un pathan ticălos, care nu pierdea niciodată prilejul să mă 
insulte şi să mă lovească. li jurasem răzbunare şi acum 
venise momentul. Destinul îl scosese parcă dinadins în 
calea mea, ca să-i plătesc datoria înainte de a părăsi insula. 
Şedea pe mal, cu spatele la mine, purtând carabina pe 
umăr. Am căutat o piatră cu care să-i zdrobesc creierii, dar 


n-am găsit nici una. Atunci mi-a trecut prin minte ceva 
ciudat. M-am aşezat într-un loc întunecos şi mi-am dezlegat 
piciorul de lemn! Din trei salturi mari am fost lângă el. Îşi 
pusese carabina la ochi, dar l-am lovit cu putere şi i-am 
zdrobit scăfârlia. Se poate vedea şi acum crăpătura în lemn, 
în partea cu care l-am lovit. Ne-am prăbuşit amândoi la 
pământ, căci nu puteam să-mi păstrez echilibrul; dar când 
m-am ridicat, l-am găsit nemişcat. M-am urcat în barcă şi, 
după o oră, eram departe în larg. Tonga adusese cu el tot 
avutul lui de pe acest pământ, armele şi zeii săi. Printre 
altele, avea o suliță lungă de bambus şi câteva rogojini din 
fire de cocotier, din care am făcut un fel de velă. Timp de 
zece zile am navigat la voia întâmplării, bizuindu-ne pe 
noroc, iar în cea de-a unsprezecea am fost culeşi de un vas 
comercial care transporta pelerini malaiezi, de la Singapore 
la Jiddah. Era o mulţime ciudată, dar Tonga şi cu mine am 
izbutit să ne adaptăm. Oamenii aceia aveau o calitate 
foarte mare; te lăsau în pace şi nu-ţi puneau întrebări. 

Ei bine, dacă aş sta să vă povestesc toate aventurile prin 
care am trecut, eu şi micuțul meu camarad, nu mi-aţi fi 
recunoscători, fiindcă v-aş ţine aici până la răsăritul 
soarelui. Am cutreierat lumea în lung şi-n lat, însă 
întotdeauna se întâmpla ceva care ne împiedica să 
ajungem la Londra. Insă în tot acest timp nu mi-am pierdut 
niciodată din vedere țelul. Noaptea îl visam pe Sholto. În 
sfârşit, acum trei sau patru ani, am ajuns în Anglia. Nu mi-a 
fost prea greu să aflu unde locuieşte Sholto şi m-am pus pe 
treabă, încercând să descopăr dacă vânduse comoara sau 
dacă o mai avea. M-am împrietenit cu cineva care putea să 
mă ajute - nu dau nume, fiindcă nu vreau să bag pe nimeni 
în bucluc - şi curând am aflat că bijuteriile erau încă în 
stăpânirea lui. Apoi, am încercat pe mai multe căi să ajung 
la el; dar era foarte şiret şi avea întotdeauna, în afară de fiii 
săi, doi boxeri şi pe khitmutgar-ul lui drept paznici. 

Dar într-o bună zi mi s-a comunicat că era pe patul de 
moarte. Am alergat imediat în grădină, înnebunit de gândul 
că ar putea să-mi scape din gheare şi, uitându-mă prin 
fereastră, l-am văzut întins în pat; lângă el se aflau cei doi 


fii ai săi. Aş fi intrat în cameră şi mi-aş fi încercat norocul 
înfruntându-i pe toţi trei, dar când m-am uitat la el, fălcile îi 
căzuseră şi mi-am dat seama că murise. In aceeaşi noapte, 
am pătruns în odaia lui şi i-am scotocit prin sertare, ca să 
văd dacă exista vreun indiciu asupra locului unde 
ascunsese bijuteriile. Dar n-am găsit nici o urmă, aşa că am 
plecat mânios şi întristat la culme. Însă înainte de a pleca, 
mi-am spus că, dacă aş mai da vreodată ochii cu prietenii 
mei sikh, am avea cu toţii o satisfacţie ştiind că am lăsat un 
semn al urii noastre; am mâzgălit „semnul celor patru”, ca 
pe hartă, şi i l-am agăţat pe piept. Ar fi fost prea de tot să 
coboare în mormânt fără nici un semn din partea oamenilor 
pe care-i jefuise şi-i trădase. 

În această perioadă, ne câştigam pâinea de pe urma 
bietului Tonga, pe care-l purtam pe la bâlciuri şi, prin alte 
locuri de acest soi, ca pe „canibalul negru”. Mânca, în faţa 
publicului, carne crudă, şi interpreta dansuri războinice; 
întotdeauna ne alegeam, după o zi de muncă, cu câte o 
pălărie plină cu bănuţi. 

Nu-mi scăpa nimic din ce se întâmpla la Pondicherry 
Lodge, dar timp de câţiva ani nu se petrecu nimic deosebit, 
în afară de faptul că porniseră în căutarea comorii. In cele 
din urmă, vestea pe care o aşteptam de atâta amar de 
vreme a venit. Comoara fusese găsită. Se afla ascunsă în 
podul casei, în laboratorul domnului Bartholomew Sholto. 
Am venit numaidecât şi am studiat locul, dar nu vedeam 
cum puteam să ajung până acolo cu piciorul meu de lemn. 
Am aflat însă de o trapă pe acoperiş, precum şi ora când 
lua masa domnul Sholto. M-am gândit că aş putea să mă 
descurc mai uşor dacă mă foloseam de Tonga. L-am adus 
cu mine şi i-am legat o frânghie lungă în jurul taliei. Se 
căţăra ca o pisică şi a ajuns repede pe acoperiş, dar 
nenorocirea a vrut ca Bartholomew Sholto să se afle încă în 
cameră. Tonga a crezut că a făcut cine ştie ce ispravă că l-a 
omorât, deoarece atunci când, cu ajutorul frânghiei, am 
ajuns şi eu sus, l-am găsit plimbându-se fudul ca un păun. A 
rămas foarte surprins când l-am ameninţat cu capătul 
frânghiei şi l-am ocărât spunându-i că este un diavol 


sângeros. Am luat lădiţa cu comoara şi am coborât-o pe 
fereastră; după ce am lăsat „semnul celor patru” pe masă, 
spre a arăta că bijuteriile se întorseseră în sfârşit la cei care 
aveau drepturi asupra lor, m-am strecurat şi eu afară. 
Tonga a strâns apoi frânghia, a închis fereastra şi a făcut 
cale întoarsă pe drumul pe care venise. 

Nu văd ce-aş putea să vă mai spun. Auzisem un marinar 
vorbind despre viteza şalupei lui Smith, Aurora, şi m-am 
gândit că ar fi foarte potrivită pentru evadarea noastră. Am 
luat contact cu bătrânul Smith, căruia urma să-i plătesc o 
sumă mare de bani, în caz că am fi ajuns cu bine pe vapor. 
Fără îndoială, el bănuia că e ceva suspect la mijloc, dar nu 
ştia nimic despre taina noastră. 

Acesta, domnilor, este adevărul, şi dacă vi-l mărturisesc 
o fac nu ca să vă distrez - căci nu prea mi-aţi făcut un 
serviciu - ci fiindcă socot că cea mai bună apărare pentru 
mine este tocmai să nu ascund nimic şi să arăt lumii întregi 
cât de josnic s-a purtat maiorul Sholto cu mine şi cât de 
nevinovat sunt de moartea fiului său. 

— O povestire remarcabilă, spuse Sherlock Holmes, o 
încheiere potrivită a unui caz extrem de interesant. Pentru 
mine, nu este nimic nou în partea ultimă a naraţiunii, cu 
excepţia faptului că dumneata ai adus frânghia. Asta n-o 
ştiam. Apropo, sperasem că Tonga îşi pierduse toate 
săgețile; totuşi, a mai avut una ca să ne-o trimită nouă, pe 
vapor. 

— Le pierduse pe toate, domnule, în afară de cea care 
rămăsese pe ţeava. 

— A, da, fireşte, spuse Holmes. La asta nu m-am gândit. 

— Aţi mai dori vreo lămurire? întrebă prizonierul pe un 
ton binevoitor. 

— Cred că nu, mulţumesc, răspunse prietenul meu. 

— Ei bine, Holmes, spuse Athelney Jones, dumneata eşti 
un om căruia toată lumea vrea să-i fie pe plac, şi cu toţii 
ştim că eşti un cunoscător în ale crimei; dar datoria e 
datorie şi cred că am mers cam prea departe îndeplinindu- 
vă dorinţa, dumitale şi prietenului dumitale. Am să mă simt 
mult mai liniştit când povestitorul nostru, aici de faţă, se va 


afla în siguranţă, sub cheie. Birja ne aşteaptă încă şi doi 
inspectori se află jos. Vă sunt foarte recunoscător 
amândurora pentru ajutorul dat. Fireşte, prezența 
dumneavoastră va fi necesară la proces. Noapte bună. 

— Noapte bună, domnilor, spuse Jonathan Small. 

— După dumneata, Small, spuse prevăzătorul Jones când 
ieşiră din cameră. Voi avea o grijă deosebită ca să nu mă 
atingi cu piciorul dumitale de lemn, cum ai procedat cu 
domnul acela din Andaman. 


— Aşadar, iată-ne ajunşi la capătul micii noastre drame, 
am exclamat, după ce ne-am instalat să fumăm în linişte. 
Mă tem că s-ar putea să fie ultima investigaţie în care am 
avut prilejul să-ţi studiez metodele. Domnişoara Morstan 
mi-a făcut cinstea de a mă accepta ca soţ. 

Scoase un mormăit sinistru. 

— Mă şi temeam, spuse el. Mărturisesc că nu pot să te 
felicit. 

M-am simţit cam jignit. 

— Ai vreun motiv să fii nemulţumit de alegerea mea? l- 
am întrebat. 

— Deloc. Cred că este una din cele mai fermecătoare 
tinere pe care le-am întâlnit vreodată. Şi mai cred că ar fi 
putut fi foarte utilă în treburi ca cele de care ne-am ocupat. 
Are, în mod cert, predispoziţii pentru aşa ceva; dovadă, 
modul în care a păstrat planul acela al Agrei, spre 
deosebire de toate celelalte documente ale tatălui ei. Dar 
dragostea e un lucru emoţional şi tot ce ţine de emoţional 
este opus raţiunii reci şi veridice pe care o situez înaintea 
tuturor. Eu n-am să mă însor niciodată, de teamă să nu-mi 
falsific raţiunea. 

— Sper, spusei râzând, că raţiunea mea va trece cu bine 
acest examen. Dar arăţi cam obosit. 

— Da, m-a cuprins moleşeala. Voi fi moale ca o cârpă o 
săptămână întreagă. 

— Ciudat cum ceea ce la alţii aş numi lenevie alternează 
la dumneata cu aceste izbucniri de splendidă energie şi 
vigoare. 


— Da, răspunse el, în mine convieţuiesc un leneş perfect 
şi un om plin de avânt. Mă gândesc adesea la aceste 
versuri ale bătrânului Goethe: „Schade dass die Natur nur 
einen Mensch aus dir schuf, Denn zum wurdigen Mann war 
und zum Schelmen der Stoff.” 

— Apropo de afacerea de la Norwood, ai văzut că au 
avut, aşa cum am bănuit, un complice în casa, care nu 
putea fi altul decât Lai Rao, servitorul; astfel, Jones are de 
fapt cinstea de a fi prins singur un peşte în uriaşa lui plasă. 

— Împărţirea nu prea pare corectă, am replicat. 
Dumneata ai făcut totul în această poveste. Eu mă aleg cu 
o soţie, Jones cu onorurile; mă întreb ce-ţi mai rămâne 
dumitale? 

— Mie, spuse Sherlock Holmes, îmi rămâne sticluţa de 
cocaină. Şi, spunând aceasta, întinse mâna sa lungă, albă, 
pentru a o lua. 


15 „Păcat că natura n-a făcut din tine decât un singur om, / Tu, care 
ai fi putut fi şi un sfânt, şi un tâlhar.” (germ.) (n. tr.). 


